text:
আসাম পাব্লিক সার্বিস কমিসন (এ.পি.এস.সি.) না লৌবা কম্বাইন কম্পিতেতিব একজামিনেসন (সি.সি.ই.) গী ক্বালিফাইং পেপর (পেপর - এ) দা আসামিস, বেঙ্গলি অমসুং বোড়ো লোনগা লোয়ননা মণিপুরী সু হাপচীন্নবা দাবী তৌরদুনা নভেম্বরগী তাং ২৪ দা লখিপুর খুমন বাস স্টেন্দদা মীয়ামগী ওইবা মীফম অমা পাঙথোকখ্রে। অরাম্বম গৌরগোপাল সিংহনা মীফম মপু ওইদুনা পাঙথোকখিবা মীফম অদুদা জোইন্ট এক্সন কমিটি ফোর প্রোতেক্সন অফ ইন্দিজিনাস মণিপুরী পিপলস্ কী চেয়ারমেন অরাম্বম নন্দবাবু সিংহ, মণিপুরী মুসলিম য়ুথ ফ্রোন্টকী প্রেসিদেন্ট আহমেদ চৌধুরী নচিংবা মরুওইবা মীওই কয়ানা শরুক য়াখি। মীফম অদুনা আসামগী মুখ্যমন্ত্রীগী মফমদা পীশিনগদবা রাজ্য অসিগী তোঙান তোঙানবা মফমদগী সিগনেচর লিশিং তরা য়াওগদবা মেমোরেন্দম অমা পীশিন্নবা ৱারেপ্নখি।
মীফমদা লখিপুর মিউনিসিপাল বোর্দকী ৱার্দ কমিসনার লৈশুংবম রবীন্দ্র সিংহ, খুনৌ হায়স্কুলগী হেদমাস্টর সাপম রবীন্দ্র সিংহ, অল আসাম মণিপুরী স্টুদেন্টস্ ইউনিয়ন (আমসু) লখিপুর দিস্ট্রিক্ট কমিতিগী প্রেসিদেন্ট কে বিক্রমজিৎ সিংহ, অল আসাম মণিপুরী মুসলিম স্টুদেন্টস্ ইউনিয়নগী প্রেসিদেন্ট আব্দুল মান্নান, সিঙ্গেরবন্দ হায়স্কুলগী হেদমাস্টার কে চম্পালাল সিংহ নচিংবা মীওই কয়ানা থৌরমগা মরীলৈননা ৱা ঙাংখি। পনবা য়াই, ২০১৯গী আগস্ট ৫দা থোকখিবা রাজ্য সরকারগী চেরোল অমগী মতুং ইন্না এ.পি.এস.সি. গী ক্বালিফাইং পেপরদা আসামিস, বেঙ্গলি নত্রগা বোড়োনা লৌবগী ৱাফম লাউথোরকখি। অদুগা ডিমা হাসাও অমসুং কার্বিআংলোংগী ওইনদি হায়রিবা পথাপ অসিগী ৱাংমদা লৈহনখি। আসাম সরকারগী অসিগুম্বা থৌওং অসিনা আসামদা লৈরিবা মণিপুরীশিংদা থোইদোক্না অৱাবা পোৎলুম অমা ওইহল্লকপা অসিনা মরম ওইরদুনা রাজ্য সরকারগী মফমদা মণিপুরী কেন্দিদেট শিংবু অনৌবা পথাপ অসিগী ৱাংমদা লৈহনবিবা নত্রগা এ.পি.এস.সি. গী ক্বালিফাইং পেপরদা মণিপুরীসু য়াওহন্নবা দাবী তৌখি।
------------------------------------------------------------
Get latest News Updates Please Download our Android app > CLICK HERE
To Subscribe our YouTube Channel > CLICK HERE
------------------------------------------------------------


c: text/html

text:
প্রধান মন্ত্রী, শ্রী নরেন্দ্র মোদিনা মহারাজা বির বিক্রম (এম.বি.বি.) এয়রপোর্তকী অনৌবা ইন্তিগ্রেতেদ তর্মিনেল বিল্দিং শঙ্গাখ্রে অমসুং মরু ওইবা থবক-থৌরমশিং খুদম ওইনা মুখ্যমন্ত্রী ত্রিপুরা গ্রাম সম্রিধি য়োজনা অমসুং বিদ্যাজোতি স্কুলশিংগী প্রোজেক্ত মিসন ১০০ হৌদোকখ্রে। ত্রিপুরাগী গোবর্নর, সত্যদিও নারেন আর্য়া, ত্রিপুরাগী মুখ্যমন্ত্রী, শ্রী বিপ্লাব কুমার দেব, কেন্দ্রগী মন্ত্রী, শ্রী জ্যোতিরাদিত্যা সিন্দ্যা অমসুং শ্রীমতি প্রতিমা ভৌমিকনা থৌরম অদুদা শরুক য়াখিবশিংগী অদুগী মরক্তা অমা ওইখি।
মীয়াম তিনবা অদুদা ৱা ঙাংলদুনা, প্রধান মন্ত্রীনা হায়খি ২১ সেঞ্চুরীগী ইন্দিয়ানা সবকা সাথ, সবকা বিকাস অমসুং সবকা প্রয়াসকী ৱাখল্লোন অসিগা লোইননা মীপুম খুদিংমকপু পুদুনা খুমাং চাউশিনমিন্নগনি। রাজ্য খরা অমনা শোত্থদুনা লৈহৌরগা খল মান্নদনা চাউখৎপা অমসুং মীশিংদা মখোয়গী তঙাইফদবা ফেসিলিতীশিং ফাওবা ফংহন্দনা লৈবা হায়বসি অফবা নত্তে। মসিনি ত্রিপুরাগী মীয়াম্না চহি কয়া উদুনা লাক্লিবসে হায়না মহাক্না হায়খি। শ্রী মোদিনা করপসন্না থল্লবা মতম অমসুং রাজ্য অদুগী চাউখৎ-থৌরাংগী ভিজন ন্ত্রগা থবক তৌনিংবগী মতৌ অমত্তা লৈতবা সরকারশিংগী মতম অদুবু নিংশিংখি। অসিগুম্বা ফিভম অসিগী মতুংদগী হৌজিক পাল্লিবা সরকার অসিনা ত্রিপুরাদা কনেক্তিবিতী ফগৎহন্নবা ঐচ.আই.আর.এ. - ঐচ.না হাইৱে, আই.না ইন্তর্নেত, আর.না রেলৱেজ আমসুং এ.না ঐয়রৱেজ হায়রিবা মন্ত্রা অসি পুথোরকখি হায়না প্রধান মন্ত্রীনা হায়খি। ঙসি ত্রিপুরানা ঐচ.আই.আর.এ. মোদেলদা য়ুম্ফম ওইদুনা কনেক্তিবিতী ফগৎহল্লে অমসুং চাউথোকহল্লে হায়না মহাক্না মখা তাখি।
অনৌবা এয়রপোর্ত অসিগী মতাংদা ৱা ঙাংলদুনা, প্রধান মন্ত্রীনা হায়খি মদুদি এয়রপোর্ত অসি ত্রিপুরাগী কলচর, মহৌশাগী ফজবা অমসুং মতম অসিগী অনৌবা ফেসিলিতীশিংগী অপুনবনি। এয়রপোর্ত অসিনা নোর্থ ইস্ততা এয়র কনেক্তিবিতী ফগৎহনবদা য়াম্না চাউবা থৌদাং লৌগদৌরিবনি। ত্রিপুরাবু গেতৱে তু নোর্থ ইএস্ত ওইহন্নবা থবক কয়া য়াম্না কন্না পাইখৎলি হায়না প্রধান মন্ত্রীনা হায়রকখি। রোদ, রেল, এয়র, অমসুং ৱাতর কনেক্তিবিতীদা অমুক্তা থোকখিদ্রিবা মওংদা ইনভেস্তমেন্ত ফংলি। মসিনা ত্রিপুরাবু বিজনেস অমসুং ইন্দস্ত্রীগী অনৌবা হব অমা ওইহনবদা নত্তনা ত্রেদ কোরিদোরসু ওইহল্লি।
প্রধান মন্ত্রীনা হায়খি মদুদি “শরুক অনি হেন্না য়াংনা থবক শুবগী মতাংদদি দবল ইঞ্জিন গোবর্নমেন্তকী লম্বা লৈতে। দবল ইঞ্জিন গোবর্নমরন্ত হায়বদি রিসোর্সশিং নিংথিজনা শিজিন্নবা, সেন্সিতিবিতী লৈবা অমসুং মীয়ামগী মপাঙ্গল কনখৎহনবা, সার্বিস তৌবা অমসুং রিজোল্যুশনশিংবু মপুং ফানা পাংথোকপা অমসুং চাউখৎপগী মাইকৈদা ময়াম পুন্না হোৎনমিন্নবা হায়বনি”।
ৱেলফেয়র স্কীমশিংবু মীচমদা য়ৌহনবগী মতাংদা ত্রিপুরাগী রেকোর্দপু থাগৎলদুনা, প্রধান মন্ত্রীনা, রাজ্য অসিবু মুখ্যমন্ত্রী ত্রিপুরা গ্রাম সম্রিদ্ধি য়োজনা হায়রিবা প্রধান মন্ত্রীনা রেদ ফোর্ততগী স্কীমশিং অসিবু মীয়ামদা য়ৌহন্নবা অমসুং মপুং ফানা কোভরেজ পীদুনা খম থেংনা য়ৌহন্নবগী ওইবা প্রধান মন্ত্রী ৱাখল্লোন অদুবু মপুং ফাহন্নবগী পান্দমদা স্কীম অসিবু হৌদোকপগীদমক্তা থাগৎপা ফোংদোকখি। স্কীম অসিনা য়ুমথোং খুদিংগী ঈশিংগী তেপ কনেক্সন, হাওসিং, আয়ুস্মান কভরেজ, ইন্সুরেন্স কভরেজ, কে.সি.সি. অমসুং খুঙ্গংগী মীওইশিংবু থৌনা পীনবা লম্বি শাবনাচিংববু প্রোমোত তৌগনি। প্রধান মন্ত্রীনা মুখ্যমন্ত্রীবু পি.এম.এ.ৱায়.বু মীচমদা য়ৌহন্নবগীদমক্তা পাংথোক্লিবা থবকশিং অদুগীদমক্তা থাগৎখ্রে। মসিনা মরম ওইদুনা রাজ্য অসিদা ইমুং লাখ ১.৮ চেক্কী য়ুম ফংবা ঙমখ্রে, মসিগী মনুংদা য়ুম লিশিং ৫০দি হান্নদগী য়ুম্বুদা খুৎশিন্নখ্রে।
প্রধান মন্ত্রীনা হায়খি ভারতনা অনৌবা এজুকেসন পোলিসী পুরক্লিবা অসি ২১শুবা সেঞ্চুরী অসিদা ভারতপু মোদর্ন ওইহল্লক্লিবা নহাশিংবু মখুৎ-মশা হৈহন্নবগীদমক্তনি। মসিনা লোকেলগী ওইবা লোনদা লাইরিক তম্বসু চপ মান্ননা মরু ওইহল্লি। ত্রিপুরাগী মহৈরোইশিংনা হৌজিক মিসন-১০০ অমসুং ‘বিদ্যা জ্যোতি’ কেম্পেনদগীসু কান্নবা ফংলনি হায়না মহাক্না হায়খি।
প্রধান মন্ত্রীনা হায়খি মদুদি চহি ১৫-১৮গী কাংলুপ অসিবু ভেক্সিন কাপথোক্নবগী কেম্পেন অসিনা নহা ওইরিবা মহৈরোইশিংগী লাইরিক-লাইসুদা অপনবা পীহল্লোই। মসিনা মহৈরোইশিং অমদি মমা-মপাশিংদা অৱাবা হন্থহন্নগনি। প্রধান মন্ত্রীনা খংহল্লখি মদুদি, হৌজিক ফাওবদা ত্রিপুরাগী অপুনবা মীশিংগী চাদা ৮০ ভেক্সিনগী অহানবা দোজ কাপখ্রে অমসুং চাদা ৬৫না ভেক্সিন অসিগী দোজ অনিমক কাপখ্রে। ত্রিপুরানা অথুবা মতমদা চহি ১৫-১৮ ফাওবগী কাংলুপ্পু মপুং ফানা ভেক্সিন কাপথোক্নবগী থম্লিবা পান্দম অদুবু ফংলগনি হায়বগী থাজবা থম্লি হায়নসু মহাক্না ফোংদোরকখি।
প্রধান মন্ত্রীনা হায়খি মদুদি ত্রিপুরানা লৈবাক অসিদা সিঙ্গল-য়ুস প্লাস্তিক্কী মহুত্তা অতোপ্পা পাম্বৈ অমা পীবদা য়াম্না মরু ওইবা থৌদাং অমা লৌগনি। ফম অসিদা শাবা ৱাগী শুমজিৎ, ৱানা শাবা বোতলশিংগী পোৎলমশিংগীদমক্তা য়াম্না চাউরবা মার্কেত অমা লৈবাক অসিদা শেমখ্রে। মসিনা মীওই লিশিং কয়া থবক ফংলি নত্রগা ৱাগী পোৎলমশিং শাবদা মশানা মশাবু থবক পীজরি। মহাক্না রাজ্য অসিদা ওর্গানিক ফার্মিংগী মতাংদা পাইখৎলিবা থবকশিং অদুগীদমক্তসু থাগৎখি।
মহারাজা বির বিক্রম (এম.বি.বি.) এয়রপোর্তকী অনৌবা ইন্তিগ্রেতেদ তর্মিনেল বিল্দিং অসি, লুপা করোর ৪৫০ মুক চংনা শাবনি, ৩০,০০০ স্ক্ব্যার মিতরদা শন্দোক্তুনা শাবা অনৌবা বিল্দিং অসিদা খ্বাইদগী মোদর্ন ফেসিলিতী কয়া অমসুং খ্বাইদগী অনৌবা মখলগী আই.তি. নেতৱার্ক ইন্তিগ্রেতেদ সীস্তেমসু য়াওরি। বিদ্যাজ্যোতি স্কুলশিংগী প্রোজেক্ত মিসন ১০০ অসি হৌজিক হৌজিক লৈরিবা হাই / হায়র সেকেন্দরী স্কুলশিংবু খ্বাইদগী অনৌবা ফেসিলিতীশিং অমসুং ক্বালিতী এজুকেসন লৈবা বিদ্যাজ্যোতি স্কুলশিংদা ওন্থোক্তুনা রাজ্য অসিগী এজুকেসনগী ক্বালিতী ফগৎহনবগী মাইকৈদা খোংথাং অমনি। প্রোজেক্ত অসিদা নরসরীদগী ক্লাস ১২ ফাওবগী মহৈরোই চাউরাক্না লাখ ১.২ রোম মনুং চনগনি অমসুং লাক্লিবা চহি অহুম অসিদা চাউরাক্না লুপা করোর ৫০০ রোম চংগনি।
মুখ্যমন্ত্রী ত্রিপুরা গ্রাম সম্রিদ্ধি য়োজনানা খুঙ্গংগী থাক্তা কোর দিবেলপমেন্ত সেক্তরশিংদা সার্বিস দেলিবরীগীদমক বেঞ্চমার্ক স্তেন্দার্দ অদু ফংনবগী পান্দম থম্লি। য়োজনা অসিগী মরু ওইবা হিরমশিংদি য়ুম-য়ুমদা ঈশিংগী তেপ কনেক্সন পীবা, য়ুমদা এলেক্ত্রিক কনেক্সন পীবা, নোংজু-নুংশা পুম্নমক্তা খাংবা ঙম্বা লম্বি শেম্বা, য়ুমথোং খুদিংগী তোইলেত শাবা, অঙাং খুদিংমক্কী মথৌ তাবা ইম্যুনাইজেশন পীবা, নুপীশিংনা সেল্ফ হেল্প গ্রুপতা শরুক য়াবনচিংবা অতোপ্পা থবক-থৌরম কয়া য়াওরি।
पहले यहां भ्रष्टाचार की गाड़ी रुकने का नाम नहीं लेती थी और विकास की गाड़ी पर ब्रेक लगा हुआ था।— PMO India (@PMOIndia) January 4, 2022
पहले जो सरकार यहां थी उसमें त्रिपुरा के विकास का ना विजन था और ना ही उसकी नीयत थी।
गरीबी और पिछड़ेपन को त्रिपुरा के भाग्य के साथ चिपका दिया गया था: PM @narendramodi
21वीं सदी का भारत, सबको साथ लेकर, सबके विकास और सबके प्रयास से ही आगे बढ़ेगा।— PMO India (@PMOIndia) January 4, 2022
कुछ राज्य पीछे रहें, कुछ राज्य के लोग मूलभूत सुविधाओं के लिए तरसते रहें, ये असंतुलित विकास ठीक नहीं।
त्रिपुरा के लोगों ने दशकों तक, यहां यही देखा है: PM @narendramodi
H से highway,— PMO India (@PMOIndia) January 4, 2022
I से Internet way,
R से railways,
A से Airways.
आज हीरा मॉडल पर त्रिपुरा अपनी कनेक्टिविटी सुधार रहा है, अपनी कनेक्टिविटी बढ़ा रहा है: PM @narendramodi
डबल इंजन की सरकार यानि सेवाभाव।— PMO India (@PMOIndia) January 4, 2022
डबल इंजन की सरकार यानि संकल्पों की सिद्धि।
और, डबल इंजन की सरकार यानि समृद्धि की तरफ एकजुट प्रयास: PM @narendramodi
डबल इंजन की सरकार का कोई मुकाबला नहीं है।— PMO India (@PMOIndia) January 4, 2022
डबल इंजन की सरकार यानि संसाधनों का सही इस्तेमाल।
डबल इंजन की सरकार यानि संवेदनशीलता।
डबल इंजन की सरकार यानि लोगों के सामर्थ्य को बढ़ावा: PM @narendramodi
21वीं सदी में भारत को आधुनिक बनाने वाले नौजवान मिलें, इसके लिए देश में नई राष्ट्रीय शिक्षा नीति लागू की जा रही है।— PMO India (@PMOIndia) January 4, 2022
इसमें स्थानीय भाषा में पढ़ाई पर भी उतना ही जोर दिया गया है।
त्रिपुरा के विद्यार्थियों को अब मिशन-100, ‘विद्या ज्योति’ अभियान से भी मदद मिलने वाली है: PM
देश को सिंगल यूज़ प्लास्टिक का विकल्प देने में भी त्रिपुरा एक अहम भूमिका निभा सकता है।— PMO India (@PMOIndia) January 4, 2022
यहां बने बांस के झाड़ू, बांस की बोतलें, ऐसे प्रोडक्ट्स के लिए बहुत बड़ा बाज़ार देश में बन रहा है।
इससे बांस के सामान के निर्माण में हज़ारों साथियों को रोज़गार, स्वरोज़गार मिल रहा है: PM

robotstxt: allowed

filter: keep


text:
প্রধান মন্ত্রী, শ্রী নরেন্দ্র মোদীনা ভীদিও কনফরেন্সিংগী খুত্থাংদা কচ্ছতা ইন্তর্নেস্নেল ৱিমেন্স দেগী সেমিনারদা ৱা ঙাংখ্রে।
মীতিন অদুদা ৱা ঙাংলদুনা, প্রধান মন্ত্রীনা ইন্তর্নেস্নেল ৱিমেন্স দেদা মীতিন অদুদা য়াইফ পাউজেল পীখি। মহাক্না কচ্ছকী লমগী য়াম্না অখন্নবা মফম অদুবু চহি চা কয়াদগী নারি শক্তিগী খুদম অমা ওইনা মশক খঙখি, মরমদি মা আশাপুরা অসি মাত্রুশক্তিগী শায়োনদা মফম অসিদা লৈরি। “মফম অসিদা লৈরিবা নুপীশিংনা খুনাই পুম্বদা য়াম্না শাথিবা মহৌশাগী ওইবা শিংনবশিংগা লোইননা হিংনবা, লান্থেংননবা তম্বী অমসুং মাইপাক্নবা তম্বী”, হঅয়না মহঅক্না হায়খি। মহাক্না কচ্ছকী নুপীশিংনা ৱাতর প্রিজার্ভেশনদা লৌখিবা থৌদাং অদুগীদমক্তসু থাগৎখি। থৌরম অদুনা ঙমখৈদা লৈবা খুঙ্গং অমদা পাংথোকপা ওইবনা, প্রধান মন্ত্রীনা ১৯৭১গী লানদা মফম অদুগী নুপীশিংনালৌখিবা থৌদাংশিং অদুবু নিংশিংখি।
প্রধান মন্ত্রীনা হায়খি নুপীশিং অসি এথিক্স, লোয়ল্তী, দিসিসিবনেস অমসংউ লীদরশিপকী মমীনি. “মরম অদুনা ঐখোয়গী বেদশিং অমসুং চৎনবীনা নুপীশিংবু লৈবাক অসিদা লমজিং-লমতাকপীবা ঙম্বা অমসুং মতিক লৈবা ওইহনগদবনি হায়না হায়রি”, হায়না মহাক্না হায়খি।
প্রধান মন্ত্রীনা হায়খি অৱাংলোমদা মিরাবাইদগী হৌরগা সাউত্তা সন্ত অক্কা মহাদেবি, ভক্তি মুভমেন্ততগীনা গ্যান দর্শন ফাওবা ভারতকী শেংলবা মতিক-মগুন লৈবী নুপী অসিনা খুনাই অসিদা অওনবা অমসুং অহোংবা পুরক্নাবা খোল্লাও অদু তাহল্লি। অসিগা চপ মান্না কচ্ছ অসমুং গুজরাতকী লমদম অসিদসু শেংলবা মতিক-মগুন লৈবী নুপীশিং খুদম ওইনা সতি তোরাল, গঙ্গা সতি, সতি লোয়ন, রাম্বাই অমসুং লিরবাই থেংনখি। লৈবাক অসিগী মশিং লাকঙমদ্রবা লাইরেম্বীশিংনা নারিগী ৱাখল ফাওহনবা অসিনা নিংখা তম্নবা হোৎনবগী মৈরা অসিবু চুখত্তুনা চাকহন্দুনা থম্মি হায়না মহাক্না হায়খি।
প্রধান মন্ত্রীনা হায়খি পৃথিবিবু ইমানি হায়না খনবা লৈবাক্তা, নুপীশিংগী চাউখৎপনা মতম চুপ্পদা লৈবাক অদুগী এমপাৱরমেন্ততা পাঙ্গল পী। “ঙসি লৈবাক অসিগী খ্বাইদগী হেন্না মরু ওইবা অসি নুপীশিংগী পুনশি মহিফগৎহনবনি। ঙসিদা লৈবাক অসিগী খ্বাইদগী হেন্না মরু ওইবা অসি ভারতকী চাউখৎ-থৌরাংগী খোংচত্তা নুপীশিংনা মপুং ফানা শরুক য়াবসিনি”, হায়না মহাক্না হায়খি। তোইলেত করোর ১১ শাখিবা, উজ্বলা গ্যাস কনেক্সন করোর ৯, জনধন একাউন্ত করোর ২৩ হাংহনবনা নুপীশিংগীদমক্তা দিগ্নিতী অমসুং ইজ ওফ লিবিং পুরক্লিবা খোংথাংশিংনি হায়না মহাক্না পনখি।
প্রধান মন্ত্রীনা হায়খি মদুদি সরকার অসিনা নুপীশিংনা মাংলোমদা খোং থাংবা ঙম্নবা, মখোয়গী মঙলানশিং অদু মঙফাওনহন্নবা অমসুং মখোয় মশাগী থবক হৌবা ঙম্নবা শেলগী ওইবা মতেংসু পীরি। “ ‘স্তেন্দঅপ ইন্দিয়া’গী মখাদা পীবা লোনশিং অদুগী চাদা ৮০ হেন্নদি নুপীশিংগী মমীংদা লৈ। চাউরাক্না লোন চাদা ৭০দি মুদ্র য়োজনাগী মখাদা ঐখোয়গী ইচে-ইচলশিং অমসুং মচানুপীশিংদা পীখ্রে” হায়না মহাক্না হায়খি। অসিগা চপ মান্ননা পি.এম.এ.ৱাই.গী মখাদা শাখিবা য়ুম করোর ২গী মনুংদা অয়াম্বনা নুপীগী মমীংদা লৈ। পুম্নমক অসিনা ফাইনান্সিয়েল দিসিজন মেকিংদা নুপীশিংনা শরুক য়াবা হেনগৎহনখ্রে।
প্রধান মন্ত্রীনা খঙহল্লকখি মদুদি সরকার অসিনা মেতর্নিতী লীব অদু চয়োল ১২ ওইরম্বদগী চয়োল ২৬তা হেনগৎহনখ্রে। থবক মফমশিংদা নুপীগী সেফতীগীদমক্তা ওইবা লোশিং অদু বাম্না হেন্না চেকশিনহনখ্রে হায়না ঞআক্না মখা তারকখি। রেপগুম্বা য়াম্না তমথিরবা থবকশিং অসিগীদমক্তা শিবগী দন্দি পীবগী প্রোভিজন লৈখ্রে। মচানুপা অমসুং মচানুপী অনিমক চপ মান্নবা ওইবনা, সরকার অসিনা মচানুপীশিংগী লুহোংবগী চহি অদু চহি ২১ হেনগৎনবসু হোৎনরি হায়না প্রধান মন্ত্রীনা হায়খি। ঙসিদি, লৈবাক অসিনা আর্মদ ফোর্সশিংদা নুপীমচাশিংগদমক্তা হেন্না চাউবা থৌদাংশিং প্রোমোত তৌরি, সৈনিক স্কুলশিং নুপীমচাশিংগী এদমিসন তৌবা হৌখ্রে।
প্রধান মন্ত্রীনা মীয়ামদা লৈবাক অসিদা লৈরিবা মালন্যুত্রিশনগী মায়োক্তা চত্থরিবা কেমপেন অসিদা মতেং পাংনবা হায়রকখ্রে। মহাক্না বেতি বচাও বেতি পরহাওদা নুপীশিংনা লৌরিবা থৌদাংগী মতাংদসু মরু ওইনা পনখি। মহাক্না ‘কন্য শিক্সা প্রৱেশ উৎসব অভিয়ান’দা মখোয়ানা শরুক য়ানবগীদমক্তা হায়খ্রে।
‘ভোকেল ফোর লোকেল’ ইকোনোমীগা মরী লৈনবা অচৌবা হীরম অমা ওইরক্লি, অদুবু মসি নুপী এমপাৱরমেন্ত তৌবগা য়াম্না মরী লৈনৈ হায়না প্রধান মন্ত্রীনা হায়খি। লোকেল প্রোদক্তশিং অয়াম্বগী শক্তি অদু নুপীশিংগী মখুত্তা লৈ হাবণা মহাক্না মখা তাখি।
অরোইবদা প্রধান মন্ত্রীনা নিংতম লানদা সন্ত পরমপরানা লৌখিবা থৌদাংগী মতাংদা হায়খি অমসুং পার্তিসিপেন্তশিং অদু রন ওফ কচ্ছকী ফজবা অমসুং স্পিরিতচুৱল স্প্লেন্দর অদু এক্সপরিয়েন্স তৌনবা হায়খি।
कच्छ की जिस धरती पर आपका आगमन हुआ है, वो सदियों से नारीशक्ति और सामर्थ्य की प्रतीक रही है।— PMO India (@PMOIndia) March 8, 2022
यहाँ माँ आशापूरा स्वयं मातृशक्ति के रूप में विराजती हैं।
यहां की महिलाओं ने पूरे समाज को कठोर प्राकृतिक चुनौतियों से जीना सिखाया है, जूझना सिखाया है और जीतना सिखाया है: PM @narendramodi
नारी, नीति, निष्ठा, निर्णय शक्ति और नेतृत्व की प्रतिबिंब होती है।— PMO India (@PMOIndia) March 8, 2022
इसलिए, हमारे वेदों ने, हमारी परंपरा ने ये आवाहन किया है कि नारियां सक्षम हों, समर्थ हों, और राष्ट्र को दिशा दें: PM @narendramodi
उत्तर में मीराबाई से लेकर दक्षिण में संत अक्का महादेवी तक, भारत की देवियों ने भक्ति आंदोलन से लेकर ज्ञान दर्शन तक समाज में सुधार और परिवर्तन को स्वर दिया है: PM @narendramodi— PMO India (@PMOIndia) March 8, 2022
जो राष्ट्र इस धरती को माँ स्वरूप मानता हो, वहाँ महिलाओं की प्रगति राष्ट्र के सशक्तिकरण को हमेशा बल देती है।— PMO India (@PMOIndia) March 8, 2022
आज देश की प्राथमिकता, महिलाओं का जीवन बेहतर बनाने पर है।
आज देश की प्राथमिकता, भारत की विकास यात्रा में महिलाओं की सम्पूर्ण भागीदारी में है: PM @narendramodi
बहनें-बेटियां आगे बढ़ सकें, अपने सपने पूरे कर सकें, अपना कुछ काम शुरू कर सकें, इसके लिए सरकार उन्हें आर्थिक मदद भी दे रही है।— PMO India (@PMOIndia) March 8, 2022
‘स्टैंडअप इंडिया’ के तहत 80 प्रतिशत से ज्यादा लोन महिलाओं के नाम पर हैं।
मुद्रा योजना के तहत करीब 70 प्रतिशत लोन हमारी बहनों-बेटियों को दिए गए हैं: PM
हमने मातृत्व अवकाश को 12 हफ्तों से बढ़ाकर 26 हफ्ते किया।— PMO India (@PMOIndia) March 8, 2022
हमने वर्क प्लेस पर महिलाओं की सुरक्षा के लिए सख्त कानून बनाए हैं। बलात्कार जैसे जघन्य अपराधों पर फांसी जैसी सजा का भी प्रावधान किया है: PM @narendramodi
बेटे-बेटी को एक समान मानते हुए सरकार बेटियों के विवाह की आयु को 21 वर्ष करने का भी प्रयास कर रही है।— PMO India (@PMOIndia) March 8, 2022
आज देश सेनाओं में भी बेटियों को बड़ी भूमिकाओं को बढ़ावा दे रहा है, सैनिक स्कूलों में बेटियों के दाखिले की शुरुआत हुई है: PM @narendramodi
मैं कुछ आग्रह भी आपसे करना चाहता हूं।— PMO India (@PMOIndia) March 8, 2022
जैसे कि कुपोषण के खिलाफ देश में जो अभियान चल रहा है, उसमें आप बहुत बड़ी मदद कर सकती हैं: PM @narendramodi
इसलिए, अपने संबोधनों में, अपने जागरूकता अभियानों में आप स्थानीय उत्पादों के उपयोग के लिए लोगों को जरूर प्रोत्साहित करें: PM @narendramodi— PMO India (@PMOIndia) March 8, 2022
'Vocal for Local' अर्थव्यवस्था से जुड़ा बड़ा विषय बन गया है, लेकिन इसका महिला सशक्तिकरण से बहुत गहरा संबंध है।— PMO India (@PMOIndia) March 8, 2022
ज़्यादातर स्थानीय उत्पादों की ताकत महिलाओं के हाथों में होती है: PM @narendramodi


text:
লখিপুরওনলাইন দিজিতেল দেস্কঃ আসাম লৈঙাকনা অনৌবা এসওপি পুথোকখ্রে। অকক্নবা জি…
লখিপুরওনলাইন দিজিতেল দেস্কঃ রাজ্য অসিদা অঙাং অনিদগী হেল্লবদি সরকারগী থবক চ…
লখিপুরওনলাইন দিজিতেল দেস্কঃ লৈবাক অসিগী মমীং লৈরবী শান্নরোই ৱেতলিফ্তর কর্ন…
লখিপুরওনলাইন দিজিতেল দেস্কঃ আসাম কেবিনেত মীফমনা মরুওইবা ৱাফম কয়ামরুম খন্ন…
লখিপুরওনলাইন দিজিতেল দেস্কঃ আসাম পাৱার দিস্ট্রিবুউসন কম্পনি লিমিতেদ এপিদিস…
লখিপুরওনলাইন দিজিতেল দেস্কঃ সিবিএসই গী ক্লাস তুৱেলবকী ফোরমুলা বেজ ইভালুয়েস…
লখিপুরওনলাইন দিজিতেল দেস্কঃ তোনিংখোকনা কোরোনাভাইরাস ঙাকথোকপদা মতেং পীবগী …
লখিপুর ওনলাইন দিজিতেল দেস্কঃ করিমগঞ্জ জিলাদা দ্রোন শিজিন্নদুনা সেনিতাইজ ত…
লখিপুরওনলাইন নিউজ দেস্কঃ - আসাম ইউনিভার্সিতিনা জুনগী তাং ৪ দা থোকখিবা চেরো…
লখিপুরওনলাইন নিউজ দেস্কঃ- আসাম লৈঙাকনা অনৌবা এসওপি পুথোকখ্রে। অনৌবা চৎন পথ…
লখিপুরওনলাইন নিউজ দেস্কঃ- মেত্রিক অমসুং হায়ার সেকেন্দরী পরিক্ষাগী মতাংদা আ…
লখিপুরওনলাইন নিউজ দেস্কঃ- টিচার্স ইলিজিবিলিতি টেস্ত টেট্ সার্তিফিকেতকী ভেল…
লখিপুরওনলাইন নিউজ দেস্কঃ- সিবিএসই না লৌবা ক্লাস তুৱেলবকী পরিক্ষা কেন্সেল …


text:
“ইরম্লবা অদুবু তশেংনা ওইহনবা অমসুং থবক্তা ওন্থোকপা হায়বসি নুঙহুনজিন্না খঙলবা অমদি ভাব তারবা মীওই খুদিংমক্কী তৌফম থোকপা মথৌনি… ঙসিগী নুমিৎ অসিদা মশামকপু মীওইবা খুন্নাই পুম্বগী সেবাদা কত্থোকচরবা মীওইদু, তশেংনমক মীওইবা অমনি”
— বাহা‘উ’ল্লাহ
নাইবরহুদ নত্রগা খুঙ্গং অমদা খুন্নাই শেমগৎপগী থবক অদুনা কনখৎলকপগা লোয়ননা, শরুক য়ারিবা মরুপশিংদুনা থেঙনরিবা খুন্নাইগী অমসুং পোৎচাক্কী ওইবা মরমদা ৱাজবশিংদুগী মতাংদা হেন্না হেন্না চিংশিনবা হৌরকই। বাহা’ই লাইনিংগী নুংগী ওইবা তম্বীরোলশিংদা মখোয়না অকক্নবা আইনশিং জ্ঞানশিং অমসুং চৎনপথাপশিং ফঙজৈ, মদুবু মখোয়না মফমদুদা থেঙনরিবা অৱাবশিংদুদা পানশিনবা হৌই। খুদম ওইনা নুপী নুপাগী থাক মান্নবা, মহৌশাগী ফিভম, হকশেল, লৌউ-শিংউবগী, অমসুং মহৈ মশিংগী হীরমশিংসিবু য়োকখৎপদা মখোয়না শিজিন্নৈ। অসিগুম্বা অৱাবশিংসিগী মতাংদা অমুক্তং খঙমিন্নরিবদি, ষ্টদি সার্কলস, নৌরিবা নহাশিংগী কাঙলুপশিং অমসুং পুন্না লাইখুরুম্মিন্নবদা শরুক য়ামিন্নবদগী শেমগৎলকপা মান্নবা মিৎয়েং লৈজরবা মরুপশিংনা মখোয়গী খুন্নাইবু হেন্না ফগৎহন্নবা থবকশিং পায়খৎপা হৌরকই। ইচম চম্না হোৎনবশিং অমদি সেবাগী প্রোজেক্টশিং অদু করিগুম্বা মতমদা তুংকোইনা চত্থবা য়াবা ট্যুতোরএল ক্লাসশিং অমসুং কম্ম্যুনিটি স্কুলশিং ওইরকই। মসিদগী খরা অমদি হেন্না লুশিল্লকপা চাওখৎপগী সঙস্থানশিং অমসুং অচৌবা একেদেমিক স্কুলশিং মমৈথঙদা ওইরকখি।
অসিগুম্বা খুন্নাইগী য়াইফনবা থবকশিংসি মখোয়গী হোৎনবগী হীরমশিং অমদি লুবগী থাক অদু খেন্নজরবসু, মীওইবা খুন্নাইগী নুংগী অমদি পোৎচাক্কী ওইনা চাওখৎপদা মতেং পাংবীবগী মান্নবা মিৎয়েং অমা য়াওজৈ, মীওইবা খুন্নাইগী অমত্তা ওইবা অমসুং অচুম্বা ৱায়েলগী চৎনপথাপতা থাজজৈ, মীপুম খুদিংমকপু মখোয়গী খুন্নাইশিংবু হেন্না ফগৎহন্নবগীদমক্তা জ্ঞানবু পুথোকপা অমসুং পানশিনবদা শরুক য়ানবগী তৌবা ঙম্ববু শেমগৎপদা মিৎয়েং থম্মী, অমসুং ৱা তান্নবা, নৈনবা, থবক অমসুং মুন্না খন্থবগী সাইকলশিংগী মতেংদগী থবক্কা লোয়ননা তমশিন্নবগী মওংদা চংশিনবদুনা তাকই।


text:
লৌউ-শিংউবনা ডিষ্ট্রিক্ট অসিগী মরুওইবা শিনফম ওই। ডিষ্ট্রিক্ট অসিগী মীওই 70%গী মথক্তা লৌউ-শিংউবগী থবক্তা হকথেংননা নত্রগা নকোইননা শরুক য়াই। ডিষ্ট্রিক্ট অসি মহৌশাগী ওইনা লৈবাক লৈহাও ফৈ। মহৌশা অমশুং খুৎশেমগী মতেংনা ঈশিংগী অৱাবা লৈতে। ডিষ্ট্রিক্ট অসিগী লম 90%দি ফৌ থাই। ইম্ফাল বেরেজকী মতেংদগী লৌরোক অনীরক পাক-শন্না উনৈ।
মফম খরদদি অনিরক ফাওবা হোৎনৈ। অহান্বা লৌউবগী থাসি ফেব্রুৱারী দগী মার্চ ফাওবা ওই। অনীরক শুবা লৌউবনা জুলাই অমশুং অগাস্ট ফাওবদা হোৎনৈ। অদুগা অহুমশুবা লৌরোক্না নভেম্বর থাদা মনা-মশিং হৱাইনচিংবা থানৈ। চু, চুজাক, অলু, মোরোক, হৱাইনচিংবা মরুওইবা পোৎথোকনি। ডিষ্ট্রিক্ট অসি চু মরাং কাইনা থাই। মরুওইনা ৱাংজিং, হৈরোক অমশুং খোংজোমদা থানৈ। থাও হঙ্গাম ডিষ্ট্রিক্ট মশা পুম্বদা থাই। নুমীৎলৈসু পুথোকপা হৌনরে।মনা-মশিংদা কোবী, কোবীলৈ, হৱাই মখল কয়া, খোংদ্রুম, মাইরেলনচিংবা পাক-শন্না থাই। শেন্থোক লৈবা পোৎথোক ওইনা কিহোম অসি চীংয়া-তময়াদা পাক-শন্না থাই। মরুওইনা ৱাইথৌ অমশুং শারম চীং অসি কিহোম য়াম্না থাই।
অতোপ্পা ইনকম মরাং কাইনা লাক্নবা সেক্টর দি শা -ঙা নি। মরুওইবা পোৎথোকশিংদি ষন, ইরোই, হমেং, ওক, হুইনচিংবা লোইবনি। ডিষ্ট্রিক্টসিদা শঙ্গোমগী পোৎথোকসু পন্বা য়াবা মওংদা চাওখৎলক্লি। মরুওইনা অফবা শঙ্গোম য়াম্না থোকপা ষনশিং য়োক্তুনা শঙ্গোম য়াম্না পুথোকপগা লোয়ননা মশানা মশাবু থবক পীজনবা য়েন অমশুং ওক লোইবগী থবক তৌনৈ। ডিষ্ট্রিক্ট অসিদা কৌনাগী পোৎথোক পুথোকপা হায়বদি ফক, মোরা, চৌক্রী, খুৎকী খাও মচা, মোনপাক অমশুং অতোপ্পা মখল-মখা কয়া পুথোক্তুনা খুত -সা হৈবগীদমক খাঙবোক অসি মমিং চৎলি।
ঙা য়োকপসু ডিষ্ট্রিক্ট অসিগী শেল-থুমদা য়াম্না চাওনা মতেং পাংই। ডিষ্ট্রিক্ট অসিগী মীওই কয়ামরুমসু ঙা য়োকপনা শিনফম ওই। ঙা য়োকপগী থবক অসি তেন্থা, লৈশাংথেম, ৱাইথৌ, খাঙবোক অমদি ইরোংনচিংবা অসি ডিষ্ট্রিক্ট অসিগী মরুওইবা মফম্নি।


text:
দিষ্ট্রিক্টকী মরমদা
ইম্ফাল ৱেষ্ট দিষ্ট্রিক্ট অসি মণিপুর তম্পাক লমদমগী মনুং চন্না লৈ। মসি লৈতেম মান্নবা অতৈ দিষ্ট্রিক্টশিংনা কোযশিনবা মণিপুরগী মযাযদা লৈবা অপিকপা লৈতেম মান্নবা মফম অমনি। ষ্টেট অসিগী কেপিটেল ওইরিবা ইম্ফাল সিটি অসি দিষ্ট্রিক্ট অসিগী মপূং ওইবা লৈঙাকপগী মরুওইবা মফম অমনি। লাযনা খঙবা যাবা অশমা বারোল তেবল অমদা উত্লি।
দিষ্ট্রিক্ট অসি অবাংদা কাংপোকপী দিষ্টিক্টনা, নোংপোক্তা ইম্ফাল ইষ্ট অমদি থৌবাল দিষ্টিক্টশিংনা মখারোমথংবদা থৌবাল অমদি বিষ্ণুপুর দিষ্টিক্টশিংনা অমদি নোংচুপ্তা সেনাপতি অমদি বিষ্ণুপুর দিষ্ট্রিশিংনা কোয়শিল্লি।
মরুওইবা অশূপ্পা বারোল (2011গী মিকোক থীবগী মতুং ইন্না)
অইং-অশাঃ
দিষ্ট্রিক্ট অসি চহী চুপ্পদা কালেন থাদা কা হেন্না শাদবা অদুগা নিংথম থাদা কা হেন্না ইংদবা য়ামনা নুংঙাইবা অইং-অশাগী ফিভম অমদা লৈ। দিষ্ট্রিক্ট অসিগী মপূং ওইবা নোংজু নুংশা, অইং-অশাগী ফিভম অসি ত্রোপিকেল মোন্সুন ওইবগা লোযননা লৈবদা যামনা নুংঙাইবা অমনি। দিষ্ট্রিক্ট অপূনবদা মোন্সুনগী ইথিলগী মখাদা লৈবগা লোযননা কালেন থাগী মতমদা অশাবা নুংশিত্তা ঈশিং মনিল য়ামনা য়াওবা ঋতু ওই। অইং-অশাগী চাং অসি খআইদগী তাবদা 0°C তগী খ্ৱাইদগী বাংবদা 35°C ফাওবদা ওই। চহী ১৯৯১-৯৯গী চহীশিংদা ফোঙবা মেতোরোজিকেল দেতাদা যুম্ফম ওইরগা লেপ্পা নোংজুগী চাং অসি ১২৫৯.৫ মিঃমিঃ ওই । দিষ্ট্রিক্ট অসিদা ফংলিবা নোং অসি খা নোংচুপ মোন্সুনদগীনি।
লৈপাক-লৈহাও:
ইম্ফাল বেষ্ট দিষ্ট্রিক্টকি তম্পাক্কি মফমশিং অসি লৈপাক লৈহাও য়ামনা চেল্লি অমদি মসি য়ামনা কুইদ্রিঙৈ মতমদা এল্লুবিয়েল লৈহাওশিংনা মরুওইনা শেমখিবনি। তম্পাক্কি লমদম অসি মতম অমদা অয়ামবনা ঈশিং তুংবা অমদি চোত্-চোত্ লাওবা পাত্কি শরুক ওইরমী অমদি মরুওইবা খরদি লম্ফেলপাত্, তাকযেপাত্, সঙ্গাইপাত্, কক্বাপাত্, পোইরৈপাত্নি। লৈপাক লৈহাও অসি মরুওইনা অমুবা বাওথাংনবা অমদি এল্লুবিযে সোইলশিংনা শেমনি লোযননা তেকি-কেল ওইনা উদাল্স-ওক্রেপ্টস অমদি ওক্রেপ্টস – একু্এপ্টস – ফ্লুভুবে-টস হাযদুনা খাযদোকই।
তুরেলশিং:
ইম্ফাল বেষ্টকি তম্পাক্কী লমদমদা চেল্লিবা মরুওইবা তুরেলশিংদি ইম্ফাল তুরেল, নমুল তুরেল অমদি তুরেলশিং অসিগী মশাশিংনি। নমুল তুরেল অসি মসিগী হৌরকপা শরুক্তা অপিকপা তুরেল মচা কয়ানা পুন্সিল্লক্তুনা শেমনি। তুরেল অসিগী মরীল অসি তেল্লি লোযননা লোক্তাক পাত্তা ইতিল্লি। তুরেল অসিনা ইম্ফাল মু্যনিসিপালিটি এরিযাশিং ফাওদুনা চেল্লি অমদি মফম অসি চাওরাক-া চাউবা মান্নবা শরুক অনি থোকনা খায়দোকই। তুরেল অসিনা ইম্ফাল বাজার অমদি মসিগী অকোযবা মফমশিংগী ঈশিং চিথখিনবগী মপূং ওইবা থবক তৌরি। নোংজু থাগী মতমদা মসিদা ইতিল্লিবা তুরেলশিংদগী যাঙনা চেনশিল্লকপা ঈশিং তুরেল অসিনা লোযনা পুদুনা চেনবা ঙমদে। মসিগী ফলনা তুরেল অসিগী তোর্ব্বান কাযদুনা অনেমা মফমশিংদা তত্তনা ঈশিং থুমহল্লি।


text: লখিপুরওনলাইন দিজিতেল দেস্কঃ কাছার বাঁশকান্দি গী মনুং চনবদা রাণীপুরগী শক্নাইরবা সিনিয়র সিতিজেন অমসুং মনিপুরী সাহিত্য়গী থৌগল তৌরম্বা ঙারিয়াম্বম গৌরচন্দ্রনা লৈখিদবদা লখিপুর অহল মরূপনা অৱাবা ফোঙদোরকখ্রে। লূপ অসিগী প্রেসিদেন্ট থোইদিংজম ধীরেন্দ্রনা মীফম মপু ওইদুনা লখিপুর খোরিরোল শংলেন্দা পাঙথোকখিবা অৱাবা ফোঙদোকপগী মীফমদা থৌবুরেন ইঙুদম বিনোদনা মহাক্না তৌরম্বা থবক থৌরমশিংগী মতাংদা ৱা ঙাংখি। পনবা য়াই, ঙারিয়াম্বম গৌরচন্দ্র হৌখিবা দিসেম্বরগী তাং ২৩ য়ুমশাকৈশা নুমিত্তা মশাগী ময়ুম রাণীপুরদা লৈখিদবনি। লৈখিদবা মতমদা মশাগী চহী ৮৭ শুখ্রে। মহাক লখিপুর অহল মরুপকী ফাউন্দার প্রেসিদেন্টনি। খৃঃকুমজা ১৯৬৭ তগীনা ১৯৭২ ফাওবা মনিপুরী সাহিত্য় পরিষদ আসামগী জেনরেল সেক্রেটরী ওইরম্মী, মনিপুরী সাহিত্য পরিষদ ইম্ফালগী অহানবা মপান মনিপুরগী একজিকিউতিব মেম্বরনি। নেহেরু কোলেজ পোইলাপুলদা চহী ৪ রোম মনিপুরী সাবজেক্কী লেকচরর ওইরম্মী। ১৯৬৮ দা রাজাবাজার দেভলমেন্ট ব্লোককী আঞ্চলিক পঞ্চায়েতকী প্রেসিদেন্ট ওইরম্মী। কাছার নেতিভ পিপল কনফারেন্স সিএনপিসি গী ফাউন্দার প্রেসিদেন্টনি। আসাম মনিপুরী সাহিত্য পরিষদনা ফোঙবা "অনৌবা ঈচেল" কৌবা মেগাজিনগী ইদিতর ওইরম্মী। আসামদা মনিপুরী লোননা মহৈ তম্নবা হোৎনবদা অচৌবা থৌদাং য়ারম্মী। ১৯৬৩ গী মতমদা মনিপুরী সংস্কৃতি সংঘ গী জেনরেল সেক্রেটরীগী থৌদাং পুদুনা মনিপুরী কলচর য়োকখৎনবা হোৎনবিরম্মী। ২০০২ দগী ২০১২ ফাওবা সিনিয়র সিতিজেন ফোরাম লখিপুরগী প্রেসিদেন্টকী থৌদাং পুরম্মী। কাছার জিলা কংগ্রেস আইগী অহানবা জেনরেল সেক্রেটরী ওইখিবগা লোয়ননা ১৯৭৮ অমসুং ১৯৮৩ দা লখিপুর বিধানসভাদা অনিরক এমএলএগী মীরেপ ওইনা মীখলদা শরুক য়াখি। ঙারিয়াম্বম গৌরচন্দ্র ১৯৩৩ গী ফেব্রুৱারীগী তাং ২৪ দা কাছারগী রাণিপুরদা পোকখি। ( পাউ অসি ইউতিউবতা য়েংবিউ )


text:
বরাক তম্পাক্কী খোমজিনবা পাউ ১৭-০৭-২০২০
মনিপুরী য়ুথ ফ্রোন্ত অফ আসাম মায়ফানা মনিপুরী লোনবু আসাম সরকারগী এসোসিয়েত অফিসিয়েল লেঙ্গুয়েজ ওইহনগদবনি হায়না লেপ্তনা চংশিল্লিবা খোঙজংগী মখা তারকপা ওইনা পোস্তর অমদি লিফলেত কেম্পেইন ঙরাংসু কাছার জিলাগী মনুং চন্না লৈবা তোঙান তোঙানবা খুলশিংদা পাঙথোকখি। বেঙ্গলোর দিল্লি অমসুং কোলকাতাদা লৈরিবা মনিপুরী লুপ কয়ানসু কেম্পেইন অসিদা শরুক য়াখিবগী দমক মায়ফাগী প্রেসিদেন্ত সেরাম হেরাজিৎনা থাগৎপা ফোঙদোকখি।
ইচাউনা মরম ওইরদুনা আসামদা খুঙ্গং ২৮ রোম ঈশিংনা লুপশিনখ্রে। ঙরাও ফাওবদা রাজ্য অসিদা ইচাউনা মরম ওইরদুনা মীওই ৬৮ গী পুন্সি মাংহনখ্রে। কাজিরঙ্গা নেসনেল পার্ককী অয়াম্বা শরুক ঈশিংনা থুমজিনখ্রে। কাছার জিলাগী লখিপুরদসু বরাক তুরেলগী ঈশিং ইমায় খংৱাং ৱাঙখৎলে। লখিপুরদা বরাক তুরেল ঙরাং নুমিদাংৱাইরম খুদোংথীবা লৈইদগী সেন্তিমিতর ৩৮ মথক্তা চেনখি।
মনিপুর লৈঙাককী চীফ সেক্রেতরী দাক্তর সুরেস বাবু না থোকখিবা চেরোল অমগী মতুং ইন্না জিরিবাম দিস্ত্রিকতা লায়চৎ অসিদগী ঙাকথোক্নবগী চেকশিন থৌরাং পায়খৎপা ওইনা দিস্ত্রিক অসিদা মখা তানা নুমিৎ ৭ নি মপুঙ ফাবা লোকদাউন অমদি কার্ফিউ থমজিনখ্রে। জুলাইগী তাং ৪ দা থোকখিবা চেরোলদা ঙরাং ফাওবা লোকদাউন অসি থমখিবনি। জিরিবামগী ফিভম অসি খরা ফরকলবসু মখা তানা খরা কুপ্না য়েংশিন্নবা ঙরাংদগী হৌদুনা লাকলিবা জুলাইগী তাং ২২ ফাওবা মখা তানা মপুঙ ফাবা লোকদাউন অমদি কার্ফিউ থমখ্রে। মসিদা জিরিবাম দিসিগী অয়াবা য়াওবা তঙায়ফদনা চঙদবা য়াদবা এসেন্সিয়েল সার্বিসেস্ পার্সোনেলশিং চৎপা য়াগনি অদুগা ইন্তর স্তেট পোৎচৈ পুবা গারীশিং চঙলকপা য়াগনি। মপান্দগী জিরিবামদা চঙলকপা পেসেঞ্জরশিংদি জিরিবামগী হাংলিবা ইন্সতিতিউসনেল ক্বারেন্তাইন সেন্তর শিংদা থমগনি হায়রি।
কোভিদ ১৯ না মরম ওইরদুনা মহৈশঙশিং থোঙ লোনশিনখিবদগী লাইরিক তম্বা ফংদবগী অৱাব অসি খরতা ওইরবসু কান্নবা পীরগদবা মহৈরোইশিংগী দমক লাইরিক হায়না মীংথোনবা জিওগী তিভি চেনেল অমা ঙরাং মনিপুরগী মহৈমশিংগী মন্ত্রী রাধেশ্যামনা হৌদোকখ্রে। জিও তিভিনা মহৈরোইশিংগী দমক ভারত সরকারগা খুৎশম্নদুনা চেনেল ৬৪ হেন্না শন্দোকলি। লাইরিক হায়রিবা চেনেল অসি মোবাইলগী খুৎথাংদা জিও টিভি মোবাইল এপকী মতেংনা লাইভ শন্দোকলি।
আসামদা কোভিদ ১৯ গী লায়চৎ অসিনা ঙরাংখক্তদা য়ামখ্রবা মীওই ৮৯২ গী মশাদা পোজিতিব ওইবা থেংনখ্রে। মসিগী মনুংদা ৫৯৮ গৌহাতি সহরদগী ওইখি। মসিগা লোয়ননা আসামগী অপুনবা কেস ২০,৬৪৬ ওইখ্রে। অমরোমদা আসামদা রাজ্য অসিগী তোঙান তোঙানবা লায়েংশঙশিংদা লায়েংদুনা লৈরম্বা মীওই ৬৬৬ ফদুনা হোসপিতালদগী ময়ুমদা হনখ্রে। ঙরাং ফাওবদা রাজ্য অসিদা ফদুনা য়ুমদা হনখিবা মীগী মশিং পুন্না ১৩,৫৫৪ শুরে। অদুগা লাইয়েং চৎথদুনা লৈরিবা একতিব কেসকী মশিংনা ৭০৩৯ নি। শিখিবা মীগী মশিং ৫০ শুখ্রে। ৱাফমশিং অসি রাজ্যগী হকশেল মন্ত্রী হিমন্ত বিশ্ব শর্মানা মহাক্কী টুইটরগী পাউজেলশিংদা ফোঙদোকখিবনি।
মনিপুরগী হকশেল লোয়শঙদগী ঙরাং নুমিদাংৱাইরম পুং ৭ ফাওবদা থোকখিবা চেরোলগী মতুং ইন্না হৌখিবা পুং ২৪ দা মীওই ৬৪ নৌনা পোজিতিব ওইবা থেংনখি। নৌনা পোজিতিব ওইরিবশিং অসিগী মনুংদা চুরাচান্দপুরদগী ৫, ইম্ফাল ৱেস্ততগী ৩৩, ককচীংদগী ১, কামজোংদগী ১, তমেংলোংদগী ৩, থৌবালদগী ১, সেনাপতিদগী ১১ অদুগা উখ্রুলদগী ৯ য়াওরি। মসিগা লোয়ননা মনিপুরগী অপুনবা কোভিদ ১৯ গী কেস ১৭৬৪ ওইখ্রে। অমরোমদা লায়েংদুনা লৈরম্বা মীওই ৪৯ ফদুনা হোসপিতালদগী ময়ুমদা হনখ্রে। ফদুনা য়ুমদা হনখিবা মীগী মশিং পুন্না ১১২৯ শুরে। অদুগা লাইয়েং চৎথদুনা লৈরিবা একতিব কেসকী মশিংনা ৬৩৫ নি। মনিপুরগী ওইনা ঙরাং লায়চৎ অসিদগী ফরকপগী চাং চাদা ৬৪ ওইখি।
ভারতকী হকশেল অমসুং য়াইফ-য়ুম্বাল লোয়শঙগী পাউ মতুং ইন্না ঙরাং ফাওবদা ভারতনা লায়চৎ অসিদগী ফরকপগী চাং চাদা ৬৩.২৫% ওইরে। লায়চৎ অসিনা লায়কন্নরম্বদগী ফরকতুনা ময়ুমদা হনখিবা মীগী মশিং লাখ ৬ লিশিং ১২ হেনখ্রে। হৌখিবা পুং ২৪ অসিদা লায়চৎ অসিনা লৈবাক অসিদা শিখিবা মীগী মশিং ৬০৬ ওইখি। মসিগা লোয়ননা লৈবাক অসিদা ঙরাং ফাওবদা লায়চৎ অসিনা লৈখিদবা মীগী মশিং লিশিং ২৪ গা ৯১৫ নি। অদুগা লৈবাক অসিগী তোঙান তোঙানবা লায়েংশঙশিংদা লায়েংদুনা লৈরিবা এক্তিব কেসকী মশিংনা ৩,৩১,১৪৬ নি।


text:
প্রধান মন্ত্রী, শ্রী নরেন্দ্র মোদীনা ভিদিও মেসেজকী খুত্থাংদা দি ইনর্জী এন্দ রিসোর্স ইন্সতিত্যুৎ (তেরি)গী ৱর্ল্দ সস্তেনেবল দিভেলপমেন্ত সম্মিৎ হৌদোকপগী ৱারোল থমখ্রে। থৌরম অসিদা শরুক য়াখিবা মীওইশিংগী মনুংদা দোমিনিকান রিপব্লিক্কী রাস্ত্রপতি, শ্রী লুইস অবিনাদের, কোওপরেতিব রিপব্লিক ওফ গুয়ানাগী রাস্ত্রপতি, দাঃ মোহম্মদ ইর্ফান অলি, য়ুনাইতেদ নেসন্সকী দেপ্যুতী সেক্রেতরী জেনেরেল, কুমারী অমিনা জে. মোহম্মদ অমসুং কেন্দ্রগী মন্ত্রী, শ্রী ভুপেন্দর য়াদবসু মনুং চনখি।
প্রধান মন্ত্রীনা মহাক্না অহানবদা গুজরাত্তা অমসুং হৌজিক্না লৈবাক্কী থাক্তা ওফিস পায়রকপা অপুনবা চহি ২০দা অকোয়বগী ফিভম অমসুং তুং কোইনা চাউখৎপদা অহেনবা মিৎয়েং চঙদুনা লাকখি হায়না ফোংদোকখি। য়াম্না লায়না অশোক-অপন নংগদবা অসিদি ঐখোয়গী গ্রহ অসি নত্তে, অশোক-অপন নংগদবা অসিদি ঐখোয়না গ্রহ অমসুং মহৌশাগীদমক্তা করিগুম্বা অমা পাংথোক্নবা খোঙফম চেৎপগী থৌওং অসিবুনি হায়না মহাক্না হায়খি। ১৯৭২গী স্তোকহোল্ম কনফরেন্সকী মতুংদগী হৌখিবা চহি ৫০ অসিগী মনুংদা মরী লৈনবা ৱাফম কয়া ফোংদোক্নখ্রবসু, থবক ওইনদি খরতমক পাংথোকখি হায়না মহাক্না মিৎয়েং চঙখি। অদুবু ভারত্তদি, ঐখোয়না হায়বসিং খুদিংমক থবক ওইনসু পাংথোক্লি হায়না প্রধান মন্ত্রীনা পাউদমখি। “লাইরবশিংদা অতৈগা মান্ননা ইনর্জী ফংহনবা হায়বসিনা ঐখোয়গী অকোয়বগী ফিভমগা মরী লৈনবা পোলিসীশিংগী মরু ওইবা য়ুম্ফম অমা ওইরি”, হায়না মহাক্না ফোংদোকখি। উজ্বালা য়োজনাগী মখাদা ইমুং মিলিয়ন ৯০না ক্লীন কুকিং ফুএল ফংহনখিবা অমসুং লৌমীশিংনা সোলার পেনেল খিন্দুনা, শিজিন্নদুনা অমসুং অহেনবা মৈবু গ্রিদতা য়োনবগী থবক মনুং চনবা পি.এম.-কুসুম স্কিমগী মখাদা লৌমীশিংদা রিন্যুএবল ইনর্জী ফংহনবগী খোঙথাংশিংনা তুং কোইনা চৎপা অমসুং মান্ননা কান্নবা ফংবগী থৌওংবু খুমাং চাউশিলহল্লি।
চহি তরেৎ হেনবদগী চত্থদুনা লাক্লিবা এল.ই.দি. বল্ব য়েন্থোকপগী স্কিম্না মৈ য়ুনিৎ বিলিয়ন ২২০ হেনববু কনবা অমসুং চহিদা কার্বোন দাইওক্সাইদ বিলিয়ন তোন ১৮০ থাদোকপা থিংবদা তেংবাংখি হায়না প্রধান মন্ত্রীনা ফোংদোকখি। মসিদা নত্তনা, নেস্নেল হাইদ্রোজেন মিসন্না গ্রীন হাইদ্রোজেনগী কান্নবা লৌনবা পান্দম থম্লি হায়না মহাক্না হায়খি। মহাক্না তেরিগুম্বা মহৈ-মশিং তম্বীবা অমসুং রিসর্চ তৌবা ইন্সতিত্যুৎশিংনা গ্রীন হাইদ্রোজেনগী তসেংবা মতিক ফংবা ঙম্নবা থবক ওইনা পাংথোকপা য়াগদবা ৱারোইশিন পুরক্নবা পুক্নিং থৌগৎখি।
মালেমগী কংফালগী অপুনবা শরুক্কী ২.৪% চাং কন্দুনা ভারত্তা মালেমগী স্পিসিসকী চাউরাকপা ৮%গী চাং লৈরি। ভারত অসি তোঙান-তোঙানবা মগুন চেনবা য়াম্না চাউবা লৈবাক অমনি অমসুং ইকোলোজী অসিবু ঙাক শেনবনা ঐখোয়গী ইথৌনি হায়না প্রধান মন্ত্রীনা মখা তানা ফোংদোকখি।
প্রোতেক্তেদ এরিয়া নেতৱর্ক মপাঙ্গল কনখৎহন্নবা হোৎনবগী মতাংদা ৱাফম ফোংদোক্লদুনা, প্রধান মন্ত্রীনা দি ইন্তর্নেস্নেল য়ুনিয়ন ফোর কঞ্জর্বেসন ওফ নেচর (আই.য়ু.সি.এন.) শকখঙখিবগুম্বা ভারতনা হোৎনরিবা কয়াবু মালেম্না শকখঙবগী মতাংদা ৱাফম থমখি। হরিয়ানাগী অরাবল্লী বাইওদাইবর্সিতী পার্ক অসিবুসু মসিনা বাইওদাইবর্সিতীবু নীংথিনা ঙাক-শেন্দুনা য়োকখৎপগীদমক্তা ও.ই.সি.এম. সাইত অমা ওইনা লাউথোকখ্রবনি। ভারতকী ৱেৎলেন্দ অনিবুসু রামসার সাইত ওইনা শকখঙখ্রবা মতুংদা ভারত্তা হৌজিক মিলিয়ন হেক্ত্যার ১ হেন্না শন্দোক্না লৈবা রামসার সাইত ৪৯ লৈরে।
ফিভম শোক্লবা লমশিংবু নৌনা শেমগৎপনা মরু ওইবা মিতীয়েং চঙবা থৌওং ওইদুনা লাক্লি অমসুং ইং ২০১৫দগী হৌদুনা মিলিয়ন হেক্ত্যার ১১.৫ হেনববু শেমগৎখ্রে। “ঐখোয়না বোন্ন চেলেঞ্জকী মখাদা লেন্দ দিগ্রেদেসন ন্যুত্রেলিতীগী পান্দম ফংনবা লৈবাক্কী ৱারেপ অসিসু অচুম্বা লম্বীদা চৎলি। ঐখোয়না য়ু.এন.এফ. অমসুং ত্রিপল সি.গী মখাদা লৌখিবা ৱারেপশিং শোইদনা মায় পাক্কনি হায়বগী অচেৎপা থাজবসু লৈরি। ঐখোয়না গ্লাসগোগী কোপ-২৬কী মনুংদা ঐখোয়না পাংথোক্কে খনবা থৌওং কয়াসু পুথোকখি”, হায়না শ্রী মোদীনা হায়খি।
অকোয়বগী ফিভম্না তুং কোইনা চৎপসি ক্লাইমেত জস্তিসখক্তদগী খুত্থাংদগী ফংবা ঙমগনি হায়না প্রধান মন্ত্রীনা মিৎয়েং চঙখি। মহাক্না হায়খিবদা, ভারতকী মীয়ামগী ইনর্জীগী তঙাই ফদবশিং অসি মথংগী চহি ২০দা শরুক অনি হেনগৎকনি হায়না থাজনরি। “ইনর্জী অসিবু ফংহন্দবনা মীওই মিলিয়ন কয়াদা হিংবগী পাম্বৈ পীদবগা মান্নগনি। মায় পাকপা ক্লাইমেত এক্সন্দা মতিক চাবা শেন্থংগী মথৌ তাই। মসিগীদমক্তা, চাউখৎলবা লৈবাকশিংনা মখোয়না শেল-থুম অমসুং তেক্নোলোজী ত্রান্সফর তৌগনি হায়না খোঙফম চেৎনা লেপ্পশিংবু থবক্তা ওন্থোকফম থোকই”, হায়না মহাক্না অহেনবা মিৎয়েং চঙদুনা ফোংদোকখি।
সস্তেনেবেলিতীনা গ্লোবেল কম্মন্সকীদমক্তা তেংবাংনদুনা থবক তৌমিন্নবগী মথৌ তাই হায়না প্রধান মন্ত্রীনা মরু ওইনা পনখি। “ঐখোয়গী হোৎনজমন্না অসিগুম্না অমগা অমগগী তেংবাংনববু শকখঙলে। ইন্তর্নেস্নেল সোলার এলাইএন্সকী খুত্থাংদা ওইরিবা ঐখোয়গী পান্দম অসিদি “নুমিৎ অমা, মালেম অমা, গ্রিদ অমা” হায়বসিনি”। মালেম শিনবা থুংনা লৈবগী গ্রিদশিংদগী মতম পুম্বদা ক্লীন ইনর্জী শোইদনা ফংহনবা ঙমহন্নবা ঐখোয়না হোৎনমিন্নগদবনি। ভারতকী ভেল্যুনা লেপ্লিবা অসি অসিগুম্বা “মালেমগী অপুনবা” থৌওং অসিগীদমক্তনি হায়না মহাক্না শন্দোক্না পাউদমখি।
অমাঙ-অতা থোক্কনবগী চাং ৱাংবা মফমশিংগীদমক্তা ৱাখল খনবগী মতাং অসিসু দি কোলিএসন ফোর দিজাজতর রেজিলিএন্ত ইনফ্রাস্ত্রকচর (সি.দি.আর.আই.) অমসুং “ইনফ্রাস্ত্রকচর ফোর রেজিলিএন্ত আইলেন্দ স্তেৎস”কুম্বা খোঙথাংশিং অসিনা য়েংশিল্লি। চাউখৎলক্লিবা ইথৎকী রাজ্যশিং অসি খ্বাইদগী হেন্না অশোক-অপন নংবগী চাং য়াম্না ৱাংই অমসুং মসিনা মরম ওইরগা, খুদক্তা ঙাক শেনবগী মথৌ তাই হায়না মহাক্না হায়খি।
প্রধান মন্ত্রীনা লাইফস্তাইল ফোর ইনভাইরনমেন্ত (লাইফ) অমসুং প্রো প্লানেত পীপল (পি.-৩)গী খোংথাং অনিবুসু অমুক্কা হন্না নীংশিংখি। মসিগী মালেমগী থাক্তা কাঙবু শেম্বা অসিনা গ্লোবেল কম্মন্স ফগৎহন্নবা ঐখোয়না অকোয়বগী ফিভমগা মরী লৈননা হোৎনরিবশিং অসিগী য়ুম্ফম ওইগনি হায়না মহাক্না মখা তানা ফোংদোকখি।
I am delighted to join you at the 21st World Sustainable Development Summit.— PMO India (@PMOIndia) February 16, 2022
Environment and sustainable development have been key focus areas for me all through my 20 years in office, first in Gujarat and now at the national level: PM @narendramodi
We have heard people call our planet fragile.— PMO India (@PMOIndia) February 16, 2022
But, it is not the planet that is fragile.
It is us. We are fragile.
Our commitments to the planet, to nature, have also been fragile: PM @narendramodi
Equitable energy access to the poor has been a cornerstone of our environmental policy.— PMO India (@PMOIndia) February 16, 2022
Through Ujjwala Yojana, more than 90 million households have been provided access to clean cooking fuel.
Under the PM-KUSUM scheme, we have taken renewable energy to the farmers: PM
I am also glad that two more wetlands from India have got recognition as Ramsar sites recently.— PMO India (@PMOIndia) February 16, 2022
India now has 49 Ramsar sites spread over more than 1 million hectares: PM @narendramodi
Successful climate actions also need adequate financing.— PMO India (@PMOIndia) February 16, 2022
For this, developed countries need to fulfill their commitments on finance and technology transfer: PM @narendramodi
Through the International Solar Alliance our aim is:— PMO India (@PMOIndia) February 16, 2022
"One Sun, One World, One Grid."
We must work towards ensuring availability of clean energy from a world-wide grid everywhere at all times.
This is the "whole of the world" approach that India's values stand for: PM
LIFE - LIfestyle For Environment.— PMO India (@PMOIndia) February 16, 2022
LIFE is about making lifestyle choices to improve our planet.
LIFE will be a coalition of like-minded people across the world who will promote sustainable lifestyles.
I call them 3Ps - Pro Planet People: PM @narendramodi
Indians have always lived in harmony with nature.— PMO India (@PMOIndia) February 16, 2022
Our culture, rituals, daily practices and numerous harvest festivals demonstrate our strong bonds with nature.
Reduce, reuse, recycle, recover, re-design and re-manufacture have been part of India's cultural ethos: PM


text:
ইন্টারনেসনেল এৱার্দ পীদুনা বুধ চিংথামবু ইকাই খুম্নখ্রে
ইম্ফাল, সেপ্টেম্বর ১৬ : লমদম অসিগী শক্নাইরবা মেতা এৱার্দি (মহিন্দ্র এক্সিলেন্স ইন থিয়েটার এৱার্দস) উইনার, প্লে রাইট, ক্রিটিক লোয়ননা সঙাই এক্সপ্রেস পাউ চেগী কলামনিস্টসু ওইরিবা বুধ চিংথামদা মহাক্না থিয়েটারদা তৌবা খুদোলবু শকখঙবীদুনা সমাতা ‘লাইফ টাইম এচিবমেন্ট ইন্টার্নেসনেল এৱার্দ ফোর থিয়েটার এন্দ দ্রামাটিক আটর্স’ পীরকখ্রে।
এৱার্দ অসি নাগপুরগী ফাইভ স্টার লাক্সারি হোটেল দ্বারকামাইদা রেদ কার্পেট টিচারস দে ইন্টারনেসনেল কনফারেন্স অমদা খুৎশিন্নখিবনি। এৱার্দ অসি ইন্টারনেসনেল ষ্টেন্ডার্ড ওর্গানাইজেসন (আইএসও) ফংলবা সমাতা সাহিত্য একাদেমি, ইন্দিয়ানা হৌখিবা সেপ্টেম্বর ১১ দা হোটেল অসিদা চীফ গেষ্ট ওইখিবা ইন্দোনেসিয়াগী পদ্মশ্রী অগুসনা বুধ চিংথামদা খুৎশিন্নখিবনি।
লোয়ননা নুমিৎ অসিমক্তদা সাউথ সেন্ট্রেল জোন কালচারেল সেন্টার (এসজেদসিসি) নাগপুর, মিনিষ্ট্রি ওফ কালচার গবর্ণমেন্ট ওফ ইন্দিয়ানসু জোনেল সেন্টার অসিমক্কী ওদিটোরিয়ামদা অখন্নবা ক্লাসিকেল মিউজিক্কী থৌরম অমগা লোয়ননা জোনেল সেন্টার অসিগী দাইরেক্তরনা বুধ চীংথামবু ইকায়খুম্নবা উৎতুনা আজাদি কা অমৃত মহোৎসবকা মরী লৈননা এৱার্দ মেমেন্টো শাল খুৎশিন্নখি।
লোয়ননা বুধ চিংথাম লাক্লিবা দিসেম্বর থাদা ইন্দোনোসিয়াদা এসএসএ ইন্টারনেসনেল কনফারেন্সতসু শরুক য়ানবা ইন্দোনেসিয়াগী গান্ধী আশ্রম পুরি, বালিগী ফাউন্দার অমসুং চিয়ারমেন অগুসনা ইনভাইত তৌরম্বতা নত্তনা বুধ চিংথামবু এস এম এগী মণিপুর চেপ্তরগী জেনারেল সেক্রেটারি ওইনসু নোমিনেট তৌরকখ্রে।
সোর্স: সঙাই এক্সপ্রেস


text: লখিপুরওনলাইন দিজিতেল দেস্কঃ কেন্দ্র সরকার অমসুং ইহৌ চৎথরিবা লৌমী লুচিংবশিংগী মরক্তা হয়েং দিসেম্বরগী ৯ দা ৬লক শুবা ওইনা ৱারী শান্নগদবা অসিগী মাংওইননা দিসেম্বরগী তাং ৮ ভারত পুম্বগী ওইনা ঙসি অয়ুক পুং ৫ দগী নুংথিল পুং ৫ ফাওবা পুং ১২ গী ভারত বন্দ কৌখ্রে। বন্দ অসি কাছার জিলাদসু মপুঙ ফানা পাঙথোকপা ঙম্ননবা জিলা অসিগী তোঙান তোঙানবা লৌমী অমসুং থৌমী লুপ ১২ না বন্দ অসি শৌগৎখ্রে। সিটু,আইএনটিইউসি,এ আই ইউ টি ইউ সি, এ আই সি সি টি ইউ,এ আই টি ইউ সি, অমসুং ফোরাম ফর সোশ্যাল হারমনি নচিংবা কাছার জিলাগী লূপ ১২ গী মীহুৎশিংনা ঙরাং শিলচরগী ক্ষুদিরাম মুর্তিগী মমাংদগী রেলী চৎপা হৌরগা রাঙ্গীরখারীগী নেতাজি মুর্তিগী মমাংদা ময়াম পুন্দুনা অপুনবগী ওইবা খোল্লাউ লাউখি। লৌমীলূপশিংগী মায়োক্তা পুথোকলিবা বিল অহুম অদু লৈঙাক অসিনা লৌথোকখ্রবদি লূপ অসিনা বন্দ অসি চৎথরম্লোইদবনি হায়না পাউমীশিংদা ফোঙদোকখি। বন্দ অসিগা মরী লৈননা কাছার জিলা লৈঙাক্কী মাইগৈদগী মফম মফমদা সিকিউরিগী মীওইশিং ঙাকশেন্দুনা লৈখ্রে। (Pao asi YouTube ta yengbiyu)


text:
স্বছ ভারত মিসন অসি ইং 2019 ফাউবগী মনুংদা ক্লিন ইন্দিয়া অমা লৈহন্নবা পান্দম থম্লিবা মাস মুভমেন্ট অমনি। জাতিগী মপা মহাত্মা গান্ধীনা মতম পুম্বদা স্বছতাদা অহেনবা মীৎয়েং থমখি মরমদি স্বছতা হায়বসিনা হকশেল ফবা অমসুং চাউখৎপা পুন্সি অমা ফংবা ঙমহল্লি। ৱাখল্লোন অসিগী মখাদা, ভারত সরকারনা ইং 2014গী ওক্টোবরগী তাং 2দা স্বছ ভারত মিসন অসি হৌদোক্নবা ফিরেপ লৌখি। মিসন অসিনা রুরেল অমসুং অর্বান এরিয়া পুম্নমকপু কোনশিনগনি। মিসন অসিগী অর্বান কম্পোনেন্ট অসি মিনিষ্ট্রি ওফ অর্বান দিভেলপমেন্টনা অমসুং রুরেল কম্পোনেন্ট অসিনা মিনিষ্ট্রি ওফ দ্রিঙ্কিং ৱাটর এন্ড সেনিটেসননা ইমপ্লিমেন্ট তৌগনি।
প্রোগ্রাম অসিগী মনুংদা অহাংবদা খোং হাম্বা তোকহনবা, হকশেল ফরোইদবা মওংগী তোইলেটশীং ঈশীংনা চেন্থখিগদবা তোইলেটশীংদা ওন্থোকপা, খুৎনা অমাং-অশোয় শেংবা তোকহনবা, ম্যুনিসিপাল সোলিদ ৱেষ্ট মেনেজমেন্ট অমসুং হকশেল ফবা সেনিটরিগী থৌওংশীংগা মরি লৈননা মীয়াম্না তৌথোরকপা থবক্তা অহোংবা পুরকপা অসি য়াউরি।
মিসন অসিনা য়ুমথোং ক্রোর 1.04বু কোনশীন্নবা, কম্যুনিটি তোইলেট লাখ 2.5, পব্লিক তোইলেট লাখ 2.6 পীনবা অমসুং টাউন খুদিংমক্তা সোলিদ ৱেষ্ট মেনেজমেন্ট ফেসিলিটি অমমম লৈহন্নবা পান্দম থম্লি। প্রোগ্রাম অসিগী মখাদা, কম্যুনিটি তোইলেটশীং অসি য়ুমথোং অমমমগী তোইলেটশীং শাবদা খুদোং চারোইদবা রেসিদেন্সিএল এরিয়াশীংদা শাগনি। পব্লিক তোইলেটশীং অসিসু টুরিষ্টকী মফমশীং, কৈথেলশীং, বস ষ্টেসনশীং, রেলৱে ষ্টেসনশীং অসিনচিংবগুম্বা মফমশিংদা শাগনি। প্রোগ্রাম অসি টাউন 4,401 দা চহি মঙাগী মনুংদা ইমপ্লিমেন্ট তৌগনি।
ইন্দিভিজুএল তোইলেট অমা শাবগী পীগদবা অপুনবা মতেং অসি সেন্ত্রেল গবর্নমেন্টতগী লুপা 4000/- অমসুং ষ্টেট গবর্ণমেন্টতগী য়ামদ্রবদা লুপা 1333/-নি। অদুম ওইনমক, অৱাং নোংপোক ষ্টেটশীংগী মতাংদদি, ষ্টেটশীং অসিনা ইন্দিভিজুএল টোইলেট অমগী ওইনা শুপ্নগী লুপা 400/-খক পুথোকপা মথৌ তাই। অদুম ওইনমক, ULB/ ষ্টেট গবর্নমেন্টনা এদিসনেল রিসোর্সেসকী খুত্থাংদা অহেনবা ফন্দশীং ষ্টেজ অমহেক্তদা থাদোকপদা অথীংবা লৈতে।
কম্যুনিটি তোইলেটশীং শানবগীদমক্তা ফংবা য়াবা মতেং – সেন্ত্রেল গবর্ণমেন্টনা VGF/ আউটরাইট গ্রান্ট অমা ওইনা কম্যুনিটি তোইলেট শানবগী চংগদবা শেনফম অদুগী 40% ফাউবা পুথোক্কনি। SBM গাইদলাইনশীংগী মতুংইন্না, ষ্টেটশীং/UTশীংনা কম্পোনেন্ট অসিগী ওইনা অহেনবা 13.33% অমা পুথোক্কনি। NE অমসুং স্পেসিএল কেটেগোরিগী ষ্টেটশীংদি শুপ্নগী 4%খক্তমক পুথোকপা মথৌ তাগনি। ৱাৎহৌরিবা অদুনা অর্বান লোকেল বোদি অদুনা ইনোভেটিভ মেকানিজমশীংগী খুত্থাংদা পুথোক্নবা তৌবা তাই। কম্যুনিটি তোইলেট অমগী সিট অমদা চংগদবা চাউরাকপা শেনফম অসি লুপা 65,000/-নি।
নির্মল ভারত অভিয়ান অসি স্বছ ভারত মিসন (গ্রামিন) ওইনা অমুক হন্না শেমদোকখ্রে। মিসন অসিনা ভারত অসি চহি মঙাগী মনুংদা অহাংবদা মখোঙ হাম্বা লৈহন্দবা লৈবাক (open defecation free) অমা ওইহন্নবা পান্দম থম্লি। মসিনা সোলিদ এন্ড লিক্যুইদ ৱেষ্ট মেনেজমেন্ট এক্টিভিটিশীংগী খুত্থাংদা রুরেল এরিয়াশীংদা লু-নানবগী থাক অসি হেনগৎহন্নবা অমসুং গ্রাম পঞ্চায়টশীং অসি ওপন দিফেকেসন ফ্রি (ODF) ওইরবা, লু-নানবা অমসুং সেনিটাইজ তৌরবা মফম ওইনা শেমগৎনবা পান্দম থম্লি।
মিসন অসিগী মখাদা, লুপা ক্রোর লাখ অমগা লিশিং কুনথ্রামরি অসি লৈবাক অসিদা তোইলেট ক্রোর 11গা লাখ 11 রোম শাবদা থাদগনি। খুঙ্গংগী লমদা অমাং-অশোয় অদু বাইও-ফর্টিলাইজর অমসুং এনর্জিগী অতৈ মওংশীংদা লন (wealth) ওইনা ওন্থোক্নবগীদমক টেক্নোলোজি অসি পাক-শন্না শিজিন্নগনি। মিসন অসি খুঙ্গংদা লৈরিবা মীশীং অমসুং স্কুলগী ওজাশীং অমদি ছাত্রশীংগী মথক্তা, লৈবাক অসিদা লৈরিবা গ্রাম পঞ্চায়ট, পঞ্চায়ট সমিটি অমসুং জিলা পরিষদ খুদিংমকপু খোংজং অসিদা য়াউহন্দুনা খোংজেল য়াংনা (war footing) পায়খৎকনি।
ইন্দিভিজুএল হাউসহোল্ড লেত্রিন (IHHL) শানবগীদমক্তা মিসন অসিগী মখাদা পিরিবা ইন্সেন্টিভ অসি SCশীং/STশীং, অপিকপা লৌমীশীং, লম লৈজদবা য়ুমদি লৈবা শীন্মীশীং, নামা শোয়নায়রবা মীওইশীং অমসুং নুপীনা য়ুম্বূরেনবী ওইবা য়ুমথোংশীং য়াউদনা বিলো পোভর্টি লাইন (BPL) হাউসহোল্ড অমসুং অবব পোভর্টি লাইন (APL) হাউসহোল্ড পুম্নমক্তা ফংগনি। SBM(G)গী মখাদা বিলো পোভর্টি লাইন (BPL) / মশক খংদোক্লবা APLশীংদা পীগদবা ইন্সেন্টিভ অসি, IHHLগী য়ুনিট অমা শানবা অমসুং খুৎ-শা হাম্নবা অমসুং তোইলেট অদু শেংদোক্নবা ঈশীং থমজিনবা য়াউনা ঈশীং ফংহন্নবগীদমক লুপা 12,000 ফাউবা পীগনি। IHHLশীংগীদমক্তা পীরিবা ইন্সেন্টিভ অসিগী সেন্ত্রেল শেয়র অসি স্বছ ভারত মিসন (গ্রামিন)দগী লুপা 9,000/- (75%) ওইগনি। ষ্টেট শেয়র অসি লুপা 3,000/-(25%) ওইগনি। অৱাং-নোংপোক ষ্টেটশীং অমসুং স্পেসিএল কেটেগোরি ষ্টেটশীংগী ওইনদি, সেন্ত্রেল শেয়র অসি লুপা 10,800/- অমসুং ষ্টেট শেয়র অসি লুপা 1,200/- (90% : 10%) ওইগনি। ওনরশিপ (ownership) প্রোমোট তৌনবগীদমক্তা বেনিফিসরি অদুবু মহাক্কী IHHL শাবদা হেন্না কন্ত্রিব্যুট তৌনবা পুক্নিং থৌগৎকদবনি।
ODFকী খুঙ্গংশীং/ দিষ্ট্রিক্টশীং/ ষ্টেটশীংগী হৌজিক্কী ষ্টেটশশীং খংনবগীদমক, মফমসিদা ক্লিক তৌ।
সোর্স: স্বছ ভারত মিসন - রুরেল
মিনিষ্ট্রি ওফ হ্যুমেন রিসোর্স দিভেলপমেন্টনা স্বছ বিদ্যালয়া প্রোগ্রাম অসি স্বছ ভারত মিসনগী মখাদা, চহি অমগী মনুংদা সরকারগী স্কুল পুম্নমক্তা নুপামচা অমসুং নুপীমচাশীংগী তোখায়বা তোইলেটশীং পীনবা পান্দমগা লোয়ননা হৌদোকখি। প্রোগ্রাম অসিনা লৈবাক অসিদা লৈবা স্কুল পুম্নমক্তা অফবা ঈশীংগী, সেনিটেসনগী অমসুং হায়জিন প্রোগ্রামগী টেক্নিকেল অমসুং হ্যুমেন দিভেলপমেন্ট অনিমক্কী এস্পেক্টশীংগা মরি লৈনবা তঙাইফদবা ইন্টরভেন্সনশীংগী সেট অমা শোয়দনা লৈহন্নবা পান্দম থম্লি।
মিনিষ্ট্রি অসিনা সর্ব সিক্ষা অভিয়ান (SSA) অমসুং রাষ্ট্রিয় মাধ্যমিক সিক্ষা অভিয়ান (RMSA)গী মখাদা লৈবা স্কুলশীংদা তম্লিবা নুপীমচা অমসুং নুপামচাশীংদা তোইলেটশীং ফংহন্নবগীদমক ষ্টেটশীং/ য়ুনিয়ন টেরিটোরিশীংদা শেল-থুমগী মতেং পীরি।
সোর্স: স্বছ ভারত-স্বছ বিদ্যালয়া
স্বছ ভারত কোশ (SBK) অসি ইং 2019 ফাউবগী মনুংদা ক্লিন ইন্দিয়া (স্বছ ভারত)কী পান্দম অসি ফংনবগীদমক্তা ইন্দিভিজুএল ফিলান্ত্রোপিক কন্ত্র্যিব্যুসনশীং অমসুং কোরপোরেট সোসিএল রেস্পোন্সিবিলিটি (CSR) ফন্দশীং ফেসিলিটেট অমসুং চেনেলাইজ তৌনবা লিংখৎখিবনি। কোশ অসি স্কুলশীং য়াউনা রুরেল অমসুং অর্বানগী এরিয়াশীংদা লু-নানবগী থাক অসি ফগৎহন্নবা পান্দম ফংনবা হোৎনবদা শিজিন্নগনি। কোশতগী লাকপা এলোকেসন অসি অসিগুম্বা এক্টিভিটিশীংগী দিপার্টমেন্টেল রিসোর্সশীং সপ্লিমেন্ট অমসুং কমপ্লিমেন্ট তৌবদা শিজিন্নগনি। ইন্দিভিজুএল অমসুং কোরপোরেটশীংদগী লাকপা কন্ত্রিব্যুসনশীং ইন্সন্টিভাইজ তৌনবগীদমক্তা, টেক্স রিবেট পীবা য়াবা মফমদা পীনবা মোদেলিটিশীং খন্নরি। মপুংফাবা ওপরেসনেল গাইদলাইনশীংগীদমক্তা, মফমসিদা ক্লিক তৌবীয়ু।
অকোনবা শেমদোকখিবা : 6/10/2020


text:
তোপিক অসিনা অলসরগা (Ulcer) মরি লৈনবা ইনফোর্মেসন পীরি।
তোপিক অসিনা অহল ওইশিল্লকপগা মরি লৈনবা ইনফোর্মেসন পীরি।
তোপিক অসিনা এন্টিবাইওটিক রেসিষ্টেন্সকী মতাংদা ইনফোর্মেসন পীরি।
তোপিক অসিনা এপেন্দিসাইটিস লাকপগী মরম, লাইওংশীং (সিম্পটমশীং), দাইএগ্নোসিস অমসুং মেনেজমেন্টগা মরি লৈনবা ইনফোর্মেসন পীরি।
তোপিক অসিনা ওবেসিটি (কা-হেন্না নোইবা)গা মরি লৈনবা ইনফোর্মেসন পীরি।
তোপিক অসিনা কমন কোল্ডগা মরি লৈনবা ইনফোর্মেসন পীরি।
তোপিক অসিনা খোং হাম্বা য়াদবগা মরি লৈনবা ইনফোর্মেসন পীরি।
পেজ অসিনা থায়রোইদকী মরমদা শন্দোক্না তাক্লি।
তোপিক অসিনা দিহায়দ্রেসনগা (Dehydration) মরি লৈনবা ইনফোর্মেসন পীরি।
তোপিক অসিনা পেরাসাইটিক ৱার্ম ইনফেক্সন (Parasitic Worm Infection)গা মরি লৈনবা ইনফোর্মেসন পীরি।
তোপিক অসিনা ব্লদ প্রেসরগা মরি লৈনবা ইনফোর্মেসন পীরি।
তোপিক অসিনা লাইহৌ হৌবগা মরি লৈনবা ইনফোর্মেসন পীরি।
তোপিক অসিনা শম কেনবগা মরি লৈনবা ইনফোর্মেসন পীরি।
তোপিক অসিনা সনষ্ট্রোককা মরি লৈনবা ইনফোর্মেসন পীরি।
তোপিক অসিনা হুই-হৌদোংনা চিকপা অমসুং মসিগী ফলশীংগা মরি লৈনবা ইনফোর্মেসন পীরি। হুই-হৌদোংনা চিকপনা ইচম চম্বা অশোকপশীং নত্ত্রগা শিবা য়াবা অশোকপশীংগী ইনফেক্সন থোকহনবা য়াই।
তোপিক অসিনা হেদ-এক (কোক চিকপা) হায়রিবা খ্বাইদগী কমন ওইবা হেলথ ইসু অসি নৈনরি।
তোপিক অসিনা এনজাইটি (ৱাখল লৈতাদবা) থোক্লকপগী মরম, সিম্পটমশীং, দাইএগ্নোসিস অমসুং মেনেজমেন্টকা মরি লৈনবা ইনফোর্মেসন পীরি।


text:
- চহি খুদিংগী মালেমগী অকোয়বদা লৈরিবা অঙাং পুম্নমক্কী শরুক অহুম থোকপগী অমা শিহল্লিবসি চানবা মতিক চানা ফংদবা, মরুওইনা হন্থনা চাবনা মরম ওইদুনা অনাবা ঙাকথোক্নবা হকচাংগী রেসিষ্টেন্স শোন্থহনবনা থোকহনবনি।
- করিগুম্বা নুপী অমা মীরোল্লিঙৈ মতমদা মতিক চানা পীজদ্রবদি নত্ত্রগা করিগুম্বা মহাক্কী মচা অদু অহানবা চহি অনিগী মনুংদা মতিক চানা পীজদ্রবদি অঙাং অদুগী ফিজিকেল অমসুং মেন্টেল গ্রোথ অমসুং দিভেলপমেন্ট অদু তপথখিগনি। মসি অঙাং অদুনা চহি য়ামখৎলক্লবা মতুংদা চুমথোকপা য়াদে। মসিনা অঙাং অদুগী লেমহৌরিবা পুন্সিদা শোকহনগনি।
- হকচাং অসিনা ওর্গানশীং অমসুং টিসুশীং ফনা অমসুং ফজনা ফঙ্কসন তৌবদা চংলিবা এনর্জি (কেলোরি), প্রোটিন, কার্বোহাইদ্রেট, ফেট, ভিটামিন, মিনরেল অমসুং অতৈ ন্যুত্রিএন্টশীং মতিক চানা ফংবা ঙমদবা মতমদা মালন্যুত্রিসন (Malnutrition) থোরকই। অঙাং নত্ত্রগা নহা ওইরিবা মীওই অমা হন্থনা চাবা নত্ত্রগা হেন্দোক্না চাবদগী মচি কাদবা ওইরকপা য়াই।
- মীওইবনা মচি ওইবা চিঞ্জাক হন্থনা চাবনা পৃথীবীগী মফম অয়াম্বদা মালন্যুত্রিসন থোকহল্লি। মরুওইনা অঙাংশীং অমসুং নুপিশীংদা মচি ওইবা চিঞ্জাক হন্থনা ফংবগী মরমদি লায়রবা, চিঞ্জাক ৱাৎপা, হঞ্জিন হঞ্জিন নাবা, চুনদবা মওংদা পীজবগী থৌওং, চেক্সিনবীবা ৱাৎপা অমসুং ফত্তবা হায়জিন অসিননি। মচি ওইবা চিঞ্জাক হন্থনা চাবনা মালন্যুত্রিসন থোকহল্লি। পুন্সিগী অহানবা চহি অনিসিদা রিস্ক অসি খ্বাইদগী চাউই। দাইরিয়া অমসুং অতৈ অনাবশীংনা হকচাং ফনা থম্বদা মথৌ তারিবা প্রোতিন, মিনরেল অমসুং ন্যুত্রিএন্টশীং হন্থহনখিবা মতমদা রিস্ক অসি মখা তানা হেনগৎলকই।
- ইমুং অমনা মতিক চানা চিঞ্জাক লৈত্রবা অমসুং দাইরিয়া অমসুং অতোপ্পা অনাবশীং লৈবগী ফিভমদা লৈবা মতমদা অঙাংশীং অসি মচি ওইবা চিঞ্জাক মতিক চানা ফংদবগী খুদোংথীবা লৈরকই। অঙাংশীংনা নাবা মতমদা মখোয়না এনর্জি অমসুং ন্যুত্রিএন্টশীং অসি থুনা মাংই অমসুং মসিনা মখোয়গী পুন্সি অদু চাউরবা অঙাংশীংদগী হেন্না য়াংনা খুদোংথিনিঙাই ওইরকই।
- ওভরন্যুত্রিসন হায়বসি মীওই অমনা অরুম্বা হেনগৎলবা নত্ত্রগা কা হেন্না ফেট লৈরবা মতমদা থোকই। মসিনা অঙাং ওইরিঙৈদা দাইএবেটিজ অদুগা চাউখৎলক্লগা কার্দিওভাস্কুলার দিজিজ অমসুং অতৈ লায়নাশীং থোকহল্লকপা য়াই। করিগুম্বা মতমদা অঙাংশীংনা এনর্জিদি ৱাংবা অদুবু অতৈ মথৌ তাবা ন্যুত্রিএন্টশীংদি কা হেন্না য়াউদবা, সুগর য়াউবা থক্নবা মহিশীং নত্ত্রগা ঙৌথোক্লবা, স্টার্চ য়াউবা চিঞ্জাক্কুম্বা অসি চাং য়াম্না চাই। অসিগুম্বা কেসশীং অসিদদি অঙাংগী দাইটকী মগুন ফগৎহনবা অমসুং মহাক্কী ফিজিকেল এক্টিভিটিগী লেভেল হেনগৎহনবা হায়বসি য়াম্না মরুওই।
- HIVগুম্বা ক্রোনিক ওইবা লায়নাশীংনা নারবা অঙাংশীং অসিদা মালন্যুত্রিসন হেন্না লাক্কল্লি। মখোয়গী হকচাংশীং অসিনা ভিটামিন, আইরন অমসুং অতৈ ন্যুত্রিএন্টশীং চুপশিনবদা মতম হেন্না চংই। মীমান্নদ্রবা অঙাংশীংদা মখোয়না মথৌ তারিবা ন্যুত্রিসন অদু শোয়দনা ফংহন্নবগীদমক হেন্না পুক্নিং চংবীবা মথৌ তাবা য়াই।
- মমা, মপা নত্ত্রগা অতৈ শেন্নরিবা মীওইশীংনা নুপীমচা অমসুং নুপামচা পুম্নমক্তা মচি ওইবা চিঞ্জাক অমসুং হকশেল ফবা দাইট অমা শোয়দনা ফংহন্দুনা কেয়রিং অমসুং প্রোটেক্তিভ ওইবা অকোয়রোন অমা ফংহন্নবগী হক অদু পীবিগদবনি।
মরুওইবা ৱাফমশীং:
- নৌরিবা অঙাং অমনা য়াংনা চাউখৎকদবনি অমসুং লুম্বা হেনগৎকদবনি। পোকপদগী চহি 2 ফাউবদা, অঙাংশীং অসিগী চাউখৎপা এসেস তৌনবা চাং নাইনা অরুম্বা ওনবীগদবনি। করিগুম্বা চাং নাইনা অরুম্বা ওনবদুদা অঙাং অদু লুম্বা হেনগৎত্রে নত্ত্রগা মমা মপা নত্ত্রগা অতৈ শেন্নরিবা মীওইদুনা অঙাং অদু চাউখৎত্রে হায়বা উরবদি, করিগুম্বা খরা শোয়রে খংগদবনি। অঙাং অদু ত্রেন তৌরবা হেলথ ৱার্কর অমনা য়েংহনবা মথৌ তাই।
- অঙাং অমনা পুন্সিগী অহানবা থা তরুক্তা মথৌ তারিবা চানবা অমসুং থক্নবসি খোম্লাং অসিখক্তনি। থা তরুক্কী মতুংদা, অঙাং অমনা মশা ফনা চাউখৎনবা অমসুং ইনখৎনবগীদমক খোম্লাংগী মথক্তা অতৈ মখল মখা কয়াগী চানবশীং মথৌ তাই।
- অঙাং অমনা থা 6–8 দগী হৌদুনা নোংমদা অনিদগী অহুম্লক অমসুং থা 9 শুবদা অহুমদগী মরি ফাউবা খোম্লাংগী মথক্তা চাবা মথৌ তাই। অঙাংদুগী চানিং-থক্নিংবগী মখা পোন্না উহৈ নত্ত্রগা ব্রেদকুম্বগী মচি ওইবা স্নেকশীং চাক চাবগী মরক্তা পীজবা মথৌ তাবা য়াই। অঙাং অদুবু চানবা চিঞ্জাক চাং য়ামদনা পীজবীগদবনি অমসুং মহাক্না চাউখৎলক্লিবমখৈ য়াম্বগী চাং অমসুং মখলদু হেনগৎপীগদবনি।
- পীজরিঙৈ মতম অসি ফিজিকেল, সোসিএল অমসুং ইমোসনেল গ্রোথ অমসুং দিভেলপমেন্টবু প্রোমোট তৌরিবা তম্বগী, নুংশিবগী অমসুং ৱারি-ৱাতাইগী মতম্নি। মমা মপা নত্ত্রগা অতৈ শেন্নরিবা মীওইশীংনা পীজরিঙৈ মতমদা অঙাংশীংদা ৱারি শাবীগদবনি অমসুং নুপীমচা অমসুং নুপামচাশীংবু মান্ননা অমসুং খাংবা কন্না লোয়নবীগদবনি।
- অঙাংশীংনা ভিটামিন A অসি না-য়েকপা থীংনবা, মখোয়গী মীৎ ঙাক-শেন্নবা অমসুং শিবগী রিস্ক হন্থহনবদা মতেং পাংনবগীদমক মথৌ তাই। ভিটামিন A অসি উহৈ অমসুং মনা-মশিং কয়াদা, অঙাংবা থাউ থোকপা পাম্বী, য়েরুম, শঙ্গোমগী পোত্থোকশীং, লিভর, ঙা, শা, ফোর্টিফাইদ ফুদশীং অমসুং খোম্লাংশীংদা ফংই। ভিটামিন A ৱাৎপা তোইনা থোকপা মফমশীংদা অৱাংবা দোজগী ভিটামিন A সপ্লিমেন্টশীং অসি থা 6তগী চহি 5 ফাউবগী অঙাংশীংদা থা মরিদগী তরুক খুদিংগী পিজবসু য়াই।
- অঙাংশীংনা মখোয়গী ফিজিকেল অমসুং মেন্টেলগী তৌবা ঙম্বশীং অমসুং এনেমিয়া ঙাকথোক্নবা আইরন য়াম্না য়াউবা চিঞ্জাকশীং মথৌ তাই। আইরনগী খ্বাইদগী ফবা সোর্স অসি লিভর, শদুম অমসুং ঙাগুম্বা শাগী সোর্সশীং অসিনি। আইরনগী অতৈ অফবা সোর্সশীংদি আইরন-ফোর্টিফাইদ চিঞ্জাকশীং অমসুং আইরন সপ্লিমেন্টশীংনি।
- আইওদিন অসি মীরোনবী নুপী অমসুং পীক্লিবা অঙাংগী দাইটতা য়াউহনবা অসি মরুওইনা অঙাংদুগী ব্রেইন চাউখৎহন্নবগীদমক য়াম্না হেন্না মরুওই। মসি তম্বগী মীমান্নদবা অমসুং চাউবা থীলহনবা থীংবদা মতেং পাংনবগীদমক য়াম্না মরুওই। অচম্বা থুম শীজিন্নবগী মহুত্তা আইওদাইজ তৌরবা থুম শিজিন্নবনা মীরোনবী নুপী অমসুং মখোয়গী অঙাংশীংদা মখোয়না মথৌ তারিবা আইওদিন অদু পী।
- অঙাং অদুনা চাবা অমসুং থকপা হেনগৎলক্লিবমখৈ, দাইরিয়া নাবগী রিস্কসু হেনগৎলকই। অঙাংশীংগী গ্রোথ অমসুং দিভেলপমেন্টদা মথৌ তারিবা ন্যুত্রিএন্টশীং অমসুং এনর্জি মাংহল্লিবা দাইরিয়া অমসুং অতৈ অনাবশীং অসিবু মরুওইনা থোকহল্লিবসি চানবা চিঞ্জাক জর্মশীং য়াউবদগীনি। অফবা হায়জিন, শাফবা ঈশীং অমসুং চিঞ্জাকশীং মওং চুম্না শিজিন্নবা, শেম-শাবা অমসুং থমজিনবনা অনাবশীং অসিবু থীংবদা য়াম্না মরুওই।
- নারিঙৈ মতমদা, অঙাংশীংনা অহেনবা মহি-মনাইশীং অমসুং চানবগীদমক পুক্নিং থৌগৎপা মথৌ তাই, অমসুং খোম্লাং ইল্লিবা অঙাংশীংদি হেন্না তোইনা খোম্লাং ইনবীবা মথৌ তাই। নারুরবগী মতুংদা, অনাবা অদুনা মরম ওইদুনা মাংখিবা এনর্জি অমসুং মচি ওইবা চিঞ্জাকশীং অদু হঞ্জিনহন্নবা অঙাংশীংবু হান্নদগী হেন্না পীজবা তাই।
- য়াম্না পাবা অমসুং/নত্ত্রগা কা-হেন্না চাউবা অঙাংশীংদা অখন্নবা মেদিকেল কেয়র মথৌ তাই। মখোয়বু ত্রেন তৌরবা হেলথ ৱার্কর নত্ত্রগা হেলথ ফেসিলিটি অমদা কুপ্না য়েংনবা অমসুং লায়েংনবা পুবিগদবনি।
সপোর্ট তৌরিবা ইনফোর্মেসন
নৌরিবা অঙাং অমনা য়াংনা চাউখৎকদবনি অমসুং লুম্বা হেনগৎকদবনি। পোকপদগী চহি 2 ফাউবদা, অঙাংশীং অসিগী চাউখৎপা এসেস তৌনবা চাং নাইনা অরুম্বা ওনবীগদবনি। করিগুম্বা চাং নাইনা অরুম্বা ওনবদুদা অঙাং অদু লুম্বা হেনগৎত্রে নত্ত্রগা মমা মপা নত্ত্রগা অতৈ শেন্নরিবা মীওইদুনা অঙাং অদু চাউখৎত্রে হায়বা উরবদি, করিগুম্বা খরা শোয়রে খংগদবনি। অঙাং অদু ত্রেন তৌরবা হেলথ ৱার্কর অমনা য়েংহনবা মথৌ তাই।
অরুম্বা হেনগৎপা হায়বসি অঙাং অমা মশা ফরি অমসুং ফজনা চাউ-শাংগৎলি হায়বগী খ্বাইদগী মরুওইবা খুদম্নি। পোকপদগী চহি 1 শুবা ফাউবদা, অঙাংশীং অসি থা অমদা অমুক্তি অরুম্বা ওনবীগদবনি। চহি 1–2 শুরবা মতমদা মখোয়বু থা অহুম খুদিংগী অমুক্তি অরুম্বা ওনগদবনি।
অঙাং অমনা হেলথ সেন্তর অমদা চৎপা খুদিংগী মহাক অদুগী অরুম্বা ওনবীগদবনি। মসিনা গ্রোথ হন্থরকপদু ঙন্না খংদোকপা ঙমগনি অমসুং মসিনা চানবা এক্সন লৌবা ঙমহনগনি।
হেলথ চেক-অপ অমনা অঙাং অদু মহাক্কী চহিগা চান্নদনা হেন্না য়াংনা লুম্লিব্রা হায়বদুসু খংবা ঙমহনগনি। মসিদা অঙাং অদুগী অৱাংবদুগা মরি লৈননা অঙাং অদুগী অরুম্বা অদু ওনবা মথৌ তাই অমসুং মসিনা অঙাং অদু হেন্না লুম্লব্রা হায়বদু খংহনগনি।
করিগুম্বা অঙাং অদু লুম্বা ৱাৎলবা নত্ত্রগা হেল্লবদি অঙাং অদুগী দাইট অদু য়েংশিনবা অমসুং মমা মপা নত্ত্রগা অতৈ শেন্নরিবা মীওই অদুদা অফবা ন্যুত্রিসনগী মতাংদা পাউতাক পীগদবনি। ইমুং অমদা চাবা ৱাৎপা অমসুং হেনবা মীওই লৈবা অসি হেনগৎলক্লি।
অহানবা থা তরুক্তা খোম্লাংখক্তনা য়োকপা অঙাং অমনা মহৌশানা ফজনা চাউখৎলি। খোম্লাংনা য়োকপনা অঙাংশীংবু কমন ওইবা অনাবশীংদগী ঙাকথোকই অমসুং অফবা ফিজিকেল অমসুং মেন্টেল গ্রোথ অমসুং দিভেলপমেন্ট লৈহল্লি। খোম্লাংনা য়োকপা অঙাংশীংনা অতোপ্পা শঙ্গোম মখলনা য়োকপা অঙাংশীংদগী হেন্না খংনবা হোৎনগল্লি।
থা 6 শুবদগী হৌদুনা, অঙাং অমনা অফবা গ্রোথ অমসুং দিভেলপমেন্ট লৈনবা খোম্লাংগী মথক্তা অতৈ মখল-মখা কয়াগী মচি ওইবা চিঞ্জাকশীং চাবা হৌবা মথৌ তাই।
অঙাং খুদিংমক্কী গ্রোথ য়েংনবা গ্রোথ চার্ট অমা লৈগদবনি। অঙাং অদু মহাক্কী চহি মতাংগা চান্ননা চাউরিব্রা হায়বদু মসিনা উৎলি। অরুম্বা ওনবা খুদিংগী অঙাং অদুগী অরুম্বা অদু গ্রোথ চার্ট অদুদা দোট অমনা মার্ক তৌগদবনি অমসুং দোটশীং অদু শমজিন্নগদবনি। অঙাং অদুনা কয়াম ফনা চাউখৎলিবগে হায়বদি উৎপা লাইন অমা মসিনা উৎকনি। করিগুম্বা লাইন অদু ৱাংখৎলবদি, অঙাং অদু ফজনা চাউখৎলি। চপ মান্নবা পরিং অমদা লৈবা নত্ত্রগা কুমথরকপা লাইন অমসি পুক্নিং চংবা মথৌ তাই।
অঙাংশিংনা মতিক চাবা লুম্বতা নত্তনা মতিক চাবা ৱাংবসু মথৌ তাই। অঙাং অমগী অৱাংবা অসিসু চার্ট অমদা ত্রেক তৌবা য়াই। মরুওইনা পুন্সিগী অহানবা চহি অনি অদুদা অফবা ন্যুত্রিসন, কেয়র অমসুং হায়জিন লৈবা হায়বসি মখোয়গী চহিগী মতুংইন্না কা হেন্না নেম্বদগী (চাউজন থীবা) থীংবা ঙম্মী। করিগুম্বা মমা অমনা মীরোল্লীঙৈ মতমদা অফবা ন্যুত্রিসন ফংদ্রবা নত্ত্রগা মচি ওইবা চিঞ্জাক হন্থনা চাখ্রবদি মহাক্কী অঙাং অদুসু কা হেন্না পীক্না পোক্লকপা য়াই। মসিনা অঙাং অদুবু কোন্না চাউজন থীবা ওইহল্লকপা য়াবগী রিস্ক লৈহল্লি। অরুম্বা য়ৌদবা অঙাং অমনা মতিক চানা চাউখৎনবগীদমক পীজ-পীথকপা অমসুং য়েংশিনবীবদা অহেনবা পুক্নিং চংবা মথৌ তাই।
থা অমা নত্ত্রগা অনিদা মতিক চানা লুমদবা অঙাং অমবু হেন্না পীজবা, অহেনবা মচি ওইবা চিঞ্জাক নত্ত্রগা তোইনা পীজবা মথৌ তাই। অঙাং অদু নাবা নত্ত্রগা অহেনবা পুক্নিং চংবীবা নত্ত্রগা পীজবদা মতেং পীবা মথৌ তারকপা য়াই। মমা মপা অমসুং ত্রেন তৌরবা হেলথ ৱার্করশীংনা প্রোব্লেম অদুগী মরম অদু য়াংনা থীদোক্তুনা মদু চুমথোক্নবা খোংথাং লৌখৎপা মথৌ তাই।
গ্রোথকী প্রোব্লেমশীং মশক খংদোকপদা মতেং ওইনবা মসিদা মরুওইবা ৱাহং খরা পীরি:
- অঙাং অদু তোইনা চারিব্রা? অঙাং অমনা থা 6–8 দগী হৌদুনা নোংমদা অনিদগী অহুম্লক অমসুং থা 9 শুবদা অহুমদগী মরি ফাউবা খোম্লাংগী মথক্তা চাবা মথৌ তাই। উহৈ নত্ত্রগা ব্রেদকুম্বগী অহেনবা মচি ওইবা স্নেকশীং নোংমদা অমুক নত্ত্রগা অনিরক পীজবা মথৌ তাবা য়াই। চাউবা থীনবা নত্ত্রগা মীমান্নদবা অঙাং অমদা পীজবা মতমদা অহেনবা মতেং অমসুং মতম মথৌ তাবা য়াই।
- অঙাং অদু মতিক চানা চারিব্রা? থা 6–8 শুরবা অঙাং অমনা অহৌবগী ওইনা চানবা চিঞ্জাক চমচ 2–3 ফাউবা মথৌ তাই অমসুং চাবা মতম খুদিংদা তপ্না তপ্না কপ 1⁄2 (মিলিলিটর 250) ফাউবা হেনগৎলি। থা 9–12 শুরবা অঙাং অমনা চাবা খুদিংদা কপ 1⁄2 মথৌ তাই। থা 12–23 শুরবা অঙাং অমনা চাবা খুদিংদা ইমুং মনুংনা চারিবা চিঞ্জাক অদুগী কপ 3⁄4 দগী 1 মথৌ তাই। চহি 2 অমসুং মসিদগী হেন্না শুরবা অঙাংশীংনা চাবা খুদিংদা য়ামদ্রবদা কপ মপুম 1 মথৌ তাই। করিগুম্বা অঙাং অদুনা মহাক্কী চানবা লোয়খিদুনা হেন্না পাম্লবদি অঙাং অদুদা হেন্না পীজবা মথৌ তাই।
- অঙাং অদুগী চানবদুদা ‘গ্রোথ’ নত্ত্রগা ‘এনর্জি’ য়াউবা চিঞ্জাকশীং চাং কা-হেন্না য়ামদনা য়াউব্রা? অঙাংশীংনা চাউখৎপদা মতেং পাংলিবা চিঞ্জাকশীং অসি হৱাই অশাংবী, হৱাই, শা, য়েরুম, শঙ্গোমগী পোত্থোকশীং, হৱাই-চেংৱাইশীং অমসুং মরু-মরাংশীংনি। দাইট অদুদা নুমিৎ খুদিংগী শানা শেম্বা চানবশীং হাপচিনবা হায়বসি য়াম্নমক মরুওই। থাউগী চাং খজিক্তং হাপ্পনা এনর্জি হাপকনি। অঙাং থাউ থোকপা পাম্বীগী থাউ নত্ত্রগা অতৈ ভিটামিন য়াম্না য়াউবা চানবা থাওশীং অসি এনর্জিগী অফবা সোর্সশীংনি।
হায়-ক্বালিটি ‘গ্রোথ’ ফুদ অসি অঙাংশীংনা মতিক চানা লুম্বা অমসুং ৱাংবদা অখন্ননা মরুওই। য়াম্না প্রোসেস তৌরবা ফেটি ফুদশীং নত্ত্রগা সুগর য়াউবা স্নেকশীংগুম্বা চিঞ্জাকশীং অসি ভিটামিন অমসুং মিনরেলশীং অমসুং অতৈ মরুওইবা ন্যুত্রিএন্টশীং য়াম্না য়াউদে অমসুং মসিনা অঙাংশীংগী অৱাংবগা চান্নদনা কা-হেন্না লুমহনবা য়াই।
- অঙাং অদু চাউ য়াদব্রা? করিগুম্বা অঙাং অদুনা অকক্নবা চিঞ্জাক অমা মহাউ তংবা পামদবা তারবদি অতোপ্পা চিঞ্জাকশীং পীবীগদবনি। অনৌবা চিঞ্জাকশীং তপ্না তপ্না পিবা হৌবীগদবনি।
- অঙাং অদু নাব্রা? অনাবা অঙাং অমবু চাং য়ামদনা তোইনা পীজনবা হোৎনগদবনি। অঙাং অদুবু হেন্না তোয়না খোম্লাং ইনবীবা মথৌ তাই। অনাবা অমগী মতুংদা, অঙাং অদুনা মাংখিবা অরুম্বা অমসুং এনর্জি অমসুং মচি ওইবা চিঞ্জাকশীং অদু হঞ্জিন্নবা হান্নদগী হেন্না চাবা মথৌ তাই। করিগুম্বা অঙাং অদু তোইনা নারবদি, মহাক অদু ত্রেন তৌরবা হেলথ ৱার্কর অমনা য়েংথোকহনগদবনি।
- অঙাং অদুনা ভিটামিন A য়াউবা চিঞ্জাক মতিক চানা চারিব্রা? খোম্লাং অসিদা ভিটামিন A মরাং কায়না য়াউই। ভিটামিন A য়াউবা অতৈ চিঞ্জাকশীংদি লিভর, য়েরুম, শঙ্গোমগী পোত্থোকশীং, অঙাংবা থাউ পাম্বীগি থাউ, নাপু অমসুং কমলা মরুগী উহৈ অমসুং মনা-মশীংশীং, অমসুং অশংবা মনা পানবা মনা-মশীংশীংনি। করিগুম্বা চিঞ্জাকশীং অসি মরাং কায়না ফংদ্রবদি হেলথকেয়র প্রোভাইদর অমনা অঙাং অদুদা ভিটামিন A সপ্লিমেন্ট (টেব্লেট নত্ত্রগা সিরপ) অমা থা মরিদগী তরুক খুদিংগী পীজবা য়াই।
- অঙাং অদুদা বোটলনা খোম্লাংগী মহুৎশিনবশীং পীথকপ্রা? করিগুম্বা খোম্লাংগী মহুৎশিনবা অমা পীথকপা তারবদি মদু বোটল অমদগী পীথকপগী মহুত্তা তরু-তনানবা, মখা লাউবা কপ অমদগী পীথক্কদবনি।
- চানবা চিঞ্জাক অদু তরু-তনান্না থম্ব্রা? করিগুম্বা থমদ্রবদি অঙাং অদু তোইনা নাগনি। অতেকপা চানবা চিঞ্জাকশীং অসি অশেংবা ঈশীংনা চামথোক্তুনা থোংগদবনি। অথোংবা চিঞ্জাকশীং অসি থেংথদনা চাগদবনি। লেমহৌবা চিঞ্জাকশীং চেক্সিন্না থমগদবনি অমসুং অমুক হন্না মপুংফানা শাহনগদবনি।
- ঈশীং অদু তরু-তনান্না থম্ব্রা? তরু তনানবা ঈশীং অসি অঙাংগী হকশেলগীদমক য়াম্না মরুওই। ঈশীং অসি শাফবা সোর্স অমদগী লৌগদবনি অমসুং মদু মপান অমসুং মনুংদা তরু তনানবা মখুম য়াবা পাত্রশীংদা থমজিনগদবনি। তরু তনানবা থক্নবা ঈশীং অসি চাং নাইনা য়েংশিনবা, শেন্নবা অমসুং ক্লোরিন থাদরবা পাইপনা পুরকপা, পব্লিক্কী ষ্টেন্দপাইপ, বোর হুৎপা, গুহা অমদগী ফংবা য়াই। করিগুম্বা ঈশীং অসি পুখ্রি, তুরেল, গুহা নত্ত্রগা তেঙ্কিদগী চিংলকপা তারবদি মদু শেংদোকপা মথৌ তাই। শৌহনবা, চুমথোকপা, ক্লোরিন হাপ্পা নত্ত্রগা ত্রেন তৌরবা হেলথ ৱার্কর নত্ত্রগা এক্সটেন্সন এজেন্ট অমনা পীবা ইনফোর্মেসনগী মতুংইন্না মহিক হাৎপা অসিনচিংবা য়ুমদা তৌবা য়াবা ঈশীং শেংহন্নবগী পাম্বৈ শীজিন্নবা য়াই।
- অমাংবশীং লেত্রিন নত্ত্রগা তোইলেটতা থাদব্রা নত্ত্রগা ফুমজিনব্রা? লেত্রিন নত্ত্রগা তোইলেট শিজিন্নরুরবা মতুংদা খুৎ-শা অদু শাপোন অমসুং ঈশিং নত্ত্রগা উৎ অমসুং ঈশীংগুম্বা মহুৎশিনবা য়াবশীংনা চামথোকপ্রা? করিগুম্বা চামথোক্ত্রবদি, অঙাং অদুদা তোয়না তিল অমসুং অতৈ অনাবশীং লাক্কনি। তিল য়াউরবা অঙাংশীংদা ত্রেন তৌরবা হেলথ ৱার্কর অমনা তিল হাৎহনবগী হিদাক পীবা মথৌ তাই।
- পীক্লিবা অঙাং অদু মতম শাংনা মথন্তা থাদোকপ্রা নত্ত্রগা মঙোন্দগী চহি হনবা অঙাং অমদা শিন্নব্রা? করিগুম্বা মসি তৌরবদি অপীকপা অঙাং অদুদা অহলশীংনা, মরুওইনা পীজবা মতমদা পুক্নিং হেন্না চংবীবা অমসুং ৱারি-ৱাতাই শাবিবা মথৌ তাই।
অঙাং অমনা পুন্সিগী অহানবা থা তরুক্তা মথৌ তারিবা চানবা অমসুং থক্নবসি খোম্লাং অসিখক্তনি। থা তরুক্কী মতুংদা, অঙাং অমনা মশা ফনা চাউখৎনবা অমসুং ইনখৎনবগীদমক খোম্লাংগী মথক্তা অতৈ মখল মখা কয়াগী চানবশীং মথৌ তাই।
অহানবা থা তরুক্কী মনুংদা হায়বদি অঙাং অমদা রিস্ক য়াম্না লৈরিঙৈ মনুংদা খোম্লাংখক্তনা য়োকপনা দাইরিয়া অমসুং অতৈ কমন ওইবা ইনফেক্সনশীংদগী ঙাকথোকই অমসুং অঙাং অদুগী পুন্সিদু ফনা হৌবা ঙমহল্লি।
থা 6 শুরকপা মতমদা অঙাং অদুনা খোম্লাংগী মথক্তা অতৈ চান-থক্নবা মথৌ তারকই। মখোয় অসিনা গ্রোথ অমসুং দিভেলপমেন্টদা মতেং পাংলিবা এনর্জি, প্রোতিন, ভিটামিনশীং অমসুং অতৈ ন্যুত্রিএন্টশীং পী।
মখল মখা কয়াগী চিঞ্জাকশীং হায়বদি মনা-মশীং অমসুং উহৈ, শা, য়েন, ঙা, য়েরুম অমসুং শঙ্গোমগী পোত্থোকশীংনা অঙাং অদুগী মথৌ তাবা মচি ওইবা চিঞ্জাকশীং পীবদা মতেং পাংই। চহি অনি অমসুং মসিদগী হেন্না খোম্লাং পীথকপনা লায়নাশীংদগী ঙাকথোক্লিবা ন্যুত্রিএন্টশীং পীনবগী মরুওইবা সোর্সনি।
করিগুম্বা অপেৎপা, মপং খরা ওইবা নত্ত্রগা মপং ওইবা চিঞ্জাকশীং থেংনা পীজবা হৌরবদি অঙাং অদুনা মথৌ তাবা ন্যুত্রিএন্টশীং ফংদবা য়াই। মসিনা গ্রোথ অমসুং দিভেলপমেন্ট তপথহনবা য়াই।
মপং ওইবা চিঞ্জাকশীং পীজবা হৌবা মতমদা, অপেৎপা, অকুংবা চিঞ্জাক্তগী হৌরগা হেন্না মপং ওইবা চিঞ্জাকশীংদা ওনখৎপা হায়বসি মরুওই। মশা মউ ফগদবা মখল মখা কয়াগী চিঞ্জাক পীজরিবমখৈ অঙাং অদুগী দাইটতা অহেনবা বেলেন্স অমসুং মচি ওইবা চিঞ্জাক ফংগনি।
মখল মখা কয়াগী চিঞ্জাকশীং পীজবা হায়বসি অঙাং অদুনা মথৌ তাবা অমসুং চাবা ঙম্বগা চান্নহনগদবনি। থা 6 শুরবা মতুংদা অঙাংশীংনা অনংবা অমদি অপেৎপা চাক চাবা ঙম্মী। থা 8 শুরবা মতুংদা অঙাংশীংনা ‘ফিঙ্গর ফুদ’ (অঙাংশীংনা মশানা চাজবা ঙম্বা স্নেকশীং) অসিসু চাবা ঙম্মী। থা 12 শুরবা মতুংদা অঙাং অয়াম্বনা ইমুং মনুংগী মীওই অতৈনা চানবা চিঞ্জাক মখলশীংদু চাবা ঙম্লকই।
মমা মপা নত্ত্রগা অতৈ শেন্নরিবা মীওইশীংনা পনগদবা চিঞ্জাকশীং হায়বদি হৱাই, অঙ্গুর অমসুং অহিংবা গাজর অমসুং অঙাংদুগী মখনাউদা পনবা য়াবা চিঞ্জাকশীং পীজরোইদবনি।
শাগী সোর্সতগী লৌবা চিঞ্জাক কয়ামরুম য়াউদনা অঙাংগী মথৌ তাবা মচি ওইবা চিঞ্জাক পুম্নমক ফংবা হায়বসি অরুবা অমনি। মরম অদুনা অঙাং অদুদা ফোর্টিফাইদ ফুদ নত্ত্রগা ভিটামিন অমসুং মিনরেল সপ্লিমেন্টশীং হায়বদি পাউদর, স্যারপ নত্ত্রগা তুমগনবা তেব্লেটশীং অসি পীজবগী মথৌ তাবা য়াই। ত্রেন তৌরবা হেলথ ৱার্কর অমনা মমা মপা নত্ত্রগা শেন্নরিবা মীওই অদুদা মচি কাহনগদবা চিঞ্জাক্কী মরমদা অমসুং করম্বা সপ্লিমেন্ট শিজিন্নগদগে হায়বগী মতাংদা পাউতাক পীবা য়াই।
মখাদা পীরিবশীং অসি পীক্লিবা অঙাংশীংনা (থা তরুক্তগী হেল্লবশীং) চানবা মচি ওইবা চিঞ্জাক খরনি:
- মহৈ-মরোংশীং (ফৌ, গেহু, চুজাক, চনান), মরু (কেসাবা, য়াম, আলু) অমসুং স্তার্চ য়াউবা উহৈশীং (প্লান্তেইন অমসুং ব্রেদফ্রুইট) য়াউনা মরুওইবা চিঞ্জাকশীং
- ঈ থাংবা শা, য়েন, ঙা, লিভর অমসুং য়েরুমগুম্বা প্রোটিন য়াম্না য়াউবা চিঞ্জাকশীং (য়ারিবমখৈ তোইনা পীজবা য়াই)।
- শঙ্গোম মপান, যোগর্ট, শঙ্গোম অফম্বা অমসুং কংহল্লবা শঙ্গোম (অথোংবা পোরিদজগুম্বগা য়ান্নবা য়াবা) অসিনচিংবা শঙ্গোমগী পোত্থোকশীং। মখোয় অসি খোম্লাং ইল্লিবা অঙাং অমগী অনিশুবা থা তরুক্তা খ্বাইদগী ফবা চিঞ্জাক্নি। মখোয় অসি অঙাংশীংদা তুম্বদা খরা হেন্না ৱাবা অহিংবা শঙ্গোমদগী হেন্না ফৈ।
- অশংবা মনা পানবা অমসুং কমলা মচুগী মনা-মশীং হায়বদি স্পিনাচ, ব্রোকোলি, কার্দ, গাজর, মাইরেন অমসুং অথুম্বা আলুশীং (ভিটামিন পীরিবা)।
- চিক-পি, হৱাই মরি চৎপী, কাউপি, অমুবা হৱাই থরাক, হৱাই অশাংবী (মখল মখা ওইহন্নবা অমসুং প্রোতিন, এনর্জি অমসুং আইরন খরা পীননবা)।
- থাউশীং, মরুওইনা রেপশিদ থাউ, নুং হৱাইগী থাউ, রেদ পাল্ম থাউ, বতর নত্ত্রগা মারগারিন।
- তকখায়বা লৈবাক হৱাই, অতোপ্পা তকখায়রবা হৱাই অমসুং পোপথোকহল্লবা মরুশীং হায়বদি, মাইরেন, নুমিৎলৈ, তরবুজ নত্ত্রগা সেসাম মরুশীং (এনর্জি অমসুং ভিটামিন খরগীদমক)।
চহি নৌরিবা অঙাংশীংনা মথৌ তারিবা মচি ওইবা চিঞ্জাক পুম্নমক মনা-মশীংগী দাইট অমদা ফংবা হায়বসি অরুবা অমনি। মরমদি শাগী সোর্সতগী ফংবা চিঞ্জাকশীংদা আইরনগুম্বা মরুওইবা ন্যুত্রিএন্টশীং ফংই। মনা-মশিংগী দাইট চাবা অঙাং অমনা অহেনবা ভিতামিনশীং মল্টিপল ভিটামিন টেব্লেটশীং নত্ত্রগা পাউদরশীং, ফোর্টিফাইদ স্প্রেদশীং নত্ত্রগা ন্যুত্রিএন্ট য়াম্না য়াউবা চিঞ্জাক্কী সপ্লিমেন্টশিংগী মওংদা চাবা মথৌ তাই।
পাম্বী ওইবা চিঞ্জাকশীংদগী ফংবা আইরন অসি হকচাংনা ফজনা চুপশীনদে। অদুম ওইনমক হৱাই-চেংৱাইগুম্বা (অঙৌবা হৱাই অশাংবী, চিকপি, লেন্টিল) অসিদা আইরন হেন্না য়াউই। করিগুম্বা মখোয় অসি ভিতামিন C ৱাংনা য়াউবা কমলা অমসুং অতৈ সাইত্রস (citrus) উহৈশীং অমসুং হৈ মহিশীংগা পুন্না চামিন্নরবদি আইরন অদু হেন্না ফজনা চুপশীনগনি।
অঙাং অমনা থা 6–8 দগী হৌদুনা নোংমদা অনিদগী অহুম্লক অমসুং থা 9 শুবদা অহুমদগী মরি ফাউবা খোম্লাংগী মথক্তা চাবা মথৌ তাই। অঙাংদুগী চানিং-থক্নিংবগী মখা পোন্না উহৈ নত্ত্রগা ব্রেদকুম্বগী মচি ওইবা স্নেকশীং চাক চাবগী মরক্তা পীজবা মথৌ তাবা য়াই। অঙাং অদুবু চানবা চিঞ্জাক চাং য়ামদনা পীজবীগদবনি অমসুং মহাক্না চাউখৎলক্লিবমখৈ য়াম্বগী চাং অমসুং মখলদু হেনগৎপীগদবনি।
পুন্সিগী অহানবা চহি অনিসিদা অফবা মচি ওইবা চিঞ্জাক পীজবা হায়বসি য়াম্না মরুওই। হায়রিবা মতম অসিগী মনুংদা মতিক চানা মচি ওইবা চিঞ্জাক পীজদবনা অঙাং অদুগী লেমহৌরিবা পুন্সিদুদা ফিজিকেল অমসুং মেন্টেল দিভেলপমেন্ট তপথহনবা য়াই।
মশা মউ ফনা হৌনবা অমসুং লৈনবগীদমক চহি নৌরিবা অঙাংশীংনা খোম্লাংগা লোয়ননা শা, ঙা, হৱাই-চেংৱাই, মরু-মরাং, য়েরুম, উহৈ অমসুং মনা-মশীং মথৌ তাই।
অঙাং অমগী চাকখাউ অসি অহল অমগীদগী হেন্না পিকথৈ, মরম অদুনা অঙাং অমনা চাক্লেন অমদা য়াম্না চাবা ঙমদে। অদুম ওইনমক, অঙাংশীংগী এনর্জি অমসুং হকচাং শেমগৎনবগী মথৌ তাবশীং অসি য়াম্মী। অঙাংশীংনা মখোয়গী মথৌ তাবা পুম্নমক ফংনবগীদমক তোয়না চাবা মথৌ তাই।
তকখায়রবা মনা-মশীং অমসুং কক্লবা শা, ঙা নত্ত্রগা য়েরুম অসি য়ারিবমখৈ তোইনা অঙাং অদুগী দাইটতা হাপ্পিগদবনি। ভিটামিন য়াউবা থাউগী চাং খরা হাপ্পীবসু য়াই।
করিগুম্বা চাক্লেন অদু কমন ওইবা মথেলগা লোয়ননা পীজরবদি, চহি নৌরিবা অঙাংশীংনা মতিক চানা চাবা ফংদবা য়াই। নৌরিবা অঙাং অমদা মহাক মশাগী পুখম নত্ত্রগা তেঙ্গোত পীবনা মমা মপা নত্ত্রগা অতৈ শেন্নরিবা মীওই অদুনা অঙাংদুনা করি অমসুং কয়াম চাখ্রবগে হায়বদু খংবদা লাইহনগনি।
চহি নৌরিবা অঙাংশীংবু চানবা পুক্নিং থৌগৎপীগদবনি অমসুং মখোয়না চিঞ্জাক অমসুং কোল-লিক শীজিন্নবদা মতেং মথৌ তারকপা য়াই। চাউবদা থীন্থরবা নত্ত্রগা মীমান্নদ্রবা অঙাং অমনা চাবা অমসুং থকপদা অহেনবা মতেং মথৌ তারকপা য়াই।
চহি নৌরিবা অঙাং অমবু কয়াম তোইনা অমসুং কয়াম য়াম্না পীজগদগে হায়বগী ইনফোর্মেসন অদু মখাদা পীরি:
থা 6তগী 8 ফাউবদা:
অঙাংশীংবু খোম্লাং তোইনা পীথক্কদবনি অমসুং অতৈ চিঞ্জাকশীং নোংমদা অনিরক নত্ত্রগা অহুম্লক পীজগদবনি। মমা মপাশীংনা অপেৎপা নত্ত্রগা তকখায়রবা চিঞ্জাকশীংনা হৌরগা পীজগদবনি অমসুং খরা খরা কনবা চিঞ্জাক পীজবীগদবনি। শা, য়েরুম অমসুং ঙানচিংবা শা-য়েনগী চিঞ্জাকশীং অসি য়ারিবমখৈ ঙন্না পীজগদবনি অদুবু মখোয়দু তকখায়গদবনি, কুপহনগদবনি অমসুং অপীকপা মচেৎশীংদা শেগায়বিগদবনি। অমুক পীজবদা চমচ 2দগী 3না হৌদুনা মিলিলিটর 250 চনবা কপ অমগী শরুক 1⁄2 ফাউবা তপ্না তপ্না হেনগৎকদবনি।
থা 9দগী 24 ফাউবদা:
অঙাংশীংনা খোম্লাংগী মথক্তা অতৈ চিঞ্জাকশীং নোংমদা অহুমদগী মরিরক ফাউবা চাগদবনি। থা 9দগী 11 ফাউবগী অঙাংশীংবু অমুক পীজবদা মিলিলিটর 250গী কপ অমগী শরুক 1⁄2 পীজগদবনি। থা 12দগী 23 ফাউবগী অঙাংশীংদা অমুক পীজবদা মিলিলিটর 250গী কপ অমগী শরুক 3⁄4দগী অপুনবা 1 ফাউবা পীজবা য়াই। চহি 2 অমসুং মসিগী মথক্তা লৈবা অঙাংশীংদা মিলিলিটর 250গী কপ অমগী অপুনবা শরুক 1দি য়ামদ্রবদা পীজগদবনি। শা-য়েন্না শেম্বা চিঞ্জাকশীং হায়বদি শা, ঙা অমসুং য়েরুমশীং অসি য়ারিবমখৈ পীজবীগদবনি।
থা 12 শুরকপদা:
অয়াম্বা অঙাংশীংনা মপং ওইবা ‘য়ুমগী চিঞ্জাক’ চাবা ঙম্মি। মখোয়বু অপেৎপা চিঞ্জাকশীং অদুম পীজবা য়াই মরমদি নৌরিবা অঙাংশীংনা মদু চাবদা কোম্না থোকই। অহেনবা মচি ওইবা স্নেকশীং (উহৈ, ব্রেদ নত্ত্রগা হৱাই মরু য়াউবা ব্রেদকুম্বা) থা তরুক্তগী হৌদুনা পীজবা য়াই। করিগুম্বা চাক্লেন অমদা পীজরিবা চিঞ্জাক্কী মগুন নত্ত্রগা চাং অদু নেম্লবদি, নত্ত্রগা অঙাং অদু মখা তানা খোম্লাং পীথক্ত্রবা ওইরবদি, নুমিৎ খুদিংগী চাক্লেন অমা নত্ত্রগা অনি হেন্না শঙ্গোম কপ 1দগী 2 গা লোয়ননা পীজ-পীথকপা য়াই।
পীজরিঙৈ মতম অসি ফিজিকেল, সোসিএল অমসুং ইমোসনেল গ্রোথ অমসুং দিভেলপমেন্টবু প্রোমোট তৌরিবা তম্বগী, নুংশিবগী অমসুং ৱারি-ৱাতাইগী মতম্নি। মমা মপা নত্ত্রগা অতৈ শেন্নরিবা মীওইশীংনা পীজরিঙৈ মতমদা অঙাংশীংদা ৱারি শাবীগদবনি অমসুং নুপীমচা অমসুং নুপামচাশীংবু মান্ননা অমসুং খাংবা কন্না লোয়নবীগদবনি।
- চাক্লেন পীজবা মতমশীং অসিনা মমা অমসুং মপা নত্ত্রগা অতৈ য়েংশিনবীরবশীংনা অঙাংশীংগা লোয়ননা ৱারি-ৱাতাই শাবা অমসুং পাউ ফাউদোক্ননবা অমসুং মখোয়না তমশিন-খংজিনবদা সপোর্ত তৌনবগী তঞ্জা পী। মসিনা সোসিএল অমসুং ইমোসনেল দিভেলপমেন্ট শাগৎপদা মতেং পাংই।
- অঙাংশীংবু চানবা পুক্নিং থৌগৎপীবদি মরুওই অদুবু মখোয়দা নমদুনা পীজবদি তৌরোইদবনি। খোম্লাং থকচিনবগী চাং অমসুং চাউখৎপা খেৎনবনা মরম ওইদুনা অঙাং খুদিংগী মথৌ তাবদুসু খেৎনৈ। অঙাংশীং অসিদা হকথেংননা পীজবা মথৌ তাই। অপিকপা অঙাংশীংনা মশা মথন্তা চাবা তম্লকপা মতমদা মখোয়বু মতেং পাংবীগদবনি।
- করিগুম্বা অঙাং অমনা চিঞ্জাক মখল কয়া চাউ হায়বা য়াদ্রবদি, শেন্নরিবা মীওই অদুনা তোঙান তোঙানবা চিঞ্জাকশীং, মহাউশীং, টেক্সচরশীং অমসুং পুক্নিং থৌগৎপগী মওং শিজিন্নদুনা চাংয়েং তৌবা য়াই। করিগুম্বা অঙাং অদুনা ইন্টরেষ্ট অদু লায়না মাংলবদি শেন্নরিবা মীওই অদুনা পীজরিঙৈ মতমদা পুক্নিং চোইহনবা হন্থহনগদবনি।
- পীজ-পীথকপা মতমদা নুপীমচা অমসুং নুপামচাশীংদা চপ মান্ননা পুক্নিং চংবীবা তাই। মখোয়দা চপ মান্নবা চিঞ্জাক্কী মগুন অমসুং চাংদা পীবীগদবনি। মখোয় অনিমক্তা থা অহানবা থা তরুক ফাউবা খোম্লাং পীথক্কদবনি অমসুং থা তরুক্কী মতুংদা মতিক চাবা চিঞ্জাক্কী মথেল অমসুং চাং অদু পীবা মথৌ তাই। মমা অমসুং মপা অনিমক্তা অঙাংগী ন্যুত্রিসনগী মতাংদা খংহনবা অসি য়াম্না মরুওই। মমা মপা অনিমক্না মখোয়গী মচানুপী অমসুং মচানুপাশীংদা পীজবা মতমদা পুন্না তৌমিন্নগদবনি।
অঙাংশীংনা ভিটামিন A অসি না-য়েকপা থীংনবা, মখোয়গী মীৎ ঙাক-শেন্নবা অমসুং শিবগী রিস্ক হন্থহনবদা মতেং পাংনবগীদমক মথৌ তাই। ভিটামিন A অসি উহৈ অমসুং মনা-মশিং কয়াদা, অঙাংবা থাউ থোকপা পাম্বী, য়েরুম, শঙ্গোমগী পোত্থোকশীং, লিভর, ঙা, শা, ফোর্টিফাইদ ফুদশীং অমসুং খোম্লাংশীংদা ফংই। ভিটামিন A ৱাৎপা তোইনা থোকপা মফমশীংদা অৱাংবা দোজগী ভিটামিন A সপ্লিমেন্টশীং অসি থা 6তগী চহি 5 ফাউবগী অঙাংশীংদা থা মরিদগী তরুক খুদিংগী পিজবসু য়াই।
- করিগুম্বা মমা অদুনা মহাক্কী দাইট নত্ত্রগা সপ্লিমেন্টশীংদগী ভিটামিন A মতিক চানা ফংলবদি, অঙাংশিংনা থা 6 শুদ্রিফাউবদি খোম্লাং অসিনা ভিটামিন A গী খ্বাইদগী ফবা সোর্সনি। থা 6 তগী চহি 5 ফাউবগী অঙাংশিংনা ভিটামিন A অসি লিভর, য়েরুম, শঙ্গোমগী পোত্থোকশীং, ফেট য়াউবা ঙা, রেদ পাল্ম থাও, অমুনবা হৈনৌ অমসুং অৱাথবী, কমলা, নাপু মচুগী অথুম্বা আলু, মুনা শংবা মনা পানবা মনা মশীং অমসুং গাজরগুম্বা মখল মখা কয়াগী চিঞ্জাকশীংদগী ফংই।
- অঙাংশীংনা ভিটামিন A মতিক চানা ফংদ্রবদি শাথীরবা লায়নাশীং থেংনবা ঙমদে অমসুং নুমিদাংদা মীৎ উদবগী খুদোংথীবা থেংনবা য়াই। নুমিদাংৱাই অমসুং নুমিদাংদা উবগী নুংঙাইতবা লৈরবদি মঙোন্দা ভিটামিন A ৱাৎলম্বা য়াই। অঙাং অদু ত্রেন তৌরবা হেলথ ৱার্কর অমদা অৱাংবা-দোজ য়াউবা ভিটামিন সপ্লিমেন্টশীং পীদুনা লায়েংনবগীদমক পুবীগদবনি।
- দাইরিয়া অমসুং মিজলসনা অঙাংগী মশাদগী ভিটামিন A লৌথোকই। দাইরিয়া নত্ত্রগা মিজলসনা মতম শাংনা নারবা নত্ত্রগা শাথীনা মচি কাদ্রবা অঙাং অদু ত্রেন তৌরবা হেলথ ৱার্কর অমদগী লৌবা ভিটামিন Aগী দোজ ৱাংনা য়াউবা সপ্লিমেন্টশীং পীজদুনা লায়েংবীগদবনি।
- ভিটামিন A ৱাৎপনা নাহল্লে হায়না চিংনবা মফমশীংদা লৈবা অঙাংশিংদা দাইরিয়ানা নারবা অমসুং করিগুম্বা মখোয়দুনা থা অমগী মমাংদা মদু চাখিদবা ওইরবদি, নত্ত্রগা করিগুম্বা মখোয় অদু হান্ননা থা মরিদগী তরুক ফাউবগী মরক্তা চাং নাইনা ভিটামিন A চাখিদবা ওইরবদি মখোয়দা ভিটামিন A সপ্লিমেন্ট অমা পীজগদবনি।
- মিজলসনা নাবা অঙাংশীংদা ভিটামিন A অসি নারে খংবা নুমিত্তুদা, মথংগী নুমিত্তা দোজ অমা অমসুং অতোপ্পা দোজ অমা য়ামদ্রবদা চয়োল অনি লৈরগা পীজগদবনি।
- জিঙ্ক (টেব্লেট নত্ত্রগা সিরপ) অসিসু নুমিৎ 10দগী 14 ফাউবা দাইরিয়াগী শাথীবা অমসুং মতম হন্থহন্নবা অমসুং অঙাং অদু থা অনিফাউবা দাইরিয়া অমুক হন্না নাদনবা পীজবা য়াই। থা 6কী মথক্তা লৈবা অঙাংশীংগী ওইনা দোজ অসি নোংমদা মিলিগ্রাম 20, থা 6কী মখাদা লৈবা অঙাংশীংদা নোংমদা মিলিগ্রাম 10 ওইগদবনি।
অঙাংশীংনা মখোয়গী ফিজিকেল অমসুং মেন্টেলগী তৌবা ঙম্বশীং অমসুং এনেমিয়া ঙাকথোক্নবা আইরন য়াম্না য়াউবা চিঞ্জাকশীং মথৌ তাই। আইরনগী খ্বাইদগী ফবা সোর্স অসি লিভর, শদুম অমসুং ঙাগুম্বা শাগী সোর্সশীং অসিনি। আইরনগী অতৈ অফবা সোর্সশীংদি আইরন-ফোর্টিফাইদ চিঞ্জাকশীং অমসুং আইরন সপ্লিমেন্টশীংনি।
দাইটতা আইরন ৱাৎপা হায়বসি এনেমিয়া থোক্লক্নবগী কমন ওইবা মরম্নি। মেলেরিয়া অমসুং হুকৱার্ম (hookworm)দগীসু অঙাংশীং অসি এনেমিয়ানা নারকপা য়াই। আইরন ৱাৎপনা অঙাংশীং অমসুং পুংকক চাউবা অঙাংশীংদা ফিজিকেল অমসুং মেন্টেল দিভেলপমেন্ট শোন্থহনবা য়াই। ইচম চম্বা আইরন ৱাৎপনফাউবা ইন্টেলেকচুএল দিভেলপমেন্টদা শোকহনবা য়াই। এনেমিয়া অসি মালেমদা লৈবা খ্বাইদগী কমন ওইবা ন্যুত্রিসনগী দিসওর্দরনি।
আইরন অসি লিভর, শা অমসুং ঙাগুম্বা শাগী চিঞ্জাকশীংদা ফংই। মসি হৱাই-চেংৱাইগুম্বা মনা মশীংগী চিঞ্জাকশীংদসু ফংই। গেহু অমসুং চুজাক্কী তকখায়বা মফোল, থুম, ঙাগী সোস নত্ত্রগা নুংহৱাইগী সোসনচিংবা চিঞ্জাকশীং অসি করিগুম্বা মতমদা আইরনগা ফোর্টিফাইদ তৌই। আইরন য়াম্না য়াউবা চিঞ্জাকশীংনা এনেমিয়া থীংবদা মতেং পাংই। মখোয় অদুবু ভিটামিন Cগা লোয়ননা চাবনা দাইজেষ্টিভ সিষ্টেমনা আইরনবু হেন্না চুপশীনহনবদা মতেং পাংই।
খুৎকী খুবাক অমসুং লৈ অমসুং মিৎপান অমসুং চিনবান অসি ঈ থাংলক্তবা অমসুং চোকথবা ফাউরকপা অমসুং শ্বর হোনবা ঙম্লক্তবা অসি এনেমিয়াগী লাইওংগী মনুং চল্লি।
চহি 2গী মখাদা লৈবা অঙাংশীংদা:
- এনেমিয়ানা কোওর্দিনেসন অমসুং বেলেন্সকী প্রোব্লেমশীং থোকহল্লকপা য়াই, অমসুং অঙাং অদু হৈনিংদবা অমসুং শান্ননিংদবা উৎলকপা য়াই। মসিনা অঙাং অদুবু ৱারি-ৱাতাই শাবগী তৌবা ঙম্বা অমসুং ইন্টেলেকচুএল দিভেলপমেন্টদা শোকহনবা য়াই।
- অঙাং অদুনা সপ্লিমেন্ট অমসুং মল্টিপল ভিটামিন অমসুং মিনরেল পাউদরনচিংবা আইরন য়াউবা ভিটামিন অমসুং মিনরেলনা শেম্বশীংদগী কান্নবা ফংবা ঙম্মী। শেন্নরিবা মীওই অদুনা থা 6তগী হেনবা অঙাংশীংগীদমক পাউদরশীং অসি য়ুমদা শেম্বা চিঞ্জাকশীংদা কোম্না য়ান্সিনবা য়াই।
মীরোনবী অমসুং ইনখৎলক্লিবী নুপীমচাশীংদা:
- অঙাং উনবা মতমদা এনেমিয়ানা হেমোরেজ অমসুং ইনফেক্সনগী রিস্ক থোকহল্লকপা য়াই। মসিনা মমা শিহন্নবগী মরুওইবা মরম অমনি। এনেমিয়ানা নাবা মমাশীংনা পোকপা অঙাংশীং অসি তোইনা লুম্বা হন্থবা অমসুং এনেমিয়ানা নাগল্লি।
- মীরোনবী নুপীশীংগী আইরন সপ্লিমেন্টশীংনা মমা অমসুং মচা অনিমকপু ঙাকথোকই। এনেমিয়ানা নাবা ইনখৎলক্লিবী নুপীমচাশীংসু চয়োলগী ওইবা আইরন-ফোলিক এসিদ সপ্লিমেন্ট অমদগী মখোয়গী আইরন ষ্টোরশীং শেম্নবা অমসুং মখোয়গী মশা অদু তেক-কায়দনা মীরোন্নবা শেম-শাবা ঙম্মী।
মেলেরিয়া অমসুং হুকৱার্ম অসি এনেমিয়া থোকহন্নবগী মরুওইবা মরম অমনি। মেলেরিয়ানা নারিঙৈদা এনেমিয়া লায়েংনবা আইরন সপ্লিমেন্টশীং চাবনা এনেমিয়া অদু হেন্না শাথীরকপা য়াই।
মেলেরিয়াগী মরমদা:
- মেলেরিয়া নাগনবা মফমদা লৈবা অঙাংশীংনা আইরন য়াউবা পাউদরশীং য়াউনা আইরন অমসুং ফোলিক এসিদ প্রিপারেসনশীং অসি মেলেরিয়ানা নারে খংদোক্তুনা লায়েংদ্রিবমখৈ অমসুং এনেমিয়া লৈব্রা হায়বদু য়েংথোক্ত্রিবমখৈ চারোইদবনি।
- মহৌশানা, মেলেরিয়া নাগনবা মফমশীংদা লৈবা অঙাংশীংদা আইরন য়াউবা ভিটামিন অমসুং মিনরেলগী প্রিপারেসনশীং নত্ত্রগা সপ্লিমেন্টশীং অসি ফোর্টিফাইদ ফুদ অমগী খুত্থাংদা পীবা নত্ত্রবদি পীবীরোইদবনি।
- মেলেরিয়া নাগনবা মফমশীংদা লৈরিবা মীরোনবী নুপীশীং, মমাশীং, মপাশীং অমসুং অতৈ শেন্নরিবা মীওইশীং অসিনা মখোয়গী অঙাংশীংগীদমক আইরন সপ্লিমেন্টশীং শিজিন্নবগী মতাংদা ত্রেন তৌরবা হেলথ ৱার্কর অমদা হংবা মথৌ তাই।
- মেলেরিয়া থীংবদা মতেং পাংনবা, অঙাংশীং, মীরোনবী নুপীশীং অমসুং মমাশীং অমসুং অতৈ ইমুং-মনুংগী মীওইশীংনা তিলহৎ হিদাক্তা লুপথোক্লবা কাংখলশীংগী মনুংদা তুমগদবনি।
তিন-কাংশীংগী মরমদা:
- তিন-কাংশীং য়াম্না মরাং-কায়না লৈবা মফমশীংদা লৈবা অঙাংশীং অদুবু চহি অমদা অনিদগী অহুম্লক ফাউবা রেকমেন্দ তৌরবা দিৱার্মিং (এন্থেলমিন্টিক) য়াউনা লায়েংথোক্কদবনি। অঙাংদুবু চাং নাইনা দিৱার্মিং (Deworming) তৌবনা তিন-কাংশীংনা থোকহনবা এনেমিয়া অদু লায়েংবদা মতেং পাংবতা নত্তনা অঙাংশিং অদুদা চানিং থক্নিংবা অমুক হন্না ফাউহনবদা মতেং পাংই। অফবা হায়জিন (hygiene) লৈহনবনা তিন-কাংশীং থিংবা ঙম্মী। অঙাংশীংনা লেত্রিন মনাক্তা শান্নরোইদবনি, সাপোন অমসুং ঈশীং নত্ত্রগা মসিগী মহুৎশিনবা য়াবা উৎ অমসুং ঈশীংগুম্বনা মখোয়গী মখুৎ অদু তোইনা হামদোক্কদবনি অমসুং তিন কাংনা নাহল্লকপা থিংনবা খোংউপ নত্ত্রগা সেন্দলশীং তোংগদবনি।
- তিন-কাংশীং লৈগনবা মফমশীংদা লৈবা মীরোনবী নুপীশীং অদুবু রেকমেন্দ তৌরবা দিৱার্মিং মেদিকেসন অমনা লায়েংথোক্কদবনি।
আইওদিন অসি মীরোনবী নুপী অমসুং পীক্লিবা অঙাংগী দাইটতা য়াউহনবা অসি মরুওইনা অঙাংদুগী ব্রেইন চাউখৎহন্নবগীদমক য়াম্না হেন্না মরুওই। মসি তম্বগী মীমান্নদবা অমসুং চাউবা থীলহনবা থীংবদা মতেং পাংনবগীদমক য়াম্না মরুওই। অচম্বা থুম শীজিন্নবগী মহুত্তা আইওদাইজ তৌরবা থুম শিজিন্নবনা মীরোনবী নুপী অমসুং মখোয়গী অঙাংশীংদা মখোয়না মথৌ তারিবা আইওদিন অদু পী।
- আইওদিনগী চাং খরা অসি অঙাংশীংগী গ্রোথ অমসুং দিভেলপমেন্টগীদমক য়াম্না মরুওই। করিগুম্বা নুপী অমনা মীরোল্লিঙৈ মতমদা আইওদিন মতিক চানা লৌহৌদ্রবদি মহাক্কী মচা অদু মেন্টেল দিসএবিলিটি নত্ত্রগা তাবা নত্ত্রগা ঙাংবা ঙমদনা পোক্লকপা য়াই। করিগুম্বা অঙাং অদুনা অঙাং ওইরিঙৈ অমসুং পুংকক চাউরবা মতমদা আইওদিন মতিক চানা ফংখিদবা ওইরবদি মহাক্কী ফিজিকেল, মেন্টেল নত্ত্রগা কোগনিটিভ দিভলেপমেন্টতা থেংথহল্লকপা য়াই। খজিক্তং ৱাৎখিবনফাউবা লর্নিংগী এবিলিটি হন্থহনবা অমসুং অনেম্বা ইন্টেলিজেন্স লৈহনবা য়াই।
- থাইরোইদ গ্ল্যান্ড মওং চুমদনা চাউথোকহন্দুনা ঙকশম পোমথোকহনবা গোইটর (Goitre) হায়রিবসি দাইটতা আইওদিন য়াউদ্রে হায়বগী খুদম্নি। মীরোনবা ঙল্লিঙৈদা আইওদিন ৱাৎপনা মিসকেরিএজ নত্ত্রগা ষ্টিলবার্থকী রিস্ক হেনগৎহল্লি।
- ইচম চম্বা থুমগী মহুত্তা আইওদাইজ তৌরবা থুম শিজিন্নবনা মীরোনবী নুপী অমসুং অঙাংশীংদা মখোয়না মথৌ তারিবা আইওদিন অদু পী। আইওদাইজ তৌরবা থুম অসি ইমুং মনুং পুম্নমক্কী ওইনা শাফৈ অমসুং মসিখক্তনা থোং থাকপা খুদিংমক্কী মথৌ তারিবা থুম অদু ওই। ইমুং মনুংশীংনা মওং চুম্না মার্ক তৌরবা অমসুং পেকেট শেম্লবা অফবা মগুন লৈবা আইওদাইজ তৌরবা থুমখক্তমক শোয়দনা লৈগদবনি। মমাশীংনা মীরোল্লিঙৈ মমাং, মনুং অমসুং মতুংদা আইওদাইজ তৌরবা থুমখক্তমক চাগদবনি। মমা অমসুং মপাশীংনা মখোয়গী অঙাংশীংনা চারিবা থুম অদু শোয়দনা আইওদাইজ তৌরবা ওইহনগদবনি।
অঙাং অদুনা চাবা অমসুং থকপা হেনগৎলক্লিবমখৈ, দাইরিয়া নাবগী রিস্কসু হেনগৎলকই। অঙাংশীংগী গ্রোথ অমসুং দিভেলপমেন্টদা মথৌ তারিবা ন্যুত্রিএন্টশীং অমসুং এনর্জি মাংহল্লিবা দাইরিয়া অমসুং অতৈ অনাবশীং অসিবু মরুওইনা থোকহল্লিবসি চানবা চিঞ্জাক জর্মশীং য়াউবদগীনি। অফবা হায়জিন, শাফবা ঈশীং অমসুং চিঞ্জাকশীং মওং চুম্না শিজিন্নবা, শেম-শাবা অমসুং থমজিনবনা অনাবশীং অসিবু থীংবদা য়াম্না মরুওই।
- অঙাংশিংনা চাউখৎলকপা অমসুং চৎপা হৈরকপগা লোয়ননা পোৎ খুদিংমক মখোয়গী মচিন্দা হাপচিল্লি। মখোয়গী অকোয়বদা লৈরিবা পুম্নমক মখোয়না খংনবা হোৎনবা মরম্না মখোয়না মহিকশিং অসি লায়না লৌশিল্লি। মরম অসিদগী মমা মপা অমসুং অতৈ শেন্নরিবা মীওইশীংনা সাপোন্না খুৎ-শা হামদোকপনচিংবা অফবা হায়জিন লৈহনবা তাই। মখোয়না চিঞ্জাকশীং নিংথীনা শাবা, অফবা ঈশীং শিজিন্নবা অমসুং অকোয়রোন অদু লু-নান্না থম্বসু মথৌ তাই। থৌওং অসি দাইরিয়া অমসুং অতৈ অনাবশীং থীংবদা অমসুং অঙাং অমগী হকশেল ঙাক-শেন্নবগীদমক য়াম্না মরুওই।
- চিঞ্জাকশীং অসি শেম-শারবা মতুং খুদক্তা পীজবীগদবনি অমসুং অরেম্বশীং অদু শাফগদবা মওংদা থমজিনবীগদবনি। তরু-তনানবা কোল-লিক অমসুং লৈমায়শীং অসি চিঞ্জাক শেম-শাবা অমসুং পীজবদা শিজিন্নগদবনি। অঙাংশীংবু তরু তনানবা কপ অমসুং তেঙ্গোত্তা পীজগদবনি। বোটল অমসুং মচিনশীং অদু শোকপীরোইদবনি মরমদি মখোয় অদু তরু তনান্না থম্বা হায়বসি অরুবা ওই।
- চিঞ্জাকপু শাফবা মওংদা থম্নবা মরুওইবা লম্বী মঙাদি: মদু তরু তনান্না থম্বা; তোখায়বা অতেকপা অমসুং অথোংবা চিঞ্জাকশীং; মদু শাফবা টেম্পেরেচর অমদা থম্বা; অমসুং অতেকপা চিঞ্জাকশীং অদু শাফবা ঈশীংদা চামথোকপা।
নারিঙৈ মতমদা, অঙাংশীংনা অহেনবা মহি-মনাইশীং অমসুং চানবগীদমক পুক্নিং থৌগৎপা মথৌ তাই, অমসুং খোম্লাং ইল্লিবা অঙাংশীংদি হেন্না তোইনা খোম্লাং ইনবীবা মথৌ তাই। নারুরবগী মতুংদা, অনাবা অদুনা মরম ওইদুনা মাংখিবা এনর্জি অমসুং মচি ওইবা চিঞ্জাকশীং অদু হঞ্জিনহন্নবা অঙাংশীংবু হান্নদগী হেন্না পীজবা তাই।
- অঙাংশীংদা দাইরিয়া, মিজলস নত্ত্রগা ন্যুমোনিয়াগুম্বনা নাবা মতমদা, মখোয়দা চানিং থক্নিংবা হন্থরকই অমসুং মখোয়গী হকচাং অদুনা চিঞ্জাক ফজনা শিজিন্নবা হন্থরকই। করিগুম্বা অঙাং অদু চহি অমদা কয়ারক হন্না নারবদি মহাক্কী গ্রোথ অদু তপথখিনি নত্ত্রগা লেপখিনি।
- অনাবা অঙাং অমবু চানবা পুক্নিং থৌগৎপীবা হায়বসি য়াম্না মরুওই। অনাবা অঙাংশীংদা লাম্বা পোক্তবা মরম্না মসি অরুবা ওইবদি য়াই। মমা মপা নত্ত্রগা অতৈ শেন্নরিবা মীওইশীংনা অঙাং অদুনা পাম্বা চিঞ্জাকশীং অমুক্তদা চাং য়ামদনা অমসুং য়ারিবমখৈ তোয়না পীবিগদবনি। অহেনবা খোম্লাং ইনবীবা হায়বসি য়াম্না মরুওই মরমদি মসিনা ইনফেক্সনশীংদগী ফগৎলকপদা মথৌ তারিবা ন্যুত্রিএন্টশীং অদু পীবা ঙম্মী।
- অনাবা অঙাং অমবু য়ারিবমখৈ তোয়না থক্ননবা পুক্নিং থৌগৎপীবা য়াই। দিহায়দ্রেসন (হকচাংদা মহি ৱাৎপা) হায়বসি দাইরিয়ানা নাবা অঙাংশীংদদি শাথীবা প্রোব্লেম অমনি। মহি-মনাই মরাং কায়না থকপনা দিহায়দ্রেসন থীংবদা মতেং পাংগনি। অঙাং অমা দাইরিয়ানা নাবা মতমদা, মহি অমসুং মপংশীংগা লোয়ননা অশেংবা ঈশীংদা ওরেল রেহাইদ্রেসন সোল্ট (ORS) পীথকপনা দিহায়দ্রেসন থীংবা ঙম্মী। অঙাং অদুদা নুমিৎ 10দগী 14 ফাউবগী ওইনা নুমিৎ খুদিংগী জিঙ্ক সপ্লিমেন্ট অমা পীজবনা দাইরিয়াগী শাথীবগী চাং হন্থহনবা ঙম্মী। অঙাং অদুনা নাবা হৌখিবা মতমদা লৈখিবা অরুম্বা অদু হঞ্জিনবা ঙমদ্রিবফাউবদি অঙাং অদু অনাবা অমদগী মপুং ফানা ফগৎলে হায়না লৌরোই।
- করিগুম্বা অঙাং অমবু থুনা লায়েংহৌদ্রবদি দাইরিয়ানা শিহনবা য়াই। করিগুম্বা দাইরিয়া অমসুং চানিং থক্নিংবা ফাউদবদুনা মতম খরা শানা লৈথরবদি, মমা, মপা নত্ত্রগা শেন্নরিবা মীওই অদুনা ত্রেন তৌরবা হেলথ ৱার্কর অমা তান্নবা মথৌ তাই।
য়াম্না পাবা অমসুং/নত্ত্রগা কা-হেন্না চাউবা অঙাংশীংদা অখন্নবা মেদিকেল কেয়র মথৌ তাই। মখোয়বু ত্রেন তৌরবা হেলথ ৱার্কর নত্ত্রগা হেলথ ফেসিলিটি অমদা কুপ্না য়েংনবা অমসুং লায়েংনবা পুবিগদবনি।
- অনাবা নত্ত্রগা ইনফেক্সন লোয়ননা মতম খরা মতিক চাবা ন্যুত্রিসন পীখিদবনা অঙাং অমবু খুদোংথীনিঙাই ওইনা মচি কাহন্দবা য়াই। অঙাং অদুবু অখন্নবা চিঞ্জাক অমসুং হিদাক্না অথুবা মতমদা লায়েংবা মথৌ তাই। মহাকপু খ্বাইদগী নকপা হেলথ কেয়র প্রোভাইদর অমদা চুমদ্রিংনা পুবিগদবনি।
- য়াম্না কা হেন্না মালন্যুত্রিসন লৈবা অঙাংদি মশা য়াম্না পাই। মখোয়গী হকচাংগী শরুক খরদা, মহৌশানা খোংপাক অমসুং খোংদা অপোম্বসু লৈবা য়াই। ত্রেন তৌরবা হেলথ ৱার্কর অমনা অখন্নবা বেন্দ অমা শিজিন্নদুনা মথক থংবা পাম্বোম অদুগী নাপ ওন্দুনা নত্ত্রগা খোং অনিমক্তা মান্ননা অপোম্বা লৈব্রা হায়না চেক তৌদুনা অমসুং অঙাং অদুগী অরুম্বা অমসুং অৱাংবা অদু ওন্দুনা শাথীবা মালন্যুত্রিসন অদু খংদোকপা ঙম্মী।
- শাথীনা মালন্যুত্রিসন লৈরবা অঙাং অমা লায়েংবা হায়বসি হেলথ কেয়র প্রোভাইদর অমনা পাংথোকহনবা তাই। লাইয়েং অদু অঙাং অদু কয়া য়াম্না নারবগে হায়বদুগী মখা পোল্লি। থা 6কী মথক্তা লৈবা অঙাংশীংদি অখন্নবা রেদি-তু-য়ুজ থেরাপ্যুতিক ফুদ (RUTF) অমনা লায়েংবা য়াই। মসি অঙাং অদুনা ফগৎলকপদা মথৌ তারিবা ন্যুত্রিএন্ট পুম্নমক য়াউরবা হান্ননা পেকেজ তৌরবা চিঞ্জাক অমনি। RUTF অসি অঙাংগীদমক্তদি পেকেট অদুদগী চুমদ্রিংনা চাবদা লায় অমসুং অতৈ চিঞ্জাক নত্ত্রগা ঈশীংগা য়ান্সিন্নবগী মথৌ তাদে অমসুং মফম অমদা হেক্তা শিজিন্নবা য়াই। মমা মপা নত্ত্রগা অতৈ শেন্নরিবা মীওইশীংদা অঙাং অদু কমদৌনা লায়েংগদগে হায়বগী ইনফোর্মেসনগা কোন্ননা চয়োল অমা শিজিন্ননবা RUTFকী সপ্লাইগা পী। লায়েং অদুগী শরুক অমা ওইনা হিদাক-লাংথকশীংসু পী। অঙাং অদু হেলথ কেয়র প্রোভাইদর অদুগী মনাক্তা মহাক্কী প্রোগ্রেস অদু য়েংশিন্নবা চয়োল খুদিংগী পুবীগদবনি।
- RUTF চাবা ঙমদবা, অতৈ মেদিকেলগী প্রোব্লেমশীং লৈবা নত্ত্রগা থা 6কী মখাদা লৈবা অঙাংশীংগী ওইনদি হেন্না ইন্টেন্সিভ ওইবা লায়েং মথৌ তাই। কেসশীং অসি পুং 24 চুপ্না মেদিকেল কেয়র, হিদাক ওইবা শঙ্গোম অমসুং খোম্লাং পীবগী ঙাক্লৌ পীবা ঙম্বা হোস্পিটাল নত্ত্রগা অতৈ ফেসিলিটিশীংদা রিফর তৌগদবনি।
- শাথীবা মালন্যুত্রিসন লৈবা অঙাংশীংদি অতৈ অঙাংশীংদগী হেন্না য়াংনা ঈংগল্লি মরম অদুনা মখোয়দু মতম চুপ্পদা লুম্বু লুম্বু শানা থম্বীগদবনি। মমা নত্ত্রগা শেন্নরিবা মীওই অদুগী উনশাগা থেংননা থম্বীবনা অঙাং অদুবু লুম্বু লুম্বু শানা লৈহনবদা মতেং ওইহনগনি। মমা অমসুং মচা অনিমক ফিনা কুপশিনবীগদবনি। অঙাং অদুগী মকোক অদুসু কুপশিনবীগদবনি।
- শাথীবা মালন্যুত্রিসনগা লোয়নবা অঙাংশীং অসিগী অখন্নবা ন্যুত্রিসনগী লায়েং মথৌ তারগসু, খোম্লাং অসিনা ন্যুত্রিএন্টশীংগী মরুওইবা হৌরকফম অমসুং লায়নাদগী ঙাকথোক্নবা ওইরি। অখন্নবা লায়েং (য়ুম নত্ত্রগা ফেসিলিটি অমদা) অদুগী মথক্তা খোম্লাং ইনবীরিবা অঙাংশীং অদু মখা তানা খোম্লাং ইনবীগদবনি।
সোর্স: UNICEF


text:
“ৱা-তান্নবনা অহেনবা খঙবা উবদু পীনবি অমসুং মোৎশিংবু শোইদ্রে হায়না খঙবদুদা ওন্থোকপী। মসি, মম্লবা মালেম অমা লম্বীদুবু লমজিংলিবা অমদি লমজিং লমতাক পিরিবা, লঙনা ঙাল্লিবা মঙাল অমনি। পোৎ খুদিংমক্কী মপুঙফাবগী অমদি খ্বাইদগী খুমাঙচাওশিন্নবগী ফম্বাল অমা লৈদুনা লাক্লি অমসুং লৈশু লৈখিগনি। ভাব তাবগী খুদোলগী মপুঙফাবা অদু ৱা তান্নবগী মতেংদগী শাফোঙহল্লক্লি।”
— বাহা‘উ’ল্লাহ
বাহা’ইগী লাইনিং অসিদা পুরোহিৎ লৈতে। মখোয়গী থবক থৌরমশিংসি মীখল তৌদুনা অরোনবা বেল্লোটকী মতেংদগী খন্দুনা লৈকাই, রিজনেল, লৈবাক অমসুং মালেমগী থাক্তা লৈবা সঙস্থানশিংগী মতেংদগী ঙাকশেল্লি। মীখলশিং অসি ভোত খোম্বা নত্রগা প্রচার তৌবা য়াওদনা পাঙথোকই। মসিগী সঙস্থানশিংসিদা খল্লক্লবা থাজরোইশিং অসি লন্নাই মীওই ওইনা শক্তি অমত্তা লৈতে, অদুবু মখোয়না মেম্বর ওইরিবা সঙস্থান অদুনা লেজিসলেতিভ, একজিক্যুতিব অমসুং জুদিসিয়েল ওথোরিটি অদু শিজিন্নৈ। সঙস্থানশিং অদু বাহা’ই খুন্নাইগী পুন্সিগী মনুঙগী ওইবা মায়োনশিংদুবু য়েঙশিন্নবগী থৌদাং লৌই, লোইনা লোইননা খুন্নাই অদুদা নুঙগী অমসুং পোৎচাক্কী ওইবা রিসোর্সশিংসু ফঙহল্লি।
বাহা’ইগী লৈঙাক পরীংগী শরুক অমা ওইরিবা, মসিগী সঙস্থানশিং অসি, ৱা-তান্নবগী চৎনপথাপকী মতুং ইন্না মথৌ পাঙথোকই। মসিগী চৎনপথাপ অসিগী মতুং ইন্না, সঙস্থান অমগী মীওইশিংদুনা খন্না নৈনববু হীরম খুদিংমক্কী অচুম্বা থিদোক্নবা পাম্বৈ অমা ওইনা পাঙথোকই। মখোয়না ময়েকশেঙনা মখোয়গী ৱাখল্লোনশিংদু থম্মী অদুবু লন্নাইগী ওইবা মিৎয়েংশিংদুদা নপশিন্দনবা হোৎনৈ, অমসুং তশেং তশেংনা ওইরিবদুগী মতাংদা হেন্না পাকচাওবা মিৎয়েং অমা ফংনবা অতোপ্পশিংগী মিৎয়েংদগীসু তমশিন্নবা হোৎনৈ। ইশাগী খল্লগা নমথাক তৌবা, অমগা অমগা নাকপাক তান্নবা, অমসুং লন্নাইগী ওইবা অপাম্বা নত্রগা খোইদাজবশিংবু নমদুনা তৌহন্নবগী অতোপ্পা মওং কয়া অমা অসুম্না নাথৈরম্মী।


text:
মাইক্রো, স্মোল অমসুং মেদিয়ম ইন্তর্প্রাইজেস মন্ত্রালয়
এম.এস.এম.ই. মন্ত্রী শ্রী নিতিন গদকরিনা ভারতপু ধুপ পুথোকপদা আত্মানির্ভর ওইহন্নবা অনৌবা স্কিম অমগী অয়াবা পীখ্রে
কে.ভি.আই.সি.না থবক লিশিং কয়া অমা লৈহন্নবা অমসুং মীরমদগী পুশিল্লকপা পোত্থোক্তা মীপান তাংদনবা অথুবা মতমদা পাইলোৎ প্রোজেক্ত অমা হৌদোক্লগনি
Posted On:
02 AUG 2020 2:19PM by PIB Imphal
কেন্দ্রগী এম.এস.এম.ই. মন্ত্রী শ্রী নিতিন গদকরিনা খাদি অমসুং বিলেজ ইন্দস্ত্রীজ কম্মিসন (কে.ভি.আই.সি.)না হৌদোকখিবা থবক পীবগী অখন্নবা স্কিম অমা ভারতপু ধুপ পুত্থোকপদা আত্মানির্ভর ওইহন্নবা স্কিম অমগী অয়াবা পীখ্রে। “খাদি ধুপ আত্মানির্ভর মিসন” হায়না মিংথোনবা প্রোগ্রাম অসিনা লৈবাক অসিগী তোঙান তোঙানবা মফমদা লৈরিবা থবক ফংদবা অমসুং মাইগ্রেন্ত শিন্মীশিংদা থবক পীদুনা ভারতকী ওইনা ধুপ পুথোকপা অসি হেনগৎহনবদা পান্দম থম্লি। হৌদোকখিবা অসি মমাং থাদা এম.এস.এম.ই. মন্ত্রালয়দা পীশিনখি। পাইলোৎ প্রোজেক্ত অসি অথুবা মতমদা লোঞ্চ তৌরগনি অমসুং প্রোজেক্ত অসিনা মথৌ নীংথিনা তৌরকপা মতমদা ধুপ ইন্দস্ত্রীদা থবক লিশিং কয়া অমসু লৈরগনি।
কে.ভি.আই.সি.না পি.পি.পি. মোদতা শেম-শাবা স্কিম অসি শেল থাদবদা য়াম্না হন্থবগী মওং চেন্দুনা হীরম খুদিংদা তোঙাল্লি অমসুং মসিনা থবক কয়া অমা পীবা ঙমদুনা ধুপ পুত্থোকপা মীওইশিংনা শেল থাদদনা পোত্থোক পুথোকপা হেনগৎহনগনি। স্কিম অসিগী মখাদা কে.ভি.আই.সি.না ব্যুজিনেস পার্তনর ওইবা য়াবগী য়ানচেদা খুৎয়েক পীবা মায় পাক্না ধুপ পুথোক্লিবা লন্নাইগী মীওইশিংগী খুত্থাংদা আর্তিসানশিংদা ধুপ শানবা ওতোমেতিক মেছিন অমসুং মিক্সিং মেছিন পীগনি। কে.ভি.আই.সি.না লোকেলগী পোত্থোক পুথোকপবু পুক্নিং থৌগৎপা ওইনা ভারতকী মেছিন শাবশিংনা লমদম অসিদা শাজবা মেছিন খক্তমক লৈবগী ৱারেপসু লৌখি।
কে.ভি.আই.সি.না মেছিনগী মমলগী ২৫% সবসিদী ওইনা পীদুনা লেমহৌরিবা শেনফম অসিগী ৭৫%দি থা খুদিংগী ওইনা আরতিসানশিংদগী ইন্সতোলমেন্ততা লৌগনি। ব্যুজিনেস পার্তনরশিংনা আর্তিসানশিংদা ধুপ শানবা পোৎলমশিং পীগনি অমসুং থবক্তা য়ুম্ফম ওইদুনা খুৎশুমন পীগনি। আর্তিসানশিংবু ত্রেনিং তৌবদা চংবা শেনফম অসি কে.ভি.আই.সি.না অপুনবা শেনফমগী ৭৫% পুথোক্কনি অমসুং অতোপ্পা ২৫% অসিনা খুৎশম্নরিবা ব্যুজিনেস পার্তনরশিংনা পুথোক্কনি।
ধুপ পুথোকপগী ওতোমেতিক মেছিন অমমম্না নোঙমদা ধুপ কিলো ৮০ পুথোক্তুনা মীওই ৪দা হকথেংনা থবক পীগনি। ধুপ শানবা মেছিন ৫/৫গী ওইনা মিক্সিং অমমম পীগনি অমসুং মসিনা মীওই ২দা থবক পীগনি।
হৌজিক চৎনরিবা ধুপ শাবগী মমল অসি কিলোদা লুপা ১৫নি। চৎনরিবা মমল অসিদা ধুপগী শানবা ওতোমেতিক মেছিন অমদা মীওই মরিনা থবক তৌদুনা কিলো ৮০ পুথোকপা মতমদা নোঙমদা য়ামদ্রবদা লুপা ১২০০ তানবা ঙমগনি। মতৌ অসুম্না আর্তিসান খুদিংমক্না য়ামদ্রবদা নোঙমদা লুপা ৩০০ শোয়দনা তানবা ঙমগনি। মসিগা মান্নবা ওইনা পাউদর মিক্স তৌনবা মেছিন্দা থবক তৌরিবা মীওই অমনা নোঙমদা লুপা ২৫০ শুংসোয় শোয়দনা তানগনি।
স্কিম অসিগী মতুং ইন্না আর্তিসানশিংগী খুৎশুমন অসি ব্যুজিনেস পার্তনরশিংনা চয়োলগী ওইনা মখোয়গী একাউন্তশিংদা দি.বি.তি.গী খুত্থাংদা হকথেংননা হাপকনি। আর্তিসানশিংদা পোৎ শানবা পোৎলম পীবা, লোজিস্তিক্স, মগুন য়েংশিনবা অমসুং শাবা লোয়রবা পোত্থোকশিং য়োনবা অসিদি ব্যুইজিনেস পার্তনরশিংগী থৌদাং ওইগনি। মেছিনগী মমলগী ৭৫% ফংলবা তুংদদি মেছিনশিং অসিগী মপু অসি আর্তিসানশিংনা ওইগনি।
হীরম অসিগী মতাংদা কাংলুপ অনিগী ওইবা য়ানচে অমা কে.ভি.আই.সি. অমসুং ধুপ শাবা লন্নাইগী পোত্থোক পুথোকপশিংগী মরক্তা প্রোজেক্ত অসিনা পি.পি.পি. মোদতা মায় পাক্না পাংথোক্লবা তুংদা খুৎয়েক পীনগনি।
স্কিম অসি শ্রী গদকরিনা হৌদোকখিবগী মতুং ইন্না কম্মর্স মন্ত্রালয় অমসুং শেলথুম মন্ত্রালয়না মথংশিৎনা লৌখিবা অচৌবা ৱারেপ অনিগী মতুং ইন্না শেমখিবনি- শেম শাদ্রিবা ধুপ মীরমদগী পুশিল্লকপদা অথিংবা থম্বা অমসুং মীরমদগী ৱা পুশিল্লকপগী ইম্পোর্ত দ্যুতী হেনগৎপা।
কে.ভি.আই.সি.গী চেয়রমেন শ্রী বিনয় কুমার সক্সেনানা হায়রিবা কেন্দ্র সরকারগী ৱারেপশিং অসিনা ধুপ ইন্দস্ত্রীদা থবক কয়া অমা পীবগী খুদোংচাবা লৈহল্লে হায়খি। “থবক য়াম্না পীবা ঙমগদৌরিবা খুদোংচাবশিং অসি লৌশিনবা ওইনা কে.ভি.আই.সি.না ‘খাদি ধুপ আত্মানির্ভর মিসন’ কৌবা প্রোগ্রাম অমস শেম-শারে অমসুং মসিগী অয়াবা ফংবগীদমক্তা এম.এস.এম.ই. মন্ত্রালয়দা পীশিনখ্রে”, হায়না সক্সেনানা হায়খি।
প্রোগ্রাম অসিনা আর্তিসানশিংবু লমজিংদুনা লোকেল ধুপ ইন্দস্ত্রীবু শৌগৎপগী পান্দম থম্লি। হৌজিক হৌজিক লৈবাক অসিদা ধুপ শিজিন্নবগী চাং অসি নোঙমদা এম.তি. ১৪৯০নি অদুবু ভারতনা নোঙমদা পুথোকপা ঙম্বা অসি শুপ্নগী এম.তি. ৭৬০নি। মীয়াম্না পাম্বা অমসুং মখোয়দা পীবা ঙম্বগী মরক্তা চাউরবা অহাঙবা অমা লৈরি মরম অদুনা মসিনা থবক ময়াম অমা পীবা ঙম্বগী মতিক লৈ।
*****
(Release ID: 1643036)
Visitor Counter : 114


text:
প্রধানমন্ত্রীগী লোইশঙ
প্রধান মন্ত্রীনা ভরানসীগী দাক্তর, পেরামেদিকেল স্তাফ অমসুং ফ্রন্তলাইন ৱর্করশিংগা ৱারী শাবদা থমখিবা ৱারোল
Posted On:
21 MAY 2021 3:08PM by PIB Imphal
হর হর মহাদেব!
কাশীনা কোরোনাগী মাইয়োক্তা থেংনরিবা লানগী মতাংদা অদোমগা মতম অয়াম্বদা ৱারী শারি, অদোমদগী ই-পাউ কয়া অমসু লৌদুনা লাক্লি অমসুং ঐহাক্না রিসোর্স কয়াগী খুত্থাংদগী হীরম কয়া অমসু খঙবা ঙম্মি। কাশীগী মীয়াম, মফম অসিগী ফেসিলিতী, হোস্পিতালশিংনা অসিগুম্বা লুরবা তাঞ্জা অসিদা মতৌ করম্না থবক তৌরি, অসিগুম্বা হীরমশিংদা অদোম্না মতমগী অকক্নবা লৈরবসু ঐহাক্কী মাংদা নীংথিজনা শেম্লবা প্রজেন্তেসন উৎলি, অদোম্না হায়নীংবশিং হায়রি। ঐখোয়গী মফম অসিদা “কাশ্যম বিশ্বেশ্বর তথা” হায়বা পাউরৌ অমা লৈ হায়বসি ঐখোয়না লোয়না খঙনরবনি। মসিগী ৱাহন্থোক্তি কাশীদা বাবা বিশ্বনাথনা মফম খুদিংদা লৈ হায়বনি অমসুং মফম অসিগী বাবা খুদিংমক বাবা বিশ্বনাথকী অতোপ্পা শক্তম অমনি। কোরোনাগী লুরবা তাঞ্জা অসিদা ঐখোয়গী কাশীগী মীয়াম, মফম অসিদা থবক তৌরিবা মীওই খুদিংমক্না মসিগী ৱারোল অসিগী তসেংবা ৱাহন্থোক তাক্লি। অদোম খুদিংনা শিবগী নীংথিরবা ৱাখল্লোনগী মতুং ইন্না থবক তৌদুনা মীওই খুদিংবু তেংবাংলি। ঐহাক্না কাশীগী প্রজা অমা ওইনা কাশীগী মীয়াম খুদিংবু থাগৎচরি। ঐখোয়গী দাক্তর, নর্স, তেক্নিসিয়ন, ৱার্দ বোয়, এম্ব্যুলেন্স থৌবশিংনা মরু ওইনা পাংথোক্লিবশিং অসি তসেংনা থাগৎনীংঙাইনি। মসিগী লাইচৎ অসি য়াম্না পাক চাওরে অমসুং অদোম্না ৱানা হোৎনদুনা থবক কয়া পাংথোক্লবা ফাওবদা ইশাগী ইমুং-মনুংগী মীওই কনবা ঙমদবা কয়া য়াওরি। ভাইরস অসিনা ঐখোয়গী নক্নবা মীওই কয়াবু মুনবীরে। ঐহাক্না মখোয়শিংগী মফমদা ইকায় খুম্নবা উৎপগা লোয়ননা মখোয়গী ইমুং-মনুংগী অৱাবদসু শরু য়ারি।
মরূপশিং,
ঐখোয়না মাইকৈ কয়া অমদগী কোরোনাগী অনিশুবা ৱেভ অসিগা অমুক্তদা লান্থেংনবগী মথৌ তারি। হন্দক্কী মতাংদা অকিবা ফাওবসু হান্নদগী য়াম্না হেল্লে অমসুং অনাবশিংনা হোস্পিতালদা মতম য়াম্না লৈবগী মথৌসু তারি। ময়াম অসিনা ঐখোয়গী হকশেল শেন্নবগী পথাপ্তা অচৌবা পোৎলুম অমসু পীরে। ভরানসীদি কাশী খক্তগী নত্তনা পুর্বাঞ্চলগী হকশেলগী সেবা কয়াগী অচৌবা মফম অমসু ওইরিবনি। বিহারগী মফম খরগী মীওইসু কাশীগী মখা পোল্লি। মরম অদুনা, তাঞ্জা অসিনা মফম অসিগী হকশেলগী ফেসিলিতীশিংদা লৈহল্লিবা অচৌবা পোৎলুম অসিনা শিংনবা অমসু ওইহল্লবনি। মমাংগী চহি ৭তগী হৌনা, মফম অসিগী হেল্থ সেক্তরগী মতাংদা পায়খৎলিবা থবকশিংনা ঐখোয়দা য়াম্না তেংবাংলি। অদু ওইরবা ফাওবদা হৌজিক অসি য়াম্না তোঙানবা ফীভম অমা ওইরি। ঐখোয়গী দাক্তর, হেল্থ ৱর্করশিংনা হোৎনরিবশিং অসিনা পোৎলুম অসিগা থেংনবা ঙমহল্লিবনি। অদোম খুদিংনা অনাবা অমমমগী পুন্সি কন্নবগীদমক্তা অহিং-নুংথিল নাইদনা থবক তৌরি, ইশা পোত্থাদনা, খুদোংথীবদা থমদুনা কত্থোক্লি, থবক তৌবা লেপ্ত্রি। অদোমগী হোৎনজমন্না মরম ওইদুনা বনারসনা তেল্লবা মতমদা হৌজিক্কী লুরবা তাঞ্জা অসিবু শেন্নরিবা অসিগী মতাংদা লৈবাক পুম্বনা থাগৎনরি, ৱারী শারি।
মরূপশিং,
হৌজিক্কী লুরবা তাঞ্জা অসিদা বনারসকী তেংবাংনবগীদমক্তা লৈরিবা ঐখোয়গী মীয়ামগী মীহুৎ, লৈঙাক্লোই অমসুং আর্ম্দ ফোর্সনা লেপ্তনা থবক তৌরি। ওক্সীজেন পীবগী চাং হেনগৎহন্নবা অনৌবা ওক্সীজেন প্লান্ত কয়া অমা থমদুনা মথৌ তৌহল্লে। বনারসকা লোয়ননা পুর্বাঞ্চলদা ভেন্তিলেতর অমসুং ওক্সীজেন কন্সেন্ত্রেতরগী অনৌবা খুদোংচাবা কয়া পীরি।
মরূপশিং,
বনারসনা তেল্লবা মতমদা ওক্সীজেন অমসুং আই.সি.য়ু. ফমুংগী মশিং কয়া অমা খোঙজেল য়াঙনা হেনগৎহল্লিবা অসিগুম্না পন্দিৎ রাজন মিশ্রা কোবিদ হোস্পিতালসু অথুবা মতমদা থবক তৌবা হৌহনখিবা অসিসু তোপ-তোপ্পা খুদম অমনি। মতমগা চানবা অনৌবা মেছিন কয়া য়ৌরকপদগী মফম অসিদা পাংথোকপা আর.তি.-পি.সি.আর.গী তেস্ত মশিংসু য়াম্না হেনগৎলে। বনারসকী ইন্তিগ্রেতেদ কোবিদ কম্মান্দ সেন্তরনসু য়াম্না পথাপ নাইনা থবক তৌরি হায়না ঐহাক্কী মফমদা পাউদমলকখি। অদোমগী তেক্নোলোজী শিজিন্নবগী থৌওং অসিনা অনাবা অমসুং মীচম মীয়ামদা তঙাই ফদবা খুদোংচাবশিং ফংহল্লিবা অসি য়াম্না শিংথানীংঙাইনি। ঐখোয়গী লৈবাক অসিদা হৌখিবা চহি খরদগী পায়খৎলক্লিবা য়োজনা অমসুং খোঙথাংশিংনা কোরোনাগা লান্থেংনবদা য়াম্না তেংবাংখি। অদোম্না অমুক্তং খন্থবীয়ু, স্বচ্ছ ভারত অভিয়ানগী মতুং ইন্না শাখিবা অমাংশঙশিং ওইরো, ইং ২০১৪দা অদোম্না ঐহাকপু এম.পি. ওইনা খনবীখিবদা ঐহাক্না অদোম্বু থাগৎনবগীদমক্তা লাকখিবা মতমদা, অদোম্না ঐহাক্কী মফমদা য়াম্না নুংশিবা উৎপীখি, য়াইফ থৌজাল কয়া পীবিখি। অদুবু, ঐহাক্না করি তৌখি, অহানবা নুমিত্তা ঐহাক্না পীবগী ৱারী অমত্তা শাখিদে, ঐহাক্না কাশীগী মীয়াম অদোমদা করিগুম্বা অমা নিজখি, অমসুং ঐহাক্না মীয়াম মাংদা কাশীবু লু-নান্না থমসি হায়না অদোম্না ৱাশকপীয়ু হায়খিবনি। কাশীবু কন্নবগীদমক্তা অদোম্না লু-নান্না থমগনি হায়না ৱাশকখিবা অমসুং কাশীগী মীয়াম্না লমদমসিবু লু-নান্না থম্নবগীদমক্তা লেপ্তনা হোৎনখিবা অদুনা ঙসিদি মদুগী কান্নবা ফংলে হায়বসি অদোম খুদিংনা উবা ফংলে। আয়ুশমান ভারতকী মখাদা লেম্না লাইয়েংবগী খুদোংচাবা ফংবা অসিসু য়াম্না কান্নরে, উজ্বলা য়োজনাগী মরমদগী ফংবা গ্যাস সিলিন্দর ওইরো, জন ধন বেঙ্ক একাউন্ত ওইরো, নত্ত্রগা ফিৎ ইন্দিয়া অভিয়ান ওইরো, য়োগ অমসুং অয়ুশকী হীরমদসু য়ু.এন.না মালেম শিনবা থুংবদা মালেমগী য়োগ নুমিৎ পাংথোকপগী অয়াবা পীরকপা অমসুং জুন ২১বু য়োগগী নুমিৎ হায়না লাউথোরকপদা মীয়াম্না অহানবদা করেম-কথাইনখি, অয়েৎপগী ৱাফম ফোংদোক্নখি, কাংলুপ নাইদবা কাংলুপ অদুসু মচু শঙখ্রে, অদুবু ঙসিদি, কোরোনাগা লান্থেংনবদা য়োগনা লৌরিবা থৌদাংসু মালেম শিনবা থুংবনা খঙনরে। য়োগ অমসুং অয়ুশকী মতাংদা খঙনরকপা অসিদগী কোরোনাগা লান্থেংনবদা মীয়াম খুদিংদা থৌনা হাপ্লি।
মরূপশিং,
মহাদেবগী থৌজালদগী বনারস অসি লাইনীং-লাইশোনগী পাঙ্গলতনা থল্লবা শহর অমনি। কোরোনাগী অহানবা ৱেব নত্ত্রগা অনিশুবা ৱেব ওইরো, মফম অসিগী মীয়াম্না খাঙবা কনবা অমসুং সেবা তৌবগী নীংথিরবা থৌওং হৌদোকখি। ঐহাক্কী কাশীগী মীয়াম, মফম অসিগী খুন্নাইগী লুপনা অনাবা, লায়রবা, অহল-লমনশিংবু মশাগী ইমুংমক্নি খন্না তেংবাংলি, মখোয়গীদমক্তা ৱাবীরি। ইমুং অমত্তনা চানবগী ৱাখল ৱাহন্দে, লায়রবা অমদা হিদাক্কী ৱাখল ৱাহন্দে, কাশীনা মখোয়গীদমক্তা মশাবু কত্থোক্লবনি। কারবার তৌবা মীওই কয়া অমনা মাং থানা থোক্লক্তুনা লাইচৎ শন্দোকপগী পরিং থুগায়নবা মখোয়গী দুকান লোনখি। অসিগুম্বা কারবারগী ইচিল-ইনাওশিং, মরূপশিংনা কারবারদা শেল-মাঙবা তোংবা খন্দনা, মীয়ামগী সেবাদা মতম কত্থোকখি। অদোমগী তেংবাংনীংবগী মতৌ অসিনা কনাগুম্বা মীওই অমা হেক্তগী পুক্নিং শুমহৎকনি, অদুবু অন্নপুর্নগী শহর অমসুং মসিগী মীয়ামদা অসিগুম্বা মগুন অসি মহৌশাদগী চেন্দুনা লাক্লিবনি হায়বসি ঐহাক্না খঙই। তেংবাংবা হায়বসি মফম অসিগী নীংজবা অমসুং মখল অমগী মন্ত্রনি।
মরূপশিং,
অদোম্না খোঙফম চেৎপা অমসুং ঐখোয় পুম্নমক্না পুন্না হোৎনমিন্নবা অসিনা লাইচৎ অসিনা লান্দারক্লিবা অসিবু অদোম্না নীংথিজনা মাইয়োক্নবা ঙম্লি। অদুবু হৌজিক নুংঙাইথোকপগী মতমদি নত্তে। ঐখোয়না শাংলবা লান অমা থেংনগদৌবা লৈরি। হৌজিক বনারস অমসুং পুরবঞ্চলগী খুঙ্গংগী মফমশিংদা ঐখোয়না অহেনবা মিৎয়েং চঙগদবনি। অমসুং হৌজিক ঐখোয়গী মন্ত্রা অসি করি ওইগনি? খুদোংচাবা খুদিংগী, য়ুনিৎ খুদিংগী অনৌবা মন্ত্রদি –‘অনাবা মীওইবু লাইয়েংবা’ অসিনি অমসুং ঐখোয়না মসি কাওদ্রি। ঐখোয়না মখোয়বু লাইয়েংবা ঙম্লিবগী মতিক, ঐখোয়গী হকশেলগী খুদোংচাবশিংদা লৈরিবা পোৎলুম হন্থরক্কনি, মরম অদুনা অদোমগী ফেসিলিতী খুদিংদা মন্ত্রা অসি শিজিন্নগদবনি। ‘অনাবা মীওইবু লাইয়েংবা’ অমসুং মাইক্রো-কন্তেনমেন্ত জোনগী ৱাখল্লোন্দা কাশীনা মশাগী ৱাখল পুম্বা থাদখি অমসুং ঙসিদি, মসিগী কান্নবা ফংলে। মাইক্রো-কন্তেনমেন্ত জোন ওন্থোক্তুনা অদোম্না শহর অমসুং খুঙ্গংশিংগী য়ুম্থোং খুদিংদা হিদাক য়েল্লিবা অসি য়াম্না অফবা খোঙথাং অমনি। খোঙথাং অসি খুঙ্গংগী মফমশিংদা য়ারিবমখৈ পাক-শন্না পাংথোক্কদবনি। দাক্তর, লেব অমসুং ই.-মার্কেতিং কম্পেনীশিংবু অমত্তা ওইনা পুন্সীন্দুনা ‘কাশী কৱচ’ মিংথোনবা তেলি-মেদিসিনগী খুদোংচাবা অমা ফংহনবা অসি কাশীনা পাংথোকপা অনৌবা থৌওংনি। খুঙ্গং কয়াগী মীওইশিংনা মসিগী কান্নবা ফংলি, মসিবু মীয়াম খুদিংদা খঙহন্নবা খোঙথাং অমসু পায়খৎফম থোকই। মসিগী মতেংদগী, য়ু.পি.গী সেনিয়র অমসুং নহা দাক্তর কয়ানসু খুঙ্গংগী মফমশিংদা তেলি-মেদিসিনগী খুত্থাংদা মীয়াম্বু তেংবাংলি। মখোয়গী মতেং শিজিন্নদুনা থৌওং অসিবু পাক-শন্না পাংথোকপা য়াগনি। কোবিদকী মাইয়োক্তা খুঙ্গংশিংদা চত্থরিবা লান অসিদা আশা অমসুং এ.এন.এম.গী ইচলশিংনা লৌরিবা থৌদাং অসিসু য়াম্না মশক থোকপা অমনি। ঐহাক্না মখোয়না থেংনরকপা অমসুং খঙলিবশিং অসিগী খুদোংচাবা য়ারিবমখৈ লৌবা পাম্মি।
মরূপশিং,
অনিশুবা ৱেভ অসিদা ভেক্সিন্না ঙাকথোকপা ঐখোয়না উরে। ভেক্সিন্না ঙাকথোকপনা মরম ওইরগা ঐখোয়গী ফ্রন্তলাইন ৱর্করশিংনা তেক্ত-কায়দনা লৈদুনা মীয়ামগী তেংবাংবা ঙম্লি। মসিগী ঙাকথোকপগী কুয়োম অসি মতম খরগী মনুংদা মীওই খুদিংদা য়ৌরগনি। ঐখোয়গী মতম লাকপদা ঐখোয়না ভেক্সিন শোইদনা কাপথোক্কদবনি। কোরোনাগী লাইয়োক্তা লান্থেংনবা অসি মীয়ামগী ইহৌ ওইরকপগা মান্ননা ভেক্সিন কাপথোকপা অসিসু মীয়ামগী থৌদাং ওইহনগদবনি।
মরূপশিং,
থবক অমা পাংথোকপদা থমোই শেংলবা, তেংবাংনীংবগী ইথিল লৈরবা, মীয়ামগী অৱাবা খঙলবা, সাইন্সনা লমজিংবা থৌওং ওইরবা, অদু ওইরবদি খ্বাইদগী অপিকপা থবক ফাওবা উবা ঙম্মি। মমাংদা, পুর্বাঞ্চলদা অঙাংশিংদা ৱাখলগী লাইহৌ হৌবগী লাইওং অমা লৈখিবদু ঐহাক্না নীংশিংলি। লাইনা অসিনা মরম ওইদুনা, থৱাই নুংঙাইতবা মওংদা চহি খুদিংগী অঙাং লিশিং-লিশিং শিবসু য়াওখি, মশিং থিঙমদে। হৌজিক মুখ্য মন্ত্রী ওইরিবা য়োগীজীনা পার্লিয়ামেন্ততা এম.পি. ওইরিঙৈদা, অঙাংশিং অসিনা মথং-মথং শিরকপদা, মহাক্না পার্লিয়ামেন্ততা হিক-হিক লাওনা কপখিবনি। মতমদুগী সরকারদা অঙাংশিং অসিবু কনবীনবা করিগুম্বা খরা তৌনবা হায়জখি, মদুদসু মহাক্না কপখি। মসিগী থৌদোক অসি চহি কয়া চত্থখি। য়োগীজী পার্লিয়ামেন্ততা লৈদুনা লেপ্তনা হায়জখি। অদুগা তুংদা, মহাক্না য়ু.পি.গী মুখ্য মন্ত্রী ওইরে অমসুং ভারত সরকার অমসুং রাজ্য সরকারনা পুন্দুনা, মহাক্না লাইনা অসিগী মাইয়োক্তা খোঙজং চত্থবা হৌখি। মীয়াম্না মসিগী মতাংদা নিংথীনা খঙই অমসুং ঐখোয়না ঙসি অঙাং মশিং য়াম্না কয়া কনবা ঙম্লে। ঐখোয়না লাইনা অসিবু থাক কয়া অমদা লাকশিনবা ঙম্লে। মসিনা পুর্বাঞ্চলগী মীয়াম অমসুং অঙাংশিংদা য়াম্না কান্নহল্লি। মসিগী খুদম অসিনা ঐখোয়দা থমোই শেংনা অমসুং চেকশিনবগা লোয়ননা লেপ্তনা থবক তৌগদবনি হায়বা তাক্লি। ঐখোয়না লান্থেংনরিবা অসি মশক উদবা অমসুং ফত্ত্রবা য়েক্নবা অমগনি হায়বসি ঐখোয়না নীংশিংফম থোকই। মসিগী লানফম অসিদা ঐখোয়গী অঙাংশিংবু কন্দুনা থমগদবনি, মসিগীদমক্তা ঐখোয়না অখন্ননা শেম-শাদুনা লৈগদবনি। ঐহাক্না নুমিৎ খরনিগী মমাংদা য়ু.পি.গী ওথোরিতীশিংগা ৱারী শাখিবদা, অদোমগী চীফ সেক্রেতরী, তিৱারীজীনা পেদিয়াত্রিক্কী মতাংদা, অঙাংশিংদা করিগুম্বা কোরোনা নারবদি করি তৌফম থোকপগে হায়বা ফীভম খুদিংগী মতাংদা য়াম্না কুপ্না হায়রকখি অমসুং ঐহাক্না মদু তাবদা উত্তর প্রদেশ সরকারনা নীংথিজনা অমসুং মাংজৌননা থৱাই য়াওনা থবক তৌরি খঙবদা য়াম্না নুংঙাইবা ফাওখি। থবক কয়া অমা হৌজিক পায়খৎপা হৌখ্রে।
মরূপশিং,
ঐখোয়না লান্থেংনরিবা লানফম অসিদা ব্লেক ফঙ্গসকী অনৌবা শিংনবা অমসু নুমিৎ খরনি অসিদা ঐখোয়গী মাংদা থোক্লক্লে। মসিগা মাইয়োক্ননবগীদমক্তা ঐখোয়না তঙাই ফদবা চেকশিন-থৌরাং অমসুং কাংলোনশিংদা মিৎয়েং চঙবা অসি য়াম্না মরু ওইবনি। ঐহাক্না অদোমগা হৌজিক ৱারী শাবা অসিগী মনুংদা ঐহাক্কী মফমদা লৈবা ই-পাউ খুদিংমক ঐহাক্না অদোমদা পীখ্রবনি।
মরূপশিং,
অনিশুবা ৱেভ অসিগীদমক্তা লৈঙাক্না শেম-শারিবা খুদিংমক অসি কেস মশিং হন্থরক্লবা ফাওবদা অদুমক মখা তানা চত্থগদবনি। মসিগা লোয়ননা, স্তেতিস্তিক্স অমসুং ফীভমশিংবু লেপ্তনা য়েংশিন্দুনা লৈগদবনি। অদোম্না বনারসতগী থেংনদুনা ফংলিবা লৌশিং অসিগী কান্নবা খুদিংমক পুর্বাঞ্চল অমসুং য়ু.পি.পুম্বদা ফংহনগদবনি। ঐহাক্না ঐখোয়গী দাক্তর, হেল্থ ৱর্করশিংনা মখোয়গী লৌশিংবু মখোয়-মশেলদা শোইদনা য়েন্থোকপা পাম্মি। লৈঙাক্লিবা মীওইশিংনসু মখোয়গী লৌশিং অমসুং ইনপুৎশিংবু সরকারদা য়ৌহল্লক্তুনা মসিগী কান্নবা অসি পাক-শন্না ফংহনগদবনি। অমসুং অতোপ্পা মফমশিংদসু খ্বাইদগী ফবা থৌওংশিং য়ৌহনগদবনি। ঐহাক্না মীয়ামগী মীহুৎ খুদিংদা হায়নীংবদি, মীয়াম্না খনগৎলবা মীওইশিংদসু হায়নীংই, মদুদি অদোম্না লেপ্তনা থবক তৌরি, পোৎলুম য়াম্না চাউই। করিগুম্বা কান্দা প্রজা মীয়ামগী য়ানিংবা-য়ানিংদবা ৱাখল্লোন কয়া তাবা তাবনি। অদোম্না মীয়ামগী অপাম্বা খঙদুনা চৎলিবা, ৱাখল শেংলিবা অসিনা মীচম মীয়ামগী পুক্নিং নুংঙাইহন্নবা পাম্বৈ অমা ওইনা মথৌ তৌই হায়না ঐহাক্না থাজবা থম্মি, মরম অদুনা খোঙজং অসিগী শরুক অমা ওইদুনা মীয়াম্বু লমজিংবগীদমক্তা ঐহাক্না অদোমগী মফমদা পেঞ্জবগী ৱাফম ফোংদোক্লি। মীওই অমত্তনা নুংঙাইতবা লৈরবদি, মদুবু কোকহনবা অসি মীয়ামগী মীহুৎ অমগী থৌদাংনি হায়বসি ঐখোয়না নীংশিংগদবনি। হীরম অদুবু ওথোরিতী অমসুং সরকার ফাওবা য়ৌহনবা, মদুগী ৱারোইশিন পুরক্নবা ঐখোয়গী থবক অসি লেপ্তনা চত্থগদবনি। ঐখোয় পুন্দুনা হোৎনরিবা অসিনা অপাম্বা মহৈ অমা পুরকপা ঙমগনি অমসুং বাবা বিশ্বনাথকী থৌজালদগী ঐখোয়না লান অসিদা মায়-পাকপসু ঙমগনি হায়বগী ঐহাক্না থাজবা থম্মি। ঐহাক্না অদোম খুদিংনা হকশেল ফনা লৈনবা থৌজাল নীজরি, বাবা বিশ্বনাথকী খুয়াখাদা কোক নোন্দুনা অদোমগী তেক্ত-কায়দনবা, হকশেল ফনা লৈনবা য়াইফ থৌজাল নীজরি। মীওইবা খুন্নাইবু নুংঙাইনা থম্লিবদি বাবা বিশ্বনাথননি, মরম অদুনা মহাক্কী মফমদা লম-তুগী থৌজাল নীবদি মতাং চাবা ওইরোই। অদোম হকশেল ফনা লৈবীয়ু, অদোমগী ইমুং-মনুং হকচাং ফনা লৈবীয়ু, মসিগী ৱাখল্লোন অসিগা লোয়ননা ঐহাক্না অদোম্বু থাগৎচরি।
*****
(Release ID: 1720746)
Visitor Counter : 75
Read this release in:
English
,
Urdu
,
Hindi
,
Marathi
,
Bengali
,
Assamese
,
Punjabi
,
Gujarati
,
Odia
,
Tamil
,
Telugu
,
Malayalam


text:
কেন্দ্রগী শেলথুম মন্ত্রী অরুণ জেটলীনা ফেব্রুৱারী তাং ১, ২০১৮ ইরাই নুমিত্তা লোকসভাদা ২০১৮-১৯ চহীগী লুপা কোটি লাখ ২৪ লিশিং ৪২ গা ২১৩গী ওইবা সাধারণ বাজেট পুথোকখ্রে। ২০১৯ চহীদা পাঙথোক্কদৌরিবা লোকসভা মীখলগী মাংওইননা বাজেট অদু পুথোক্লদুনা শেলথুম মন্ত্রী অরুণ জেটলীনা হন্দক্কী বাজেট অসি লৌউ-শিংউ অমসুং খুঙ্গংগী শেনমীলোন, মীপুম খুদিংমক হকচাং ফনা লৈহনবা, সিনিয়র সিটিজেনশিংবু নিংথিনা ঙাকশেনবীবা অমসুং ইনফ্রাস্ট্রাকচার শেমগৎপা হায়বসিদা অখন্নবা মীৎয়েং থমলি হায়খি। সরকার অসিনা লাইরবা কোকহনবা অমসুং পুন্না চাওখৎমিন্নবা হায়বা ৱাখল্লোনদা মপুংওইবা মীৎয়েং থম্লি।
ইনকম টেক্সকী রেট কোর্পোরেট টেক্সতা করিগুম্বা মখল অমত্তগী অহোংবা পুরকপগী ৱাফম বাজেট অসিদা য়াওদে। অদুম ওইনমক তলব চাবা কর্মচারীশিং, পেন্সনারশিং, সিনিয়র সিতিজেনশিংদা লোয়ননা মাইক্রো, স্সোল অমসুং মেদিয়াম ইন্দস্ট্রিজশিংদা মতেং পীগদৌরি। তলব চাবা মীওইশিংগী ত্রান্সপোর্ট এল্লাৱেন্স অমসুং মেদিকেল রি-ইম্বার্সমেন্টকী মহুত্তা লুপা লিশিং ৪০ গী স্টেন্দার্দ দিদক্সন তৌননবা প্রস্তাব তৌখি। পেন্সনরশিংনা ত্রান্সপোর্ট অমসুং মেদিকেল এক্সপেরিয়েন্সেস ফংদবা মরমনা থৌরাং অসিনা মখোয়দা কান্নবা ফংহল্লগনি হায়না শ্রী জেটলিনা ফোংদোকখি।
অনা-লায়েংগী লমদা লাইরবা ইমুং কোতি ১০ রোম কোনশিনগদবা নেসনেল হেল্থ প্রোটেক্সন স্কিম কৌবা ফ্লেগসীপ প্রোগ্রাম অমা বাজেট অসিদা হাপলে। স্কিম অসিগী মখাদা ইমুং অমদা চহিদা অনা লায়েংগীদমক লুপা লাখ মঙা-মঙা পীননবা পান্দম থম্লি। অনা লায়েংগী লমদা স্কীম অসিনা মালেমগী ওইনা খ্বাইদগী চাউবা স্কীমনি অসিবু থবক ওইনা ওন্থোক্নবা হোৎনবদা সরকারনা মতিক চাবা শেন্থং পীগনি হায়রি।
লৌমীশিংগী ইনকম হেনগৎনবগীদমক লৌউ শিংউগী পোৎথোকশিং য়োন্নবগী খুদোংচাবা হেনগৎনহন্নবা লুপা কোতি লিশিং ২ গী কোর্পস্ ফন্দ অমা শেম্লগনি। লাক্লিবা খরিফ লৌরোক্তা মিনিমম সপোর্ট প্রাইস শরুক অমা মখাই হেনগৎহল্লগনি হায়না মন্ত্রীনা লাউথোকখি। কিসান ক্রেদিট কার্দনা ফিসরিজ অমসুং এনিমেল হাসবেন্দরী কোনশিন্দুনা লৌমীশিংদা হেন্না কান্নবা পীরগনি। উমংগী মপানদা হৌবা ৱাশিং নৌনা কেতগোরী খাইদোক্তুনা ৱাগী উদ্যোগ চাওখৎহন্নবা লুপা কোতি লিশিং ১২৯০ হাপ্লে।
প্রাইমারী সেকেন্দরী অমসুং হয়ার ইদুকেসনগীদমক পার্সোনেল ইনকম টেক্স অমসুং কোর্পোরেট টেক্সদগী লৌবা সেস চাদা অমদগী মরি য়ৌহন্নবা বাজেট অসিদা প্রস্তাব তৌরি। ইদুকেসনগী সেস অমসুং সেকেন্দরী অমসুং হয়ার সেকেন্দরী ইদুকেসনদগী লৌবা সেস মুত্থৎলগা মদুগী মহুত্তা চাদা ১০গী কস্তম দিউতিগী চাদা ১০ গী সোসিয়েল সরচার্জ ওইনা লৌনবগী ৱাফম বাজেট অসিদা য়াওরি। মসিনা সরকারনা পায়খৎপা সমাজকী য়াইফ থৌরাংগী স্কিমশিংদা রিসোর্স হেনগৎহল্লগনি।
জিএসটি চৎনখিবগা লোয়ননা সেন্ট্রেল বোর্দ অফ এক্সাইজ এন্দ কস্তমস্ অসি সেন্ত্রেল বোর্দ অফ ইন্দাইরেক্ট টেক্সেস এন্দ কস্তমস্ হায়না মমিং ওল্লে। উজ্ৱালা মীসনগী মখাদা খুঙ্গংগী নুপী কোতি ৮ দা লেম্না এলপিজি কনেক্সন ফংহল্লগনি। স্বাচ ভারত মীসনগী মখাদা খোঙহাম্ফম কোতি অনি শাগনি। ২০১৮-১৯ দা প্রধান মন্ত্রী অৱাজ যোজনাগী মখাদা য়ুম লাখ ৫১ শাননবগী ৱাফমসু বাজেট অসিদা পল্লি।
মহৈ মশিং অমসুং ত্রাইবেল দেবলপমেন্টকা মরী লৈনবা সেদিউল ত্রাইব কাংলুপকী মীশিং চাদা ৫০ হেন্না লৈবা নত্রগা য়ামদ্রবদা লিশিং ২০ লৈবা ব্লোকশিংদা নবোদোয়া বিদ্যালয়শিংগা মান্নবা একলব্য মোদেল রিসিদেন্সিয়েল স্কুলশিং লিংখৎনবগীদমক বাজেট অসিদা প্রস্তাব তৌরি। সেদিউল কাস্ত অমসুং সেদিউল ট্রাইবকী শেলথুমগী ফিভম ফগৎহন্নবগী পান্দমদা সেদিউল কাস্তশিংগী দমক পায়খৎকদবা প্রোগ্রাম ২৭৯গী শেনফম লুপা কোতি লিশিং ৩৯০০ দগী লুপা কোতি লিশিং ৫৬ ফাওবা হেনগৎলে। সিদিউল কাস্তশিংগী পায়খৎকদবা প্রোগ্রাম ৩০৫ গী শেনফমসু লুপা কোতি ৩৯ দা হেনগৎলে।
অসোমদা বাজেট অসিবু থাগৎপা ফোঙদোক্লদুনা প্রধান মন্ত্রীনা লৌউ শিংউদগী হৌরগা মচাক মথুম শেমগৎপা য়াওনা লম খুদিংমক্তা বাজেট অসিদা মপুং ওইবা মীৎয়েং থমলি হায়খি। বাজেট অসিনা খুঙ্গংগী লৌমীশিং, দলিতশিং অমসুং ত্রাইবেল কাংলুপশিংদা অনৌবা খুদোংচাবশিং ফংহল্লগনি। অদুবু ওপোজিসননদি বাজেট অসি নীংবা কায়নিঙাইনি হায়না ফোঙদোকখি। কংগ্রেস লুচিংবা অশোক চৌহাননা বাজেট অসিদা লৌমীশিংগী অমসুং মীচম মীয়ামগী কান্নগদবা অখন্নবা প্রস্তাব অমত্তা পন্দে হায়খি। লৈবাক অসিদা তশেং তশেংনা ওইরিবা ফিভমগা বাজেট অসিগা মরী লৈনদে হায়না সিপিআইএম গী জেনরেল সেক্রেটরী সিতারাম য়েচুরীনা মরাল শিরি। ত্রিনামুল কংগ্রেসকী লুচিংবা দিনেস ত্রিভেনীনা বাজেট অসিদা অনৌবা অমত্তা য়াওদে অমসুং মসিদি ২০২২ গী বিজেপীগী মীখলগী মেনিফেস্টোনি হায়খি।
লখিপুরওনলাইন গী ফেসবুক পেজ লাইক তৌবিউ।
লখিপুরওনলাইন গী ফেসবুক পেজ লাইক তৌবিউ।